Emu Nsɛm
© 2014 Watch Tower Bible and Tract Society of Pennsylvania
KRATAFA 17 • NNWOM: 84, 72
Wuhu Nnipa Mmerɛwyɛ Sɛnea Yehowa Hu No?
KRATAFA 23 • NNWOM: 77, 79
Boa Afoforo Ma Wontumi Nyɛ Pii
KRATAFA 28 • NNWOM: 42, 124
▪ “Dɔ Yehowa Wo Nyankopɔn”
▪ “Dɔ Wo Yɔnko Sɛ Wo Ho”
Adesua nsɛm mmienu yi bɛboa yɛn ma yɛasusuw Mmara no mu ahyɛde mmienu a Yesu Kristo kae sɛ ɛyɛ kɛse paa no ho. Yesu kae sɛ yɛmfa yɛn koma, yɛn kra, ne yɛn adwene nyinaa nnɔ Yehowa. Eyi kyerɛ sɛn? Bio nso yɛbɛhwɛ nea yɛbɛyɛ de akyerɛ sɛ yɛdɔ yɛn yɔnko sɛ yɛn ho.
▪ Wuhu Nnipa Mmerɛwyɛ Sɛnea Yehowa Hu No?
▪ Boa Afoforo Ma Wontumi Nyɛ Pii
Yɛbɛyɛ dɛn aboa wɔn a yesusuw sɛ wɔyɛ mmerɛw no ma wɔanya anigye wɔ Yehowa som mu? Afei yebehu kwan a yɛbɛfa so aboa mmarimaa ne mmarima a wɔabɔ asu foforo ma wɔayɛ pii. Yebesusuw eyi ho wɔ adesua nsɛm mmienu yi mu.
3 Hwɛ W’anim Tee na “W’anammɔn Kwan Nyɛ Toromtorom”
8 Wobɛyɛ Dɛn Aboa Kristofo a Wɔn Aware Agu?
22 So Wokae?
ANIM: Yehowa Adansefo reka asɛmpa no akyerɛ apofofo a wɔka Mbukushu kasa wɔ Okavango Asubɔnten ho wɔ Botswana
2,021,000
2,096
47
5,735
ONYANKOPƆN nkurɔfo fii Babilon bɛyɛ mfe 537 ansa na Kristo reba. Bere a wɔrekɔ no, na Yehowa pɛ sɛ wonya kwan pa fa so kɔ Yerusalem. Enti ɔka kyerɛɛ wɔn sɛ: “Munsiesie ɔman no kwan. Muntu ngu so, muntu dɔte ngu so nyɛ ɔtempɔn no. Munyiyi ɛso abo nyinaa.” (Yes. 62:10) Bere a Yudafo no tee asɛm no, wususuw sɛ wɔyɛɛ wɔn ade sɛn? Ebia wɔn mu binom dii wɔn nuanom anim kosiesiee kwan no. Baabi a ayɛ mmonkyemmɔnka ne apɔwapɔw nyinaa wosiesiee ma ɛyɛɛ toromtorom. Eyi boaa wɔn nuanom a wodi wɔn akyi reba no.
Yebetumi de eyi atoto yɛn som ho. Seesei akɔyɛ sɛ nea yɛnam kwan bi so pɛ sɛ yedu yɛn botae ho. Yehowa mpɛ sɛ n’asomfo suntisunti anaa wɔwatiriw hwe ase wɔ kwan no so. Ɔde Bible tu yɛn fo sɛ: “W’anammɔn kwan nyɛ toromtorom, na ma w’akwan nyinaa nsi pi.” (Mmeb. 4:26) Mpanyin ne mmofra nyinaa behu sɛ nyansa wɔ afotusɛm yi mu.
Ebia woate sɛ nkurɔfo reka sɛ: ‘Ababaa yi deɛ ne ti di boa no paa,’ anaa ‘Aberante yi aben paa.’ Ɛyɛ nokware, mmabun wɔ ahoɔden, wɔn adwene kyere nsɛm ntɛmntɛm, na wɔn ho pere wɔn sɛ wɔbɛkɔ wɔn anim. Bible kae a ɛmmoa sɛ “mmerante ahoɔfɛ ne wɔn ahoɔden.” (Mmeb. 20:29) Enti sɛ aberante anaa ababaa de ne nimdeɛ anaa n’ahoɔden som Yehowa a, hokwan pii bebue ama no, na emu anigye remmɔ no da.
Wiase a yɛwɔ yi, nnipa pɛ mogya-mono, enti sɛ wonya aberante anaa ababaa a waben wɔ biribi mu a, wonnsi no fam koraa. Sɛ yɛn nua kumaa bi bɔ mmɔden wɔ sukuu mu a, ebia akyerɛkyerɛfo anaa ne mfɛfo sukuufo betutu agu n’asom sɛ ɔntoa so nkɔ sukuupɔn na asi no yiye. Anaa hwɛ yɛn nua kumaa bi a ɔbɔ mmɔden wɔ agodie te sɛ bɔɔlbɔ anaa mmirikatu mu. Nnipa bi bɛpɛ sɛ wɔdaadaa no ma ɔde ne ho hyɛ mu fee. Biribi saa ato wo pɛn, anaa wunim obi a biribi saa ato no? Dɛn na ɛbɛboa Kristoni ma wasi gyinae pa?
Bible betumi aboa wo ma woahu ɔkwan pa a wobɛfa so. Ɔsɛnkafo 12:1 ka sɛ: “Kae wo Bɔfo Kɛse no, wo mmeranteberem.” Ɔkwan bɛn na wo anaa ɔbabun bi bɛfa so ‘akae yɛn Bɔfo Kɛse no’?
Gye bere susuw Eric* asɛm yi ho hwɛ. Ɔwɔ Afrika Atɔe fam, na na ɔpɛ bɔɔlbɔ paa. Enti woyii no sɛ ɔmmɔ bɔɔl mma ne man. Saa bere no na wadi mfe 15, na na obenya hokwan akɔ Europa ma wɔatete no bɔɔlbɔ mu. Ebia edidi mu ara obenya hokwan abɔ bɔɔl ama bɔɔlbɔ kuw a agye din. Nanso saa bere no ara mu na Yehowa Adansefo ne Eric fii ase suaa Bible. Ɛnde, afotu a ese ‘yɛnkae yɛn Bɔfo Kɛse’ no ba asɛm no mu sɛn? Na sɛ woyɛ aberante anaa ababaa a, dɛn na wo anaa w’adamfo betumi asua afi asɛm no mu?
Bere a Eric gu so resua Bible no, ohui sɛ yɛn Bɔfo no beyi adesamma haw nyinaa afi hɔ. Ɛnde, dɛn na ɔbɛyɛ? Ohui sɛ ehia sɛ ɔde ne bere ne n’ahoɔden yɛ nea Onyankopɔn pɛ. Ogye toom sɛ eyi yɛ nokwasɛm a ɔrentumi mmu n’ani ngu so, enti ɔyɛɛ n’adwene sɛ ɔde bɔɔlbɔ no bɛso ho ara. Mmom ɔbɔɔ asu, na ɔyeree ne ho nyaa nkɔso wɔ Yehowa som mu. Ɛwom ara na wɔpaw no asafo mu somfo, na akyiri yi onyaa hokwan kɔɔ Bible Sukuu a Wɔyɛ Ma Anuanom Mmarima Asigyafo no bi.
Sɛ Eric dii bɔɔl akyi a, anka ebia obenya ne ho na wagye din. Nanso ɔkaee Bible mu asɛm yi: “Ɔdefo ahonyade ne ne kurow a ɛyɛ den, ɛte sɛ ɔfasu a ɛyɛ den wɔ n’ani so.” (Mmeb. 18:11) Enti sɛ obi adwene yɛ no sɛ sika na ɛbɛma n’asom adwo no a, na ɔredaadaa ne ho. Bio nso wɔn a wobiri wɔn mogya ani hwehwɛ sika no ‘de yaw bebree wowɔ wɔn ho nyinaa.’—1 Tim. 6:9, 10.
Anigyesɛm ne sɛ mmerante ne mmabaa bebree de wɔn ho ahyɛ bere nyinaa som adwuma no mu, na wɔahu sɛ ɛyɛ adwuma a ɛma akomatɔyam. Tie Eric anom asɛm: “Sɛ Yehowa asomfo a wɔreyɛ bere nyinaa som adwuma no yɛ bɔɔlbɔ kuw a, anka mɛka sɛ ɛyɛ kuw a ɛsõ na emu yɛ anigye paa. Kuw a ɛsɛ sɛ medɔm ara ni, na meda Yehowa ase sɛ wama mahu ɔkwan baako pɛ a ɛma obi ani gye na odi yiye wɔ asetenam.”
Wo nso ɛ? Wunnye ntom sɛ, sɛ wode wo ho hyɛ akwampae adwuma no mu a, “w’akwan” bɛyɛ toromtorom wɔ Yehowa anim? Wunnye ntom sɛ eyi na ɛsɛ sɛ wode si w’ani so sen sɛ wobɛma wiase mu nneɛma akɛse akɛse atwetwe wo?—Hwɛ adaka a wɔato din “Manya Biribi a Sukuupɔn Ntumi Mfa Mma Me.”
Bere bi onua bi ne ne yere kɔsrasraa United States Betel, na wohui sɛ anuanom a wɔwɔ hɔ no ani agye paa sɛ wɔanya hokwan resom Yehowa wɔ Betel. Akyiri yi ɔbaa no kae sɛ ohui sɛ ɔne ne kunu adwudwo wɔn ho dodo. Enti wosii gyinae sɛ wɔbɛyɛ nsakrae na wɔanya bere ne ahoɔden de ayɛ pii wɔ ɔsom adwuma no mu.
Na wɔpɛ sɛ wɔyɛ nsakrae pii wɔ wɔn asetenam, nanso eduu baabi no, na ɛyɛ wɔn sɛ gyama wɔahããhãã wɔn ani dodo. Afei, da bi a wɔreyɛ daa asɛm no, wogyee bere susuw kyerɛwsɛm no ho. Na ɛyɛ Yohane 8:31. Yesu asɛm a ɛwɔ hɔ se: “Sɛ motena m’asɛm mu a, na moyɛ m’asuafo ampa.” Bere a wosusuw ho wiei no, wɔkae sɛ: “Nea yɛwɔ biara yɛde bɛbɔ afɔre ama yɛn asetena ayɛ wɛ; eyi nyɛ ade a ɛboro so.” Enti wɔtɔn wɔn fie kɛse bi, na woyii nneɛma bi a ayɛ wɔn so nnesoa no gui, na wotu kɔɔ asafo bi mu kɔboaa wɔn. Seesei a yɛrekasa yi wɔyɛ akwampaefo, na wɔsan boa ma wosisi Ahenni Asa, na edu amantam nhyiam so a, wotu wɔn ho ma. Eyi nyinaa ka wɔn sɛn? Wɔkae sɛ: “Yɛatwitwa nneɛma so ma yɛn asetena ayɛ wɛ, na nea esi yɛn ani so ara ne sɛ yɛbɛyɛ nea Yehowa ahyehyɛde no hyɛ yɛn nkuran sɛ yɛnyɛ. Anokwa, eyi ama yɛn ani agye; ɛyɛ a na yɛn ho adwiriw yɛn mpo.”
Solomon kyerɛw sɛ: “Ma w’aniwa nhwɛ tẽẽ na gyen w’ani hwɛ w’anim tẽẽ.” (Mmeb. 4:25) Yɛte sɛ drɔbani a osi sitia anim; ɛsɛ sɛ yɛhwɛ yɛn anim tee. Ɛnsɛ sɛ yɛma biribiara twetwe yɛn na yeyi yɛn adwene fi honhom fam nneɛma so.
Nneɛma bɛn na wopɛ sɛ wutumi yɛ wɔ Yehowa som mu? Sɛ wutumi yɛ bere nyinaa som adwuma no a, anka ɛyɛ asɛmpa. Ebia asafo bi wɔ mo mpɔtam hɔ a wɔn asasesin sõ, nanso wonni adawurubɔfo pii. Wubetumi akɔboa wɔn anaa? Ɛtɔ da a, wobɛhwɛ na asafo bi wɔ adawurubɔfo a wɔbɔ wɔn ho mmɔden, nanso mpanyimfo ne asomfo a ɛwɔ hɔ sua. Sɛ wuhu no saa a, wubetumi akɔboa wɔn anaa? Wubetumi ne ɔmansin sohwɛfo asusuw ho. Sɛ nso wopɛ sɛ wutu kwan kɔ akyiri kakra kɔboa asafo bi a wohia mmoa a, wubetumi abisa ho asɛm.*
Ma yɛnsan nkɔ asɛm a na yɛresusuw ho wɔ Yesaia 62:10 no so. Ebia Yudafo no bi yɛɛ adwumaden de siesiee kwan no maa Onyankopɔn nkurɔfo faa so kɔɔ wɔn kurom dwoodwoo. Sɛ wo nso wode botae bi asi w’ani so na worebɔ mmɔden sɛ wubedu ho a, mpa abaw. Onyankopɔn bɛboa wo ma woatumi ayɛ nea esi w’ani so no. Srɛ Yehowa daa sɛ ɔmma wo nyansa na woatumi ayi akwanside biara afi w’akwan mu. Afei wubehu sɛ ɔbɛboa wo ma ‘w’anammɔn kwan ayɛ toromtorom.’—Mmeb. 4:26.
^ nky. 8 Wɔasesa din no.
^ nky. 18 Hwɛ nhoma a wɔato din Nhyehyɛe a Wɔayɛ Ma Yɛde Ayɛ Yehowa Apɛde, kratafa 111-112.
Kyerɛwnsɛm no nhyɛ da nka biribiara a ɛkyerɛ sɛ ɛyɛ bɔne sɛ obi bɛyɛ saa.
Yɛwɔ nhwɛso wɔ Bible mu a ɛkyerɛ sɛ ebinom wu maa wɔhyew wɔn amu anaa wɔn nnompe. (Yos. 7:25; 2 Be. 34:4, 5) Ebia nea enti a wɔyɛɛ saa ne sɛ saafo no mfata sɛ wosie wɔn nidi mu. Nanso ɛno nkyerɛ sɛ abɔnefo nko ara na wɔhyew wɔn afunu.
Bere a Ɔhene Saul ne ne mma mmiɛnsa wui no, nea esii ma yehu sɛ nnipa pa mpo, wotumi hyew wɔn afunu. Israelfo ne Filistifo ntɔkwaw bi mu na Saul ne ne mma no wuwui. Na Yonatan ka Saul mma mmiɛnsa no ho. Yenim sɛ na Yonatan yɛ Dawid adamfo a onni ne ho agorɔ. Nokwasɛm ne sɛ Yonatan de ne nkwa mpo too ne nsam de bɔɔ Dawid ho ban. Nanso bere a Yonatan ne ne papa ne ne nuanom wui no, mmarima akokodurufo a wɔwɔ Yebes-Gilead kɔfaa wɔn amu na wɔhyewee, na wosiee nnompe no. Akyiri yi Dawid kamfoo mmarima no sɛ wɔyɛɛ saa.—1 Sam. 31:2, 8-13; 2 Sam. 2:4-6.
Sɛ yɛkan Bible a, yehu sɛ anidaso wɔ hɔ sɛ wobenyan awufo. Eyi kyerɛ sɛ Onyankopɔn de onii no bɛsan aba nkwa mu. Sɛ wɔhyew owufo no amu oo, wɔanhyew no oo, Yehowa wɔ tumi a ɔde benyan onipa no aba nkwa mu na wama no nipadua foforo. Wo deɛ hwɛ Hebrifo anokwafo mmiɛnsa a Ɔhene Nebukadnesar ma wɔde wɔn guu ogya fononoo mu no. Na wonim sɛ, sɛ wɔhyew dan nso koraa Onyankopɔn betumi anyan wɔn. (Dan. 3:16-18) Na Yehowa asomfo a wɔwɔ Nasi nneduaban mu no nso wɔ ahotoso sɛ, sɛ wowu ma wɔhyew wɔn mpo a, Onyankopɔn betumi anyan wɔn. Enti wodii Yehowa nokware. Ɛtɔ da a Onyankopɔn asomfo bi tumi wu a obiara nhu wɔn ho biribiara. Wobɛhwɛ na biribi apae ma wɔahyew dwerɛbee. Nanso Bible ahyɛ bɔ sɛ wɔbɛsɔre.—Adi. 20:13.
Sɛ Yehowa pɛ sɛ onyan obi a, enhia sɛ onya n’akwaa mmaako mmaako ansa na watumi anyan no. Wo deɛ yɛnhwɛ ɔkwan a ɔfa so nyan Kristofo a wɔasra wɔn kɔ soro. Sɛnea Yesu ‘tenaa ase honhom mu’ no, saa ara na sɛ wonyan Kristofo a wɔasra wɔn no a, wɔma wɔn honhom nipadua. Nanso onii no ankasa deɛ ɔnsesa; asomasi yɛ asomasi, ɔbenten yɛ ɔbenten. Honam nipadua a na wɔwɔ kan no fã biara nni hɔ a ɛbɛka wɔn ho akɔ soro.—1 Pet. 3:18; 1 Kor. 15:42-53; 1 Yoh. 3:2.
Yegye di sɛ Onyankopɔn wɔ tumi na ɛda ne koma so sɛ obedi ne bɔhyɛ so na wɔanyan awufo. Nea wɔde bɛyɛ nipadua no deɛ ɛnka hwee. (Aso. 24:15) Ampa, nea Onyankopɔn yɛe tete de nyanee awufo anaa ɔkwan a ɔbɛfa so anyan wɔn daakye deɛ, ɛnyɛ ne nyinaa na yɛbɛte ase. Nanso yegye di sɛ nea Yehowa aka biara bɛbam. Onyanee Yesu de yɛɛ “nnyinasode” maa nnipa.—Aso. 17:31; Luka 24:2, 3.
Sɛ Kristoni biribi wu na ɔpɛ sɛ osie no a, ɔhwɛ mmara a aban ahyɛ wɔ ho, adwene a mpɔtam hɔfo kura, ne sɛnea ɛbɛka wɔn. (2 Kor. 6:3, 4) Ɛno akyi no, sɛ ɔbɛhyew amu no oo, ɔrenhyew oo, ɛyɛ ɔno anaa abusuafo asɛm.
Ebia wunim obi a n’aware agu. Yɛreka yi mpo ebia wunim nnipa pii a biribi saa ato wɔn. Ɛnnɛ awaregyae ayɛ sɛ yare a atu atese. Nhwɛso bi ni: Nhwehwɛmu bi a wɔyɛe wɔ Poland kyerɛ sɛ wɔn a wɔadi mfe 30 a wɔn aware adi mfe mmiɛnsa kosi nsia no aware keka; enya a, ebegu. Nanso ɛnyɛ saafo no nko ara na wɔanya asɛm.
Ekuw bi a ɛwɔ Spain a ɛhwɛ aware nsɛm so kae sɛ nhwehwɛmu kyerɛ sɛ awarefo a wɔwɔ Europa no mu fã begyae wɔn hokafo. Nokwasɛm ne sɛ, sɛ wokɔ aman a wɔanya nkɔso pii so a, asɛnkoro no ara na wobɛte.
Dɛn na ɛde eyi nyinaa ba? Maame bi a waben awaresɛm mu wɔ Europa apuei kae sɛ: “Ansa na wobetwa aware mu wɔ mmara mu no, na nsɛm bebree asisi. Wobɛhwɛ na aware no mu atetew ma obiara te ne baabi, nkitahodi nni hɔ na wɔasusuw nsɛm ho. Eyi nyinaa yɛ asɛm a ɛte koma.” Ɔka kaa ho sɛ: “Ɛba saa a, abufuw, huammɔdi, awerɛhow, ne aniwu” hyɛ wo so. Ɛtɔ da a, obi adwene bɛyɛ no sɛ onkum ne ho mpo. “Sɛ kɔɔto twa aware no mu a, na aka nea aka. Nea ne hokafo agyaa no no bɛyɛ hahaaha, na ebia obebisa ne ho sɛ: ‘Seesei a m’aware agu yi, mekɔe anaa mebae? Dɛn paa na meregye wɔ wiase?’”
Onuawa bi a ɔde Ewa kae sɛ bere a n’aware gui no, n’ani wui efisɛ ne mpɔtam hɔfo hu no a, wɔde wɔn nsa tenetene ne so sɛ, ‘ne kunu agyaa no.’ Ɔkae sɛ: “Me bo fuwii paa. Na nkwadaa mmienu abɛda me so. Prɛko pɛ mabɛyɛ maame ne papa.”* Yɛnhwɛ onua bi nso a yɛfrɛ no Adam. Na ɔde mfe 12 asom sɛ ɔpanyin, na ɔkae sɛ: “M’ani awu ara ma edu baabi mpo a, na adan abufuw. Ɛtɔ da a mempɛ obiara anim ahwɛ.”
Ebinom wɔ hɔ a, awaregyae no akyi mfe pii mpo na wontumi nyaa nan nnyinaa so yiye. Wonnim nea daakye bɛyɛ. Ebia wɔbɛka sɛ wɔn asɛm mfa obiara ho. Ɔbaa bi a ɔkyerɛw nsɛm ba atesɛm krataa mu kae sɛ, sɛ obi aware gu a, “ɛsɛ sɛ ohu sɛ nneɛma nte sɛ kan no, enti sɛ asɛm bi si a gye ɔno ara.”
Stanisław nso aware gui, na akyiri yi ɔkae sɛ: “Bere a me ne me yere gyae aware no, yɛn mma mmaayewa mmienu no mpo, ɔbaa no amma kwan sɛ mede m’ani behu wɔn. Afei deɛ na ɛyɛ me sɛ obiara nnwen me ho, na Yehowa mpo apo me. Na wiase mpo afono me. Nanso akyiri yi mihui sɛ adwene a ɛte saa mfata.” Ɔbaa baako nso a n’aware gui ne Wanda. Na n’ani so atan no; onnim nea ebesi daakye. Ɔkae sɛ: “Ɛyɛɛ me sɛ, sɛ bere kakra begu mu a, me nuanom Kristofo mpo werɛ befi me ne me mma. Nanso mahu sɛ ɛnte saa koraa. Nokwasɛm ni, anuanom gyinaa yɛn akyi, na wɔsɔɔ m’asen ma metetee mmofra no ma wɔsom Yehowa.”
Ebesi ha no, ebia woahu sɛ obi aware gu a, otumi dwen nsɛm ho tra so. Ebia saafo no besusuw sɛ wɔn ho nni mfaso na obi ahaw ne ho wɔ wɔn ho. Ɛtɔ da nso a na wɔayɛ katee; biribi ketewaa bi a na ɔde ayɛ asɛm. Ɛba saa a, ebia wobenya adwene mpo sɛ asafo no mufo nni tema na n’asɛm nhia obiara. Nanso wɔn a wɔn aware agu te sɛ Stanisław ne Wanda di adanse sɛ wɔn nuanom Kristofo dwen wɔn ho paa. Nokwasɛm ne sɛ anuanom mmarima ne mmaa ayɛ saafo no mmoa pii. Sɛ mfiase no wɔanhu saa mpo a, akyiri yi wohu.
Kae sɛ yɛbɛbɔ mmɔden aboa yɛn nuanom a wɔn aware agu no deɛ, nanso ɛtɔ da a, wobesusuw sɛ wɔayɛ ankonam. Anuanom mmaa paa na asɛm no tumi ka wɔn kɛse. Sɛ wɔn aware gu a, ɛnyɛ den sɛ wobesusuw sɛ wɔn asɛm nhia obiara. Alicja kae sɛ: “Mfe nwɔtwe ni a m’aware gui. Nanso ebesi nnɛ nyinaa, ɛtɔ da a ɛyɛ me sɛ me so nni mfaso biara. Ɛba saa a, menka me ho nkɔ nnipa ho; mitumi kɔhyɛ baabi su saa.”
Ampa, sɛ obi aware gu a obetumi akɔ tebea a yɛaka ho asɛm yi mu, nanso Bible ma yehu sɛ ɛmfata sɛ ɔbɛtew ne ho. Sɛ obi antie afotu yi a, ebewie ase no na ‘wɔatwe ne ho afi nyansa nyinaa ho.’ (Mmeb. 18:1) Sɛ obi susuw sɛ wayɛ ankonam na ohia afotu anaa awerɛkyekye a, ehia sɛ ɔma n’ani da hɔ. Sɛ ɔyɛ barima a, ɛsɛ sɛ ɔhwɛ yiye na ankɔyɛ sɛ daa ɔbaa bi hɔ na ɔkɔhwehwɛ awerɛkyekye. Saa ara nso na ɛnyɛ papa sɛ ɔbaa bɛma ne nan ayɛ ntiatia wɔ ɔbarima bi nkyɛn akɔpɛ mmoa. Eyi bɛboa na obiara annya akɔnnɔ a ɛmfata amma ne yɔnko.
Ebia yɛn nuanom a wɔn aware agu adwene bɛyɛ bebree. Sɛ ɛnnɛ ɛnyɛ awerɛhow a, na ɛyɛ abufuw; sɛ ɔkyena ɛnyɛ ankonamyɛ a, na wosuro nea ɛbɛba daakye. Ɛtɔ da mpo a, na ɛyɛ wɔn sɛ obiara apo wɔn. Momma yennye ntom sɛ awaregyae de tebea a ɛte saa ba, na ɛnyɛ mmerɛw sɛ obi begyina ano. Ne saa nti momma yensuasua Yehowa na yenso yɛn nuanom a wɔadi amia yi mu. (Dw. 55:22; 1 Pet. 5:6, 7) Momma yennya awerɛhyem sɛ mmoa biara a yebetumi de ama wɔn no, wɔn ani bɛsɔ. Wobehu sɛ anokwa, wɔwɔ nnamfo wɔ asafo no mu a wɔayi wɔn yam reboa wɔn.—Mmeb. 17:17; 18:24.
^ nky. 6 Wɔasesa edin ahorow no bi.
“Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.”—MAT. 22:37.
1. Ɛyɛɛ dɛn na ɔdɔ a ɛwɔ Onyankopɔn ne ne Ba no ntam yɛɛ kɛse?
BERE bi Yesu kyerɛɛ sɛnea ɔne n’Agya ntam te. Ɔkae sɛ: “Medɔ Agya no,” na “Agya no pɛ Ɔba no asɛm.” (Yoh. 5:20; 14:31) Ɛnsɛ sɛ eyi yɛ yɛn nwonwa, efisɛ ansa na Yesu reba asase so no, na ɔne n’Agya abom ayɛ adwuma mfe deɛ enni hɔ. Enti Bible frɛ Yesu “odwumayɛni a ne ho akokwaw.” (Mmeb. 8:30) Saa bere no nyinaa Yesu suaa nneɛma pii fii n’Agya hɔ, na ɛmaa ɔdɔ a ɛwɔ wɔn ntam no yɛɛ kɛse.
2. (a) Sɛ obi dɔ obi a, ɛkyerɛ sɛn? (b) Nsɛmmisa bɛn na yebesusuw ho?
2 Sɛ obi dɔ obi a, ɛkyerɛ sɛ ɔpɛ n’asɛm paa. Odwontofo Dawid kae sɛ: “Mɛdɔ wo, O Yehowa, m’ahoɔden.” (Dw. 18:1) Eyi kyerɛ sɛ na Dawid pɛ Yehowa asɛm, na saa na ɛsɛ sɛ yɛn nso yɛyɛ. Asɛm no ne sɛ Yehowa ankasa pɛ yɛn asɛm. Sɛ yɛyɛ aso ma Yehowa a, ɔno nso bɛkyerɛ sɛ ɔdɔ yɛn. (Monkenkan Deuteronomium 7:12, 13.) Yenhu Onyankopɔn, enti yɛbɛyɛ dɛn adɔ no? Ɛnde, sɛ yɛka sɛ obi dɔ Yehowa a, ɛkyerɛ sɛn? Adɛn nti na ɛsɛ sɛ yɛdɔ no? Na dɛn na yɛde bɛkyerɛ sɛ yɛdɔ no?
3, 4. Adɛn nti na yebetumi adɔ Yehowa?
3 “Onyankopɔn yɛ Honhom,” enti yentumi nhu no. (Yoh. 4:24) Nanso yebetumi adɔ Yehowa. Nokwasɛm ni, Bible ka sɛ yɛnnɔ no. Mose ka kyerɛɛ Israelfo no sɛ: “Fa wo koma nyinaa ne wo kra nyinaa ne w’ahoɔden nyinaa dɔ Yehowa wo Nyankopɔn.”—Deut. 6:5.
4 Yebetumi ayi yɛn yam adɔ Onyankopɔn. Adɛn ntia? Ɔno na ɔbɔɔ yɛn, na ɔde biribi adua yɛn mu a ɛma yɛte wɔ yɛn mu sɛ yɛnsom no. Bio nso, ɔde ɔdɔ bɔɔ yɛn. Sɛ yehu Yehowa yiye a, ɛma yɛdɔ no paa, na ɛno nso ma yɛn ani gye. Enti Yesu kae a ɔmmoa sɛ: “Anigye ne wɔn a wonim wɔn honhom mu ahiade, efisɛ ɔsoro ahenni no yɛ wɔn dea.” (Mat. 5:3) Owura bi a ɔde A. C. Morrison kyerɛw sɛ: “Biribi wɔ nnipa ho a ɛyɛ nwonwa paa: Wofi atifi oo, wofi anafo oo, apuei oo, atɔe oo, nnipa gye di sɛ Onyankopɔn bi wɔ hɔ a ɛsɛ sɛ wɔhwehwɛ n’akyi kwan.”—Man Does Not Stand Alone.
5. Adɛn nti na yebetumi aka sɛ ɛnyɛ beresɛe sɛ yɛbɛhwehwɛ Onyankopɔn?
5 Ɛyɛ beresɛe sɛ obi bɛhwehwɛ Onyankopɔn anaa? Dabida! Nokwasɛm ne sɛ ɔno ankasa pɛ sɛ yehu no. Ɔsomafo Paulo sii eyi so dua bere a ɔredi nnipa bi adanse wɔ Areopago no. Na ɛhɔ bɛn tete Atene nyame bi a ɔde Athena asɔrefie. Wo deɛ fa no sɛ wowɔ hɔ bi na Paulo kae sɛ: “Onyankopɔn a ɔyɛɛ wiase ne nea ɛwɔ mu nyinaa no” nte “asɔredan a wɔde nsa ayɛ mu.” Paulo de kaa ho sɛ Onyankopɔn na “ɔyɛɛ nnipa aman nyinaa fii onipa biako mu sɛ wɔntena asase nyinaa so, na ɔhyɛɛ mmere too hɔ de ahye nso totoo nnipa tenabea, na wɔapɛ Onyankopɔn akyi kwan, ahwehwɛ no denneennen kosi sɛ wobehu no, nanso nokwasɛm ne sɛ ɔne yɛn mu biara ntam nware.” (Aso. 17:24-27) Enti emu da hɔ fann; nnipa betumi ahwehwɛ Onyankopɔn ahu no. Yehowa Adansefo bɛboro ɔpepem nson ne fã ahu no, na wɔdɔ no paa.
6. Yesu kae sɛ dɛn ne “ahyɛde a ɛyɛ kɛse sen ne nyinaa ne nea edi kan”?
6 Sɛ yɛka sɛ yɛdɔ Yehowa a, ɛnyɛ yɛn ano ne asɛm no, na mmom ɛsɛ sɛ efi yɛn komam. Bere bi Farisini bi bisaa Yesu asɛm, na mmuae a ɔde maa no no boa ma yɛte nea yɛreka yi ase. Farisini no bisae sɛ: “Ɔkyerɛkyerɛfo, Mmara no mu ahyɛde bɛn na ɛyɛ kɛse?” Ɛnna Yesu buae sɛ: “‘Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.’ Eyi ne ahyɛde a ɛyɛ kɛse sen ne nyinaa ne nea edi kan.”—Mat. 22:34-38.
7. Sɛ wɔka sɛ yɛmfa (a) yɛn “koma nyinaa” (b) yɛn “kra nyinaa” (d) yɛn ‘adwene nyinaa’ nnɔ Onyankopɔn a, ɛkyerɛ sɛn?
7 Sɛ Yesu ka sɛ yɛmfa yɛn “koma nyinaa” nnɔ Onyankopɔn a, dɛn na ɛkyerɛ? “Koma” a Yesu kaa ho asɛm no gyina hɔ ma nea yɛpɛ ne nea yɛn kɔn dɔ. Saa koma no na Yesu se yɛmfa ne nyinaa nnɔ Onyankopɔn. Bio nso, ɛsɛ sɛ yɛde yɛn “kra nyinaa” dɔ Onyankopɔn. Eyi nso kyerɛ sɛ, ɛsɛ sɛ yɛde yɛn nipa mũ no nyinaa ne yɛn nkwa dɔ no. Saa ara nso na Yesu kae sɛ yɛmfa yɛn ‘adwene nyinaa’ nnɔ Onyankopɔn. “Adwene” a ɔreka ho asɛm no kyerɛ yɛn nsusuwii nyinaa. Ne tiawa mu no, nea Yesu repɛ akyerɛ ara ne sɛ yɛmfa yɛn biribiara nnɔ Yehowa, ɛnsɛ sɛ yegyaw bi.
8. Sɛ yɛdɔ Onyankopɔn paa a, dɛn na yɛbɛyɛ?
8 Sɛ ɛyɛ nokware paa sɛ yɛde yɛn koma, yɛn kra, ne yɛn adwene nyinaa dɔ Onyankopɔn a, ɛnde yebesua n’Asɛm daa. Bio yɛbɛyɛ biribiara a ɔbɛka akyerɛ yɛn, na yɛde nsi ne ahokeka aka Ahenni ho asɛmpa no. (Mat. 24:14; Rom. 12:1, 2) Eyi nyinaa kyerɛ sɛ yɛdɔ Yehowa, na ɛbɛka yɛn afam ne ho papee. (Yak. 4:8) Sɛ yɛse yɛreka nneɛma mmaako mmaako nti a ɛsɛ sɛ yɛdɔ Onyankopɔn a, anka adagyew bɛbɔ yɛn. Nanso momma yensusuw emu kakra ho.
9. Adɛn nti na wodɔ Yehowa?
9 Yehowa ne yɛn Bɔfo na ɔma yɛn nea yehia biara. Paulo kae sɛ: “Ɛnam no so na yɛwɔ nkwa na yɛkeka yɛn ho na yɛwɔ hɔ.” (Aso. 17:28) Yehowa ayɛ asase fɛfɛɛfɛ ama yɛn sɛ yɛntena so. (Dw. 115:16) Bio, ɔma yɛn aduan ne nneɛma foforo a yehia na yɛatumi atena nkwa mu. Enti Paulo ka kyerɛɛ Listrafo abosonsomfo no sɛ, ‘Onyankopɔn teasefo no annyae ne ho adansedi efisɛ ɔyɛɛ papa, maa mo osu fii soro ne mmere a aduan ba, na ɔde aduan ne abotɔyam hyɛɛ mo koma mã.’ (Aso. 14:15-17) Sɛ yɛhwɛ sɛnea yɛn Bɔfo Kɛse no yi ne yam ma yɛn biribiara a yehia a, eyi nko ara mpo nkyerɛ sɛ ɛsɛ sɛ yɛdɔ no anaa?—Ɔsɛnk. 12:1.
10. Sɛ yɛhwɛ nea Onyankopɔn ayɛ a ɔde beyi bɔne ne owu afi hɔ a, ɛsɛ sɛ ɛka yɛn sɛn?
10 Onyankopɔn beyi bɔne ne owuo a Adam de gyaw yɛn no afi hɔ. (Rom. 5:12) Bible ka sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Rom. 5:8) Sɛ yenu yɛn ho fi yɛn bɔne ho na yenya Yesu agyede afɔre no mu gyidi a, Yehowa de yɛn bɔne bɛkyɛ yɛn. Eyi nyinaa ka yɛn ma yɛdɔ no.—Yoh. 3:16.
11, 12. Anidaso nwonwaso bɛn na Yehowa ama yɛanya?
11 Yehowa ‘ama yɛn anidaso, na eyi ma yenya anigye ne asomdwoe.’ (Rom. 15:13) Sɛ yɛn gyidi nti yehu amane a, saa anidaso yi na ɛbɔ yɛn kyidɔm. Kristofo a wɔasra wɔn a ‘wobedi nokware akosi owu mu no benya nkwa abotiri.’ (Adi. 2:10) Saa ara na anokwafo a aka no nso wɔ anidaso sɛ wɔbɛtena Paradise asase so afebɔɔ. (Luka 23:43) Sɛ wohwɛ anidaso nwonwaso a ɛte saa a, ɛka wo sɛn? Eyi mma w’ani nnye na wo koma ntɔ wo yam anaa? Anokwa, wohwɛ eyi nyinaa, ɛma wodɔ Onyankopɔn a ɔma yɛn “akyɛde pa ne adekyɛde a ɛyɛ pɛ biara” no.—Yak. 1:17.
12 Onyankopɔn ama yɛanya anidaso sɛ awufo bɛsɔre. (Aso. 24:15) Sɛ yɛn biribi wu a, yedi yaw paa, nanso yɛwɔ anidaso sɛ Onyankopɔn benyan awufo, enti ‘yenni awerɛhow sɛnea wɔn a aka a wonni anidaso yɛ no.’ (1 Tes. 4:13) Yehowa Nyankopɔn dɔ yɛn, enti ne ho pere no mpo sɛ obenyan awufo, ɛnkanka anokwafo te sɛ Hiob. (Hiob 14:15) Hwɛ sɛ wɔanyan awufo na wɔn abusuafo ne wɔn nnamfo reyɛ wɔn atuu! Hwɛ anigye ara a ɛbɛyɛ! Sɛ saa anidaso yi anka yɛn amma yɛannɔ yɛn soro Agya Yehowa a, dɛn bio?
13. Adanse bɛn na ɛwɔ hɔ a ɛkyerɛ sɛ Onyankopɔn dwen yɛn ho?
13 Yehowa dwen yɛn ho. (Monkenkan Dwom 34:6, 18, 19; 1 Petro 5:6, 7.) Yenim sɛ Onyankopɔn ayɛ krado sɛ ɔbɛboa wɔn a wodi no nokware, enti yɛmmɔ hu. Nokwasɛm ne sɛ yɛyɛ ‘n’adidibea nguan.’ (Dw. 79:13) Wo deɛ hwɛ nea Onyankopɔn bɛyɛ ama yɛn daakye! Wapaw Yesu Kristo sɛ n’Ahenni no so hene, na ɔnam ne so beyi basabasayɛ, nhyɛso, ne amumɔyɛsɛm nyinaa afi hɔ. Afei obehyira adesamma asoɔmmerɛwfo na wɔanya asomdwoe ne anigye daa. (Dw. 72:7, 12-14, 16) Sɛ yedwinnwen eyi nyinaa ho a, ɛnka yɛn mma yɛmfa yɛn koma, yɛn kra, yɛn ahoɔden, ne yɛn adwene nyinaa nnɔ yɛn Nyankopɔn Yamyefo Yehowa anaa?—Luka 10:27.
14. Hokwan kɛse bɛn na Onyankopɔn de adom yɛn?
14 Yehowa de hokwan kɛse bi adom yɛn: Yɛyɛ n’Adansefo. (Yes. 43:10-12) Onyankopɔn de hokwan yi adom yɛn sɛ yɛntaa n’Ahenni no akyi na yɛnka nneɛma pa a ɛbɛba daakye nkyerɛ nnipa a wɔn anidaso asa. Yɛdɔ Onyankopɔn sɛ woama yɛn akwannya a ɛte saa. Sɛ yɛredi nkurɔfo adanse a, yɛde gyidi ne ahotoso na ɛyɛ saa. Adɛn ntia? Efisɛ asɛmpa a yɛka no fi Onyankopɔn Asɛm Bible mu, na ne bɔhyɛ biara nni hɔ a ɛmmam. (Monkenkan Yosua 21:45; 23:14.) Sɛ yɛse yɛreka nea nti a yɛdɔ Yehowa ne nhyira a wama yɛanya mmaako mmaako a, yɛrenka nwie nnɛ. Ɛnde, dɛn na yɛde bɛkyerɛ sɛ yɛdɔ no?
15. Sɛ yesua Onyankopɔn Asɛm na yɛde bɔ yɛn bra a, ɛboa yɛn sɛn?
15 Sua Onyankopɔn Asɛm daa, na fa bɔ wo bra. Sɛ yɛyɛ saa a, ɛkyerɛ sɛ yɛdɔ Yehowa, na yɛpɛ sɛ n’asɛm yɛ yɛn “kwan so hann.” (Dw. 119:105) Sɛ biribi reteetee yɛn na yennya yɛn ho twabere a, Bible mu asɛm yi betumi akyekye yɛn werɛ: “O Onyankopɔn, koma a abubu na apɛtɛw na worempo.” (Dw. 51:17) Dwom 94:18, 19 nso ka sɛ: “O Yehowa, w’adɔe na ɛwowaw me. Sɛ me mu dadwen yɛ bebree a, w’awerɛkyekye na ɛma me kra ani gye.” Yehowa hu abrɛfo mmɔbɔ. Nnipa asɛm yɛ Yesu nso mmɔbɔ. (Yes. 49:13; Mat. 15:32) Sɛ yegye bere sua Bible a, yehu paa sɛ Yehowa dɔ yɛn. Eyi ma ɔdɔ a yɛwɔ ma no no mu yɛ den.
16. Adɛn nti na yɛbɔ mpae daa a, ɛbɛma ɔdɔ a yɛwɔ ma Onyankopɔn mu ayɛ den?
16 Bɔ Onyankopɔn mpae daa. Sɛ yɛbɔ mpae a, ɛka yɛn bɛn Onyankopɔn efisɛ ɔno ne “mpaebɔ Tiefo.” (Dw. 65:2) Sɛ yehu sɛ Onyankopɔn tie yɛn mpaebɔ a, ɛma yɛdɔ no. Wo deɛ hwɛ, wonhyɛɛ no nsow sɛ Onyankopɔn mma wɔnsɔ yɛn nhwɛ ntra nea yebetumi? (1 Kor. 10:13) Sɛ biribi haw yɛn na yehwie yɛn komam asɛm gu Yehowa anim a, yehu sɛ yɛn ho adwo yɛn fɔmm. Ampa, “Onyankopɔn asomdwoe” bɔ yɛn ho ban. (Filip. 4:6, 7) Ɛtɔ da a, yɛbɛbɔ mpae wɔ yɛn tirim sɛnea Nehemia yɛe no, nanso wobɛhwɛ na Yehowa abua. (Neh. 2:1-6) Hwɛ sɛ daa wobɔ mpae na Yehowa kɔ so bua wo mpaebɔ! Wunnye nni sɛ ɛbɛma ɔdɔ a wowɔ ma no no mu ayɛ den? Bio, sɛ yehu sɛ Yehowa tie yɛn mpaebɔ a, bere biara a yebehyia sɔhwɛ bi no, yebenya ahotoso sɛ ɔbɛboa yɛn ma yɛagyina mu.—Rom. 12:12.
17. Sɛ yɛdɔ Onyankopɔn a, sɛn na yebebu asafo nhyiam?
17 Kɔ asafo nhyiam, amansin ne amantam nhyiam daa. (Heb. 10:24, 25) Tete bere mu no, na Israelfo hyiam tie Yehowa asɛm sua ne ho ade sɛnea ɛbɛyɛ a wobenya nidi ama no na wɔadi ne Mmara so. (Deut. 31:12) Ɛnnɛ nso Onyankopɔn aka sɛ yenhyiam, enti sɛ yɛdɔ no paa a, ɛrenyɛ den sɛ yebedi ahyɛde yi so. (Monkenkan 1 Yohane 5:3.) Momma yɛnhwɛ na yɛanyɛ biribiara a ɛbɛkyerɛ sɛ yebu adesua anaa nhyiam a yɛkɔ no adewa. Bere a yesuaa nokware no, yenyaa ɔdɔ maa Yehowa. Ɛnde, momma yensi yɛn bo sɛ yɛremma biribiara nnwudwo saa ɔdɔ no ano.—Adi. 2:4.
18. Ɔdɔ a yɛwɔ ma Onyankopɔn ka yɛn ma yɛyɛ dɛn?
18 Fa nsi ne ahokeka ka “asɛmpa no ho nokware” kyerɛ afoforo. (Gal. 2:5) Ɔdɔ a yɛwɔ ma Onyankopɔn ka yɛn ma yɛka Mesia Ahenni no ho asɛm kyerɛ nkurɔfo. Edu Harmagedon a, ɔhene a Onyankopɔn apaw no no ‘bɛtena pɔnkɔ so ama nokwaredi.’ (Dw. 45:4; Adi. 16:14, 16) Anokwa, ɛyɛ hokwan kɛse paa sɛ yɛbɛboa nnipa ma wɔahu ɔdɔ a Onyankopɔn wɔ ne wiase foforo a wahyɛ ho bɔ no. Ɛnyɛ yɛn dɛ sɛ yɛanya hokwan a ɛte saa?—Mat. 28:19, 20.
19. Adɛn nti na ɛsɛ sɛ yɛma yɛn ani sɔ dwuma a Yehowa de asafo mu mpanyimfo redi no?
19 Kyerɛ sɛ w’ani sɔ dwuma a Onyankopɔn de asafo mu mpanyimfo redi. (Aso. 20:28) Yehowa dwen yɛn ho na ɔpɛ sɛ esi yɛn yiye. Eyi nti na ɔde mpanyimfo ama yɛn. Mpanyimfo no te sɛ “mframa ano hintabea ne ahum ano guankɔbea, asase kesee so nsuten ne asase wosee so botan kɛse onwini.” (Yes. 32:1, 2) Hwɛ sɛ osuframa kɛse bi rebɔ na woanya baabi akohintaw! Anaa hwɛ sɛ owia kataban bi rebɔ na woanya ɔbotan bi nwini mu agyina! Mfatoho yi ma yehu mmoa a mpanyimfo de ma yɛn. Nokwasɛm ne sɛ bere a wiase haw ne abɛbrɛsɛ dokoro yɛn no, mpanyimfo no hyɛ yɛn nkuran ma yetumi som Yehowa. Eyi ma yɛn ho bae yɛn. Sɛ yɛbrɛ yɛn ho ase ma mpanyimfo no na yegye tom sɛ wɔyɛ “akyɛde” a Onyankopɔn de ama yɛn a, na yɛreda no adi sɛ yɛdɔ Onyankopɔn ne Kristo a ɔyɛ asafo no Ti no.—Efe. 4:8; 5:23; Heb. 13:17.
20. Sɛ wodɔ Onyankopɔn ampa a, Yakobo 1:22-25 bɛka wo sɛn?
20 Sɛ wubetumi de wo nsa asi wo bo aka paa sɛ wodɔ Yehowa a, ɛnde ‘wobɛyɛ asɛm no yɛfo, na ɛnyɛ otiefo nko.’ (Monkenkan Yakobo 1:22-25.) Obi a ɔyɛ “asɛm no yɛfo” wɔ gyidi, na ɔde ne nnwuma kyerɛ saa. Sɛ yɛbɛyɛ nhwɛso a, obi a ɔte saa de nsi ne ahokeka yɛ asɛnka adwuma no, na sɛ ɔkɔ asafo nhyiam a, ɔma mmuae de hyɛ ne nuanom den. Sɛ wopɛ sɛ wone Yehowa adamfofa mu yɛ den a, wubedi ne “mmara a ɛyɛ pɛ” no so. Eyi kyerɛ sɛ nea ɔbɛka biara ɛsɛ sɛ wutie.—Dw. 19:7-11.
21. Dɛn na yebetumi de yɛn mpaebɔ atoto ho?
21 Sɛ yɛdɔ Yehowa Nyankopɔn a, yɛrentwentwɛn yɛn nan ase koraa sɛ yɛbɛbɔ no mpae. Tete Israel no, na asɔfo hye aduhuam ma Yehowa daa. Ɔhene Dawid de ne mpaebɔ totoo aduhuam ho, na ɔkae sɛ: “Ma me mpaebɔ nyɛ sɛ aduhuam wɔ w’anim, na me nsa a mema so no nyɛ sɛ anwummere aduan afɔre.” (Dw. 141:2; Ex. 30:7, 8) Sɛ yɛbrɛ yɛn ho ase na yɛde yɛn abisade ne nkotɔsrɛ ba Onyankopɔn anim, na yɛkamfo no da no ase a, yɛn mpaebɔ bɛyɛ sɛ aduhuam, na Yehowa ani bɛsɔ.—Adi. 5:8.
22. Dɛn na yebesusuw ho wɔ adesua a edi hɔ no mu?
22 Yesu kae sɛ yɛnnɔ Yehowa na ‘yɛnnɔ yɛn yɔnko sɛ yɛn ho.’ (Mat. 22:37-39) Sɛ yɛdɔ Yehowa na n’Asɛm da yɛn koma so a, ɛbɛka yɛn ma yɛadɔ yɛn yɔnko nipa. Yebesusuw eyi ho wɔ asɛm a edi hɔ no mu.
‘Ahyɛde a ɛto so mmienu ne sɛ, “Dɔ wo yɔnko sɛ wo ho.”’—MAT. 22:39.
1, 2. (a) Ahyɛde a ɛto so mmienu a Yesu kae sɛ ɛyɛ kɛse no ne nea ɛwɔ he? (b) Nsɛmmisa bɛn na yebesusuw ho?
NA Farisini bi pɛ sɛ ɔsɔ Yesu hwɛ, enti obisaa no sɛ: “Ɔkyerɛkyerɛfo, Mmara no mu ahyɛde bɛn na ɛyɛ kɛse?” Yesu kae sɛ: “Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.” Asɛm a edi eyi anim no ma yehuu nea eyi kyerɛ. Bio, Yesu kyerɛɛ ahyɛde a ɛto so mmienu a ɛyɛ kɛse. Ɔkae sɛ: “Dɔ wo yɔnko sɛ wo ho.”—Mat. 22:34-39.
2 Yesu kae sɛ yɛnnɔ yɛn yɔnko te sɛ yɛn ho. Ɛnde, asɛm no ne sɛ, hena paa ne yɛn yɔnko? Dɛn na yɛde bɛkyerɛ sɛ yɛdɔ yɛn yɔnko?
3, 4. (a) Mfatoho bɛn na Yesu de dii dwuma de kyerɛɛ nea ɔyɛ yɔnko ankasa? (b) Dɛn na Samariani bi yɛ de boaa ɔbarima a akorɔmfo gyee ne ho nneɛma na wɔbobɔɔ no gyaw no too kwankyɛn baabi no? (Hwɛ mfonini a ɛwɔ adesua yi mfiase no.)
3 Ebia yɛn adwene bɛyɛ yɛn sɛ, sɛ yɛka ɔyɔnko a, ɔno ne obi a ɔte bɛn yɛn anaa yɛn fipamfo a ɔboa yɛn. (Mmeb. 27:10) Ɛnde, hwɛ asɛm a Yesu kae bere a ɔbarima bi bisaa no sɛ: “Hena ne me yɔnko ankasa?” Yesu ammua asɛm no tee, mmom ɔde mfatoho kyerɛkyerɛɛ mu. Mfatoho no fa Samariani yamyefo bi ho. (Monkenkan Luka 10:29-37.) Akorɔmfo gyee Yudani bi ho nneɛma nyinaa bobɔɔ no na wogyaw no too kwankyɛn baabi kɔe. Ankyɛ na Israelni sɔfo bi yii ne ti; ɔbɛboa no anaa? Hwim, watwam kɔ. Lewini bi nso abedu hɔ; ɔno nso aman afa baabi kɔ. Nnipa a yesusuw sɛ wɔyɛ yɔnko pa no ammoa barima a wapira no. Nanso bere a Samariani bi bɛtoo no no, ɔboaa no. Na Samariafo gye Mose Mmara no tom, nanso na Yudafo ne wɔn nka.—Yoh. 4:9.
4 Samariani no hwiee ngo ne nsa guu papa no kuro so sɛnea ebewu ntɛm. Afei ɔde no kɔɔ ahɔhodan bi mu, na ɔmaa nea ɔhwɛ hɔ no denare mmienu sɛ ɔnhwɛ barima no. Na denare mmienu yi yɛ obi nnanu akatua. (Mat. 20:2) Ebesi ha yi, ɛnyɛ den koraa sɛ yebehu onii a ɔkyerɛe sɛ ɔyɛ yɔnko pa. Yesu mfatoho yi kyerɛ yɛn sɛ yɛmma yɛn yam nhyehye yɛn mma yɛn yɔnko nnipa na yɛnnɔ wɔn.
5. Bere a atoyerɛnkyɛm bi sii no, dɛn na Yehowa Adansefo yɛe de kyerɛe sɛ wɔwɔ yɔnkodɔ?
5 Nnipa a wɔwɔ ahummɔbɔ te sɛ Samariani no ho yɛ na paa. Ɛnsɛ sɛ eyi yɛ yɛn nwonwa, efisɛ yɛte “nna a edi akyiri mu,” na nnipa pii nni tema, wɔyɛ keka, na wɔmpɛ papa. (2 Tim. 3:1-3) Wo deɛ hwɛ asɛm a esii October 2012 wɔ New York kurow mu. Mframa gyampantrudu bi bɔ faa hɔ, na ɛsɛe nneɛma bebree. Kurow no fã baabi deɛ na anyinam nkanea ne nneɛma foforo nyɛ adwuma, enti na ahokyere wɔ hɔ paa. Nanso saa bere no nkurɔfo tu guu wɔn nneɛma so fae. Bere a nnipabɔnefo yi refom afoforo nneɛma no, Yehowa Adansefo yɛɛ nhyehyɛe boaa wɔn ho wɔn ho, na ebi soo afoforo mpo so. Yɔnkodɔ nti na Kristofo yɛ saa. Ɛnde, dɛn bio na yebetumi ayɛ de akyerɛ sɛ yɛdɔ yɛn yɔnko?
6. Adɛn nti na asɛnka adwuma no kyerɛ sɛ yɛwɔ yɔnkodɔ?
6 Wo ne wɔn nsusuw Bible mu nsɛm ho. Sɛ yɛyɛ asɛnka adwuma no a, ɛkyerɛ sɛ yɛpɛ sɛ nnipa nya “Kyerɛwnsɛm no mu awerɛkyekye.” (Rom. 15:4) Sɛ yɛka Ahenni no ho asɛmpa kyerɛ afoforo a, ɛkyerɛ sɛ yɛwɔ yɔnkodɔ. (Mat. 24:14) ‘Onyankopɔn na ɔma anidaso,’ na ɛyɛ akwannya kɛse sɛ yɛbɛka n’Ahenni no ho asɛm akyerɛ afoforo.—Rom. 15:13.
7. Asɛm bɛn na Yesu kae? Sɛ yedi so a, nhyira bɛn na yebenya?
7 Nya tema ma afoforo. Yesu kae wɔ ne Bepɔw so Asɛnka no mu sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara; nokwarem no, saa na Mmara ne Adiyifo no kyerɛ.” (Mat. 7:12) Sɛ yɛka “Mmara” no a, ɛkyerɛ Genesis nhoma no kosi Deuteronomium nhoma no, na “Adiyifo” no nso gyina hɔ ma nkɔmhyɛ nhoma a ɛwɔ Hebri Kyerɛwnsɛm no mu. Yehowa de “Mmara” ne “Adiyifo” no maa ne nkurɔfo efisɛ ɔdɔ wɔn. Saa ara na ɔpɛ sɛ yɛn nso yɛdɔ yɛn yɔnko. Yehowa nam Yesaia so kae sɛ: “Mummu atɛntrenee na monyɛ adetrenee.” Na ɔtoaa so sɛ, ‘Onipa a obedi eyinom so no ani begye.’ (Yes. 56:1, 2) Anokwa, yɛn ani gye efisɛ yɛwɔ yɔnkodɔ, na yɛde Yesu asɛm no bɔ yɛn bra.
8. Adɛn nti na ɛsɛ sɛ yɛdɔ yɛn atamfo, na dɛn na ebetumi afi mu aba?
8 Dɔ w’atamfo. Yesu kae sɛ: “Motee sɛ wɔkae sɛ, ‘Dɔ wo yɔnko na kyi wo tamfo.’ Nanso, mise mo sɛ: Monkɔ so nnɔ mo atamfo na mommɔ mpae mma wɔn a wɔtaa mo, na moakyerɛ sɛ moyɛ mo Agya a ɔwɔ soro no mma.” (Mat. 5:43-45) Ɔsomafo Paulo nso de afotu a ɛte saa mae. Ɔkae sɛ: “Sɛ ɔkɔm de wo tamfo a, ma no biribi nni; sɛ osukɔm de no a, ma no biribi nnom.” (Rom. 12:20; Mmeb. 25:21) Yehowa de ahyɛde a ɛte saa kaa Mose Mmara no ho. Ɔkae sɛ: “Obi a ɔtan wo mpo, sɛ wuhu sɛ n’afurum hyɛ n’adesoa ase wɔ fam a, ntwa ne ho nkɔ. Boa no na ɔnsan no.” (Ex. 23:5) Hwɛ sɛ obi ne ne tamfo nyinaa de afotu yi reyɛ adwuma! Ɛrenkyɛ na wɔato abasakɔnmu. Sɛ Kristofo dɔ wɔn atamfo a, ɛboa ma wonya yɛn ho adwempa. Wo deɛ hwɛ sɛ wɔn a wɔretaa yɛn no bi abegye nokware no! Hwɛ sɛnea yɛn ani begye afa!
9. Dɛn na Yesu kae sɛ yɛnyɛ na asomdwoe atena yɛne yɛn nua ntam?
9 “Monyɛ nea ɛbɛma asomdwoe atena mo ne nnipa nyinaa ntam.” (Heb. 12:14) Sɛ wotu yɛn fo sɛ yɛne nnipa nyinaa ntena asomdwoe mu a, ɛnde yɛn nuanom Kristofo ɛ? Ɛno deɛ, yɛnna nka mpo. Yesu kae sɛ: “Sɛ wode w’akyɛde reba afɔremuka ho na wokae wɔ hɔ sɛ wo nua wɔ biribi tia wo a, gyaw w’akyɛde no afɔremuka no anim na kɔ; di kan ne wo nua no nkosiesie mo ntam, na sɛ wosan ba a, woabɛbɔ w’afɔre.” (Mat. 5:23, 24) Sɛ nsɛmnsɛm wɔ yɛne yɛn nua bi ntam a, ɛsɛ sɛ yɛkyerɛ yɛn dɔ na yesiesie asɛm no ntɛm. Sɛ Onyankopɔn hu sɛ yɛpɛ sɛ asomdwoe tena yɛne yɛn nuanom ntam a, obehyira yɛn.
10. Adɛn nti na ɛnsɛ sɛ yɛyɛ yɛn ho atemmufo?
10 Nyɛ wo ho ɔtemmufo. Yesu kae sɛ: “Munnyae atɛn a mubu nkurɔfo no na wɔammu mo atɛn; atɛn a mubu no, ɛno ara na wobebu mo; susukora a mode susuw ma nkurɔfo no, wɔde besusuw ama mo. Ɛnde, dɛn nti na wohwɛ ntɛtɛwa a ɛda wo nua aniwa so, na wunhu mpuran a ɛda w’ankasa aniwa so? Anaasɛ wobɛyɛ dɛn atumi aka akyerɛ wo nua sɛ, ‘Ma minyi ntɛtɛwa no mfi w’aniwa so’; bere a, hwɛ! mpuran da w’ankasa aniwa so? Nyaatwomni! Di kan yi w’ankasa aniwa so mpuran no, na wubehu sɛnea wubeyi ntɛtɛwa no afi wo nua aniwa so.” (Mat. 7:1-5) Asɛm no mu da hɔ fann. Ɛnsɛ sɛ yɛde yɛn adwene si mfomso nketenkete a yɛn nuanom di so na yɛka ho asɛm. Wobɛhwɛ mpo no na yɛn deɛ na ɛsõ.
11, 12. Ɔkwan titiriw bɛn na yɛnam so kyerɛ sɛ yɛdɔ yɛn yɔnko nnipa?
11 Yebetumi ayɛ nneɛma pii de akyerɛ yɛn dɔ. Nanso Yesu ma yehu sɛ ɔkwan titiriw a yɛnam so kyerɛ sɛ yɛdɔ yɛn yɔnko nnipa ne sɛ yɛbɛka Ahenni ho asɛmpa no akyerɛ wɔn. (Luka 8:1) Yesu ka kyerɛɛ n’akyidifo sɛ ‘wɔnkɔ nkɔyɛ aman nyinaa n’asuafo.’ (Mat. 28:19, 20) Sɛ yedi saa ahyɛde yi so a, yebetumi aboa nnipa pii ma wɔafi ɔkwan kɛse tɛtrɛɛ a ɛkɔ ɔsɛe mu no so na wɔafa ɔkwan hihiaa a ɛkɔ nkwa mu no so. (Mat. 7:13, 14) Nokwasɛm ne sɛ, sɛ yesi nketekrakye sɛ yɛbɛyɛ adwuma yi a, Yehowa behyira so.
12 Yesu boaa nkurɔfo ma wohui sɛ ɛsɛ sɛ wɔma Yehowa kyerɛ wɔn kwan. Saa ara na yɛreyɛ nnɛ. (Mat. 5:3) Sɛ nnipa yɛ aso ma yɛn a, yɛka “Onyankopɔn asɛmpa” no kyerɛ wɔn. (Rom. 1:1) Wotie Ahenni ho asɛmpa no a, yɛkyerɛ wɔn ma wohu sɛ Yesu afɔrebɔ no nti, wobetumi anya Onyankopɔn anim dom na wɔabɛyɛ wɔn adamfo. (2 Kor. 5:18, 19) Enti sɛ yɛka asɛmpa no a, na yɛreda no adi paa sɛ yɛdɔ yɛn yɔnko nnipa.
13. Sɛ woyere wo ho yɛ asɛnka adwuma no bi a, ɛka wo sɛn?
13 Sɛ yesiesie yɛn ho yiye kɔyɛ sankɔhwɛ ne Bible adesua a, yebetumi aboa nkurɔfo ma wɔde Onyankopɔn asɛm abɔ wɔn bra. Ebia wɔn mu bi bɛyɛ nsakrae pii. (1 Kor. 6:9-11) Sɛ yehu sɛ Onyankopɔn reboa “wɔn a wɔpɛ daa nkwa” ma wɔayɛ nsakrae de wɔn ho abɛbata ne ho a, yɛn ani gye paa. (Aso. 13:48) Ná nnipa pii nni anidaso biara, nanso bere a wofii ase suaa Bible no, abasamtu dan anigye. Wɔn nso a bere bi na dadwen ahyɛ wɔn so no de wɔn werɛ ahyɛ yɛn soro Agya no mu, enti wɔnteetee bio. Hwɛ sɛ saafo yi aba asafo no mu na wɔrennya nkɔso! Ɛyɛ anika kwa. Wunnye nni sɛ ɛyɛ nidi kɛse sɛ yɛbɛka Ahenni ho asɛmpa no de akyerɛ sɛ yɛdɔ yɛn yɔnko nnipa?
14. Ɔdɔ ho asɛm bɛn na Paulo kae wɔ 1 Korintofo 13:4-8?
14 Paulo ma yehu nea ɔdɔ kann kyerɛ. Sɛ yɛdɔ yɛn yɔnko sɛnea ɔkae no a, yebenya Yehowa anim dom. Bio nso ebeyi akameakame pii afi hɔ na yɛn koma ani agye. (Monkenkan 1 Korintofo 13:4-8.) Ɛnde, momma yɛmpɛɛpɛɛ Paulo asɛm no mu kakra na yɛnhwɛ akwan foforo a yɛbɛfa so akyerɛ yɔnkodɔ.
15. (a) Adɛn nti na ɛsɛ sɛ yenya abotare na yɛda ayamye adi? (b) Dɛn nti na ɛsɛ sɛ yeyi ahoɔyaw ne ahantan fi yɛn akwan mu?
15 “Ɔdɔ wɔ abodwokyɛre na ne yam ye.” Yɛn sintɔ nyinaa akyi no, Yehowa wɔ yɛn ho abotare na oyi ne yam boa yɛn. Enti sɛ afoforo fom yɛn a, ɛsɛ sɛ yenya wɔn ho abotare. Sɛ mpo wɔkasa tia yɛn anaa wobu yɛn animtiaa a, ɛnsɛ sɛ yɛtwe no tann. Bio “ɔdɔ nyɛ ahoɔyaw.” Ebia yɛn nuanom wɔ hokwan bi wɔ asafo no mu, anaa wɔwɔ nneɛma bi a yenni. Sɛ yɛdɔ wɔn paa a, yɛn ani remmere nea wɔwɔ. Afei ɛnsɛ sɛ yetu yɛn ho anaa yɛhoman, efisɛ ɛnkyerɛ ɔdɔ. Bible ka sɛ: “Ahantan aniwa ne ahantan koma ne abɔnefo kanea yɛ bɔne.”—Mmeb. 21:4.
16, 17. Ɔkwan bɛn so na yebetumi de asɛm a ɛwɔ 1 Korintofo 13:5, 6 ayɛ adwuma?
16 ‘Ɔdɔ nyɛ ade a ɛnsɛ.’ Sɛ yɛdɔ yɛn yɔnko a, yenni atoro nkyerɛ no, yenwia n’ade, na yɛnnyɛ biribiara a ɛbɛto Yehowa mmara. Bio nso Kristofo nyɛ pɛsɛmenkominya, efisɛ ‘ɔdɔ nhwehwɛ nea n’ankasa hia.’ Enti momma afoforo ho asɛm nhia yɛn.—Filip. 2:4.
17 Ɔdɔ kann “bo nhaw no.” Afei “ɛmfa bɔne nhyɛ ne mu” te sɛ nea yɛayi nhoma bi ato hɔ rekyerɛkyerɛw nea afoforo ayɛ atia yɛn wom. (1 Tes. 5:15) Onyankopɔn ani nnye ho sɛ yɛde afoforo ho nsɛm bɛhyɛ yɛn mu. Sɛ yenya afoforo ho menasepɔw a, ɛte sɛ gyentia a yɛakeka asi anim; ɛreyɛ ara ni na ɛredɛw. Eyi betumi apira yɛne afoforo. (Lev. 19:18) Ɔdɔ nti yedi nokware ho ahurusi, na ‘yenni nea ɛnteɛ ho ahurusi.’ Enti sɛ obi a ɔtan yɛn mpo ho ka mu anaa obi sisi no a, yenni ho ahurusi nka sɛ, ‘Ɔtwea, nea ɛsɛ wo ara ni.’—Monkenkan Mmebusɛm 24:17, 18.
18. Ɔdɔ ho asɛm bɛn na ɛwɔ 1 Korintofo 13:7, 8?
18 Hwɛ nneɛma foforo a Paulo kyerɛw faa ɔdɔ ho. Ɔkae sɛ ‘ɔdɔ tɔ ne bo ase biribiara mu.’ Sɛ obi fom yɛn na ɔsrɛ bɔne fafiri a, ɔdɔ nti yɛde kyɛ no. Bio Paulo kae sɛ ‘ɔdɔ gye biribiara di.’ Ampa, yegye nea Bible ka biara di, na yɛn ani sɔ honhom fam nneɛma a Yehowa ahyehyɛde no de ma yɛn. Afei ‘ɔdɔ wɔ biribiara mu anidaso.’ Yɛwɔ anidaso efisɛ yegye biribiara a Bible ka di. Ɔdɔ na ɛka yɛn ma yɛboa afoforo ma wohu nea enti a yɛwɔ anidaso a ɛte saa. (1 Pet. 3:15) Sɛ yɛkɔ ahohia mu a, yɛbɔ mpae na yɛwɔ anidaso sɛ nneɛma bɛkɔ yiye. Ɔdɔ ‘gyina biribiara ano.’ Sɛ obi na wayɛ biribi atia yɛn oo, ɔtaa na yɛrefa mu oo, biribiara a ɛbɛto yɛn biara, yegyina ano. Ne korakora no, “ɔdɔ to ntwa da.” Anokwa, nnipa ahobrɛasefo benya hokwan ada ɔdɔ adi afebɔɔ!
19, 20. Bible mu afotu bɛn na ɛsɛ sɛ ɛka yɛn ma yɛkɔ so ara dɔ yɛn yɔnko nnipa?
19 Sɛ yɛde Bible mu afotu yɛ adwuma a, yɛbɛkɔ so ara adɔ yɛn yɔnko sɛ yɛn ho. (Mat. 22:39) Yehowa ne Yesu hwɛ kwan sɛ yɛbɛdɔ yɛn yɔnko nnipa. Sɛ Bible ka sɛ yɛnnɔ yɛn yɔnko sɛ yɛn ho a, yenyi ɔtwe nyi adowa; yɛdɔ nnipa nyinaa. Ɛnyɛ wɔn a wɔka yɛn kasa nko ara na ɛsɛ sɛ yɛdɔ wɔn. Sɛ biribi nti ɛyɛ den ma yɛn sɛ yɛbɛdɔ obi a, momma yɛmmɔ Onyankopɔn mpae na ɔmfa ne honhom kronkron mmoa yɛn. Yɛyɛ saa a, Yehowa behyira yɛn na yɛafa ɔdɔ kwan so.—Rom. 8:26, 27.
20 Bible frɛ ahyɛde a wɔde ama yɛn sɛ yɛnnɔ yɛn yɔnko sɛ yɛn ho no “mmara titiriw.” (Yak. 2:8) Paulo bobɔɔ ahyɛde ahorow bi a na ɛwɔ Mose Mmara no mu, na ɔkae sɛ: “Mmara asɛm foforo biara a ɛwɔ hɔ no, wɔabɔ no mua wɔ asɛm yi mu sɛ, ‘Dɔ wo yɔnko sɛ wo ho.’ Ɔdɔ nyɛ ne yɔnko bɔne; enti ɔdɔ ne mmara no awiei.” (Rom. 13:8-10) Ɛnde, yɛreka na yɛaka no sɛn? Ɛyɛ tiawa: Ɛsɛ sɛ yɛkɔ so ara kyerɛ yɔnkodɔ.
21, 22. Adɛn nti na ɛsɛ sɛ yɛdɔ Onyankopɔn ne yɛn yɔnko nnipa?
21 Ade baako nso a ɛbɛboa yɛn na yɛakɔ so ara adɔ yɛn yɔnko nnipa ne sɛ yebesusuw Yesu asɛm bi ho. Ɔkae sɛ n’Agya ma “n’awia pue nnipa bɔne ne nnipa papa so na ɔma osu tɔ gu treneefo ne abɔnefo so.” (Mat. 5:43-45) Nea Yesu reka ara ne sɛ, treneefo oo, abɔnefo oo, ɛsɛ sɛ yɛma yɛn dɔ so obiara so. Yɛadi kan aka sɛ ɔkwan titiriw baako a yɛfa so kyerɛ yɛn dɔ ne sɛ yɛbɛka Ahenni no ho asɛmpa. Wo deɛ hwɛ sɛ yɛaka asɛm akyerɛ obi na wafi ase de rebɔ ne bra! Hwɛ nhyira a ɛda hɔ retwɛn no!
22 Yɛahu nneɛma pii a enti ɛsɛ sɛ yɛde yɛn koma, yɛn kra, ne yɛn adwene nyinaa dɔ Yehowa. Bio nso yɛahu akwan ahorow a yɛbɛfa so akyerɛ yɔnkodɔ. Sɛ yɛdɔ Yehowa ne yɛn yɔnko nnipa a, ɛkyerɛ sɛ yɛatie Yesu afotu no agu aso pa mu. Na nea ɛsen ne nyinaa ne sɛ yebenya yɛn soro Agya Yehowa anim dom.
Woatɔ wo bo ase akenkan Ɔwɛn-Aban a aba nnansa yi? Ɛnde, hwɛ sɛ wubetumi abua nsɛmmisa a edidi so yi anaa:
Bere bɛn na na wokum Twam guan no wɔ Nisan 14?
Bible nkyerɛase bi ka sɛ ɛsɛ sɛ wokum oguan no “anwummere,” kyerɛ sɛ “bere a anim rebiribiri.” Enti wɔbɛyɛ saa bere a owia akɔtɔ, nanso ɛnyɛ anadwo tumm. (Ex. 12:6)—12/15, kratafa 18-19.
Bible mu nsɛm bɛn na ebetumi aboa mmabun ma wɔasisi gyinae pa?
Emu mmiɛnsa ni: (1) Hwehwɛ Onyankopɔn Ahenni ne ne trenee kan. (Mat. 6:19-34) (2) Som afoforo na w’ani nnye. (Aso. 20:35) (3) Fa anigye som Onyankopɔn wo babunbere mu. (Ɔsɛnk. 12:1)—1/15, kratafa 19-20.
Apɔnkɔsotefo baanan bɛn na wɔama wɔn homene so fi 1914?
Yesu na ɔte pɔnkɔ fitaa so, na wayi Satan ne n’adaemone afi soro. Nea ɔte pɔnkɔ kɔkɔɔ so no gyina hɔ ma akodi a ateetee adesamma no. Nea ɔte pɔnkɔ tuntum so no gyina hɔ ma ɔkɔm. Nea ɔte pɔnkɔ nsonso so no de owuyare kunkum nnipa ɔpepem pii. (Adi. 6:2-8)—2/1, kratafa 6-7.
Bere bɛn na “Oguammaa no ayeforohyia” bɛba so? (Adi. 19:7)
“Oguammaa no ayeforohyia” bɛba so bere a Ɔhene Yesu Kristo awie ne nkonimdi. Eyi kyerɛ sɛ ayeforohyia no bɛba so wɔ Babilon Kɛse no sɛe ne Harmagedon ko no akyi.—2/15, kratafa 10.
Dɛn nti na na Yudafo a wɔwɔ Yesu bere so no ‘hwɛ Mesia no kwan’? (Luka 3:15)
Yɛrentumi nka no pen sɛ na tete Yudafo no te Mesia nkɔmhyɛ a ɛwɔ Daniel nhoma no mu no ase sɛnea yɛte ase no. (Dan. 9:24-27) Nanso ebia wɔtee asɛm a ɔbɔfo bi ka kyerɛɛ nguanhwɛfo no anaa nea odiyifo baa Anna kae bere a ohuu Yesu wɔ asɔrefie hɔ no. Afei nsoromma mu ahwɛfo bɛhwehwɛɛ “nea wɔawo no sɛ Yudafo hene no.” (Mat. 2:1, 2) Akyiri yi, Osuboni Yohane kae sɛ ɛrenkyɛ na Kristo ayi ne ti.—2/15, kratafa 26-27.
Dɛn na yɛbɛyɛ na yɛn Yiw anyɛ Dabi? (2 Kor. 1:18)
Ampa, ɛtɔ da a biribi betumi asi a yentumi nyɛ ho hwee, enti wobɛhwɛ na yɛantumi anni yɛn asɛm so. Nanso sɛ yɛhyɛ bɔ anaa yɛyɛ apam bi a, ɛsɛ sɛ yɛyɛ nea yebetumi biara di so.—3/15, kratafa 32.
Dɛn na wobɛyɛ na ponografi ansum wo afiri?
Nneɛma mmiɛnsa betumi aboa: (1) Sɛ w’ani twa mfonini a ɛkanyan nna ho akɔnnɔ so a, yi w’ani ntɛm ara. (2) Fa w’adwene si nneɛma pa so na bɔ mpae. (3) Kwati sini anaa Intanɛt dwumadibea a ponografi wɔ.—4/1, kratafa 10-12.
Sɛ Kristoni gyaw n’abusua hɔ kɔ amannɔne sɛ ɔrekɔpɛ sika a, dɛn na ebetumi aba?
Sɛ papa anaa maame no gyaw n’abusua hɔ kɔtena baabi a, ebetumi ama mmofra no ayɛ basaa, na anhwɛ a wɔn bra bɛsɛe. Ebia mmofra no bo befuw awofo no. Sɛ awarefo nte faako a, nna ho akɔnnɔ betumi agyigye wɔn.—4/15, kratafa 19-20.
Tete no, sɛ wɔsɛn abɔnefo wɔ dua so a, adɛn nti na ɛtɔ da a wobubu wɔn nan mu?
Na Romafo bɔ abɔnefo bi asɛnduam. Yudafo no srɛɛ Pilato sɛ ɔmma wommubu mmarima a wɔsɛn Yesu nkyɛn no nan mu. Wɔyɛ saa a, wɔrentumi nhome yiye, enti wobewu ntɛm. Efisɛ Mmara no kae sɛ ɛnsɛ sɛ amu sɛn dua so anadwo mu no nyinaa. (Deut. 21:22, 23)—5/1, kratafa 11.
Sɛ yɛredi nkurɔfo adanse a, nsɛmmisa nnan bɛn na ɛsɛ sɛ yɛkae?
Wɔyɛ nnipa bɛn? Ɛhe na me ne wɔn rekasa? Bere bɛn na ɛbɛyɛ papa sɛ me ne wɔn kasa? Sɛn na ɛsɛ sɛ me ne wɔn kasa?—5/15, kratafa 12-15.
Adɛn nti na yebetumi aka sɛ sigaret di awu paa?
Bɛyɛ mfe ɔha a atwam no, sigaret akum nnipa 100,000,000. Seesei sɛ yɛreka a, sigaret kum nnipa bɛyɛ 6,000,000 afe biara.—6/1, kratafa 3.
“Nipadua mu akwaa a ayɛ sɛ ɛyɛ mmerɛw no na ɛho hia.”—1 KOR. 12:22.
1, 2. Adɛn nti na Paulo nyaa tema maa wɔn a wɔayɛ mmerɛw?
YƐN mu biara tumi yɛ mmerɛw; ɛnyɛ nnɛ a, ɛbɛyɛ ɔkyena. Wobɛhwɛ na atiridii anaa ɔpapu bi akyere wo ma wugye wo ho a ennye. Wo deɛ hwɛ sɛ woayɛ mmerɛw da hɔ; nnawɔtwe atwam wo ho ntɔɔ wo, nnawɔtwe mmienu akyi woda so da hɔ. Bosome baako, abosome mmienu, nanso wo ho mmae wo. Wowɔ tebea a ɛte saa mu a, wobɛte nka sɛn? Ɛrenyɛ wo dɛ sɛ afoforo benya tema ama wo anaa?
2 Ɔsomafo Paulo mpo, asafo no mu haw ne nhyɛso a ɛwɔ abɔnten nti, ɛtɔ da a na wayɛ mmerɛw. Edu baabi mpo a na ɔreyɛ apa abaw. (2 Kor. 1:8; 7:5) Ahokyere bebrebe a Paulo faa mu nti, ɔkae sɛ: “Hena na ɔyɛ mmerɛw a menyɛ mmerɛw bi?” (2 Kor. 11:29) Paulo de Kristofo asafo no totoo nipadua akwaa ho, na ɔkae sɛ nea “ayɛ sɛ ɛyɛ mmerɛw no na ɛho hia.” (1 Kor. 12:22) Dɛn na na ɔrepɛ akyerɛ? Sɛ yɛn ani so no obi ayɛ mmerɛw mpo a, Yehowa hu no sɛn? Yɛbɛyɛ dɛn asuasua Yehowa na yɛanya saafo no ho adwempa? Yɛyɛ saa a, mfaso bɛn na yebenya?
3. Yɛanhwɛ yiye a, dɛn na ɛbɛma yɛn nuanom ho ayɛ yɛn ahi?
3 Ɛnnɛ wiase a yɛwom yi, sɛ obi gow anaa ɔyɛ mmerɛw a, obiara pɛ sɛ osisi no. Nkurɔfo adwene yɛ wɔn sɛ mmabun anaa nkurɔfo a wɔwɔ ahoɔden na ebesi wɔn yiye. Yɛne saafo no nyɛ adwene, nanso yɛanhwɛ yiye a, saa su yi bɛka yɛn. Nnipa bi wɔ hɔ a tebea bi nti, daa gye sɛ obi boa wɔn. Ebia saafo no ho bɛyɛ yɛn ahi. Sɛ wɔyɛ yɛn nuanom Kristofo mpo a, ebia yebenya wɔn ho adwene a ɛmfata. Yɛbɛyɛ dɛn ahu saafo no sɛnea Yehowa hu wɔn?
4, 5. (a) Ɔkwan bɛn so na mfatoho a ɛwɔ 1 Korintofo 12:21-23 no boa yɛn ma yehu Yehowa adwene wɔ nnipa mmerɛwyɛ ho? (b) Sɛ yɛboa wɔn a wɔyɛ mmerɛw a, mfaso bɛn na ɛwɔ so?
4 Obi biara a ɔwɔ asafo no mu ho hia Yehowa. Paulo krataa a edi kan a ɔkyerɛw kɔmaa Korintofo no, ɔde asafo no totoo nipadua ho wɔ ti 12. Ɔkae sɛ akwaa a yesusuw sɛ ɛyɛ mmerɛw anaa ɛnyɛ fɛ no, ɛno mpo ho hia. (Monkenkan 1 Korintofo 12:12, 18, 21-23.) Wɔn a adannandi agye wɔn ti no ka sɛ Paulo asɛm no nyɛ nokware. Wɔka sɛ akwaa bi wɔ hɔ a mfaso nni so. Nanso nyansahufo ayɛ nhwehwɛmu ahu sɛ nipadua akwaa a na wosusuw sɛ ɛho nhia no, sɛɛ edi dwuma titiriw bi.* Nhwɛso bi ne nansoaa no mu nea esua paa no. Bere bi na nyansahufo susuw sɛ mfaso biara nni so, nanso seesei wɔahu sɛ saa nansoaa no boa ma yetumi gyina ntenten a yɛnhwe ase.
5 Paulo mfatoho no ma yehu sɛ Kristofo asafo no muni biara ho hia. Satan pɛ sɛ yenya adwene sɛ yɛn so nni mfaso, nanso Yehowa bu n’asomfo nyinaa sɛ ‘wɔn ho hia.’ Wɔn a ɛyɛ yɛn sɛ wɔyɛ mmerɛw mpo ho hia. (Hiob 4:18, 19) Ɛsɛ sɛ saa asɛm no kyekye yɛn werɛ na yehu sɛ yɛn mu biara ho hia wɔ n’asafo mu. Nokwasɛm ni, sɛ yɛhwɛ Onyankopɔn asomfo a wɔwɔ wiase nyinaa a, obi biara som bo. Kaakae wo tirim hwɛ ɛda a wosoo akwakoraa anaa aberewa bi mu. Wotoo wo bo ase ne no nantewee nkakrankakra. Woboaa no, nanso wunim? Ɔno nso boaa wo. Wo deɛ hwɛ, biribi kakra a woyɛ maa no no amma w’ani annye? Ampa, sɛ yɛboa afoforo a, yɛn ani gye na yesua abotare. Bio, ɛka yɛn bɛn yɛn nuanom na yenyin wɔ honhom mu. (Efe. 4:15, 16) Yehowa pɛ sɛ yehu sɛ yɛn nuanom nyinaa ho hia. Sɛ wɔwɔ mmerɛwyɛ bi mpo a, wɔn ho da so ara hia. Adwene a ɛte saa bɛma yɛanya yɛn nuanom ho abotare na ɔdɔ atena asafo no mu.
6. Ɛtɔ bere bi na Paulo de nsɛmfua “mmerɛw” ne “den” di dwuma a, dɛn na na ɔrepɛ akyerɛ?
6 Bere a Paulo rekyerɛw Korintofo no, ɔde nsɛmfua “mmerɛw” ne “mmerɛwyɛ” dii dwuma. Ná ebinom a wonni asafo no mu bu Kristofo sɛ wɔyɛ mmerɛw. Bio, ɛtɔ da a na Paulo ka sɛ ɔno ankasa yɛ mmerɛw. (1 Kor. 1:26, 27; 2:3) Afei Paulo kae sɛ Kristofo bi ‘yɛ den.’ Nanso na ɛnyɛ nea ɔrepɛ akyerɛ ne sɛ ebinom ho hia sen afoforo. (Rom. 15:1) Mmom nea na ɔreka ne sɛ, ɛsɛ sɛ Kristofo a wɔn ho akokwaw no nya wɔn a wɔn ase ntimii no ho abotare.
7. Adɛn nti na ɛtɔ da a ɛyɛ den sɛ yɛbɛboa wɔn a wɔakɔ ahokyere mu?
7 Sɛ yɛboa “ɔbrɛfo” a, na yɛresuasua Yehowa, na eyi ma yenya n’anim dom. (Dw. 41:1; Efe. 5:1) Nanso ɛtɔ da a, ebia ɛbɛyɛ den ama yɛn sɛ yɛbɛboa wɔn a wɔn ho akyere wɔn. Adɛn ntia? Ebia yɛwɔ wɔn ho adwene bi a ɛmfata. Anaa ebia yɛbɛtwetwe yɛn ho efisɛ yehyia wɔn a, yɛrenhu nea yɛbɛka. Yɛnhwɛ onuawa bi a ɔde Cynthia* a ne kunu gyaw ne hɔ. Ɔkae sɛ: “Sɛ anuanom twe wɔn ho fi wo ho anaa wɔanyɛ nea ɛsɛ sɛ adamfo yɛ a, ebetumi ahye wo paa. Sɛ worefa ɔhaw mu a, wuhia nnipa wɔ wo nkyɛn.” Bere bi na Ɔhene Dawid ho hiahia no, na nea ɔkae ma yehu sɛ, sɛ wo nnamfo yi wo baako ma wo a, ɛyɛ yaw paa.—Dw. 31:12.
8. Dɛn na ɛbɛboa yɛn ma yɛanya tema ama yɛn nuanom?
8 Dɛn na ɛbɛboa yɛn ma yɛanya tema ama yɛn nuanom a wohia mmoa? Ɛsɛ sɛ yɛkae sɛ ‘ɛnyɛ nea adwene pɛ ne sɛ ɔhow gya so.’ Yɛn nuanom bi wɔ hɔ a yare anaa adwenemhaw bi reteetee wɔn. Ebinom nso abusuafo nni asafo no mu. Yennim da a yɛn nso yɛbɛkɔ tebea a ɛte saa mu. Yɛnhwɛ Israelfo no. Wohuu amane paa wɔ Egyptfo nsam. Enti bere a aka kakra ma wɔadu Bɔhyɛ Asase no so no, Yehowa kaee wɔn sɛ ‘wɔmmma wɔn koma anaa wɔn nsam nnyɛ den’ wɔ wɔn nuanom so. Ná Yehowa hwɛ kwan sɛ wɔbɛboa ahiafo ne wɔn a wɔayɛ mmerɛw.—Deut. 15:7, 11; Lev. 25:35-38.
9. Sɛ yɛreboa wɔn a wɔakɔ ahokyere mu a, dɛn na ɛsɛ sɛ yedi kan yɛ? Ma mfatoho?
9 Sɛ biribi nti yɛn nuanom ho kyere wɔn a, ɛnsɛ sɛ yɛpere yɛn ho bu wɔn atɛn. Mmom ɛsɛ sɛ yɛkyekye wɔn werɛ na wɔde anigye som Yehowa. (Hiob 33:6, 7; Mat. 7:1) Mfatoho bi ni: Fa no sɛ obi de moto akonya akwanhyia ma wakɔ ayaresabea. Sɛ odu hɔ a, afei na dɔkotafo ne nɛɛsefo no rebedi n’asɛm ahwɛ sɛ ɔno na ɔmaa akwanhyia no bae anaa? Dabi. Onipa no nkwa da asiane mu, enti ntɛm ara wɔbɛhwɛ no ama no aduru. Saa ara na ɛsɛ sɛ yɛn nso yɛyɛ. Sɛ ɔhaw bi ama yɛn nua Kristoni bi abotow anaa wayɛ mmerɛw a, ɛsɛ sɛ yedi kan boa no ma ɔsɔre gyina ne nan so.—Monkenkan 1 Tesalonikafo 5:14.
10. Sɛ ɛyɛ yɛn sɛ yɛn nuanom bi yɛ mmerɛw mpo a, ɔkwan bɛn so na wɔyɛ “adefo wɔ gyidi mu”?
10 Sɛ yɛtɔ yɛn bo ase hwɛ tebea a yɛn nuanom wom a, ebia yebehu sɛ sɛɛ wɔnyɛ mmerɛw saa. Wo deɛ yɛnhwɛ anuanom mmaa a wɔn kununom nni asafo no mu. Wotumi hyia ɔsɔretia a ano yɛ den. Ampa ebia ebinom asɛm bɛyɛ mmɔbɔ na wohwɛ wɔn a wutumi hu sɛ wɔrebrɛ. Nanso wunhu sɛ egye akokoduru ne gyidi na obi atumi agyina tebea a ɛte saa ano? Afei hwɛ ɔbaatankoro bi a daa ɔne ne mma ba adesua. Ne gyidi ne n’ahokeka no mpusuw wo anaa? Na mmabun a nneɛma bɔne atwa wɔn ho ahyia wɔ sukuu, nanso ne nyinaa akyi no wokura nokware no mu nso ɛ? Sɛ yegye bere susuw yɛn nuanom ho na yɛhwɛ tebea a wɔrefa mu a, yebehu sɛ wɔyɛ “adefo wɔ gyidi mu” te sɛ yɛn a yesusuw sɛ yɛn ho yɛ den no.—Yak. 2:5.
11, 12. (a) Sɛ yɛn nuanom di mfomso a, dɛn na ɛbɛboa yɛn ma yɛasuasua Yehowa? (b) Sɛ yɛhwɛ sɛnea Yehowa ne Aaron dii a, dɛn na yesua fi mu?
11 Ɛsɛ sɛ yesuasua Yehowa na yenya abotare na sɛ yɛn nuanom di mfomso mpo a, anhaw yɛn dodoodo. Ade baako a ɛbɛboa yɛn ne sɛ yɛbɛhwɛ sɛnea Yehowa ne n’asomfo bi dii. (Monkenkan Dwom 130:3.) Bere bi Aaron de sika yɛɛ nantwi ba honi. Wo deɛ fa no sɛ wo ne Mose na ɛwɔ hɔ na Aaron rekyerɛ nea enti a ɔyɛɛ saa. Anka adwene bɛn na wubenya wɔ Aaron ho? (Ex. 32:21-24) Bere a Mose waree ɔbaa nanani no, Aaron kodii ne nuabaa Miriam akyi kasa tiaa Mose. Sɛ wowɔ hɔ a, anka dɛn na wobɛka afa Aaron ho? (Num. 12:1, 2) Afei hwɛ nea esii bere a Yehowa maa Israelfo nyaa nsu wɔ Meriba no. Aaron ne Mose amfa ɛho anuonyam amma Yehowa. Sɛ wowɔ hɔ a anka dɛn na wobɛyɛ?—Num. 20:10-13.
12 Sɛ Yehowa pɛ a, anka ɔbɛtwe Aaron aso wɔ hɔ ara. Nanso ohui sɛ Aaron nyɛ nipabɔne saa, na mpo wohwɛ asɛm no mu a, mfomso no nyinaa mfi no. Ebia na tebea no amene Aaron, na ogyaa ne ho mu maa afoforo kɛntɛn ne so. Nanso Aaron gyee ne mfomso toom na ɔbrɛɛ ne ho ase maa Yehowa. (Ex. 32:26; Num. 12:11; 20:23-27) Aaron nuu ne ho na ɔkyerɛe sɛ ɔwɔ Yehowa mu gyidi. Eyi na Yehowa de n’ani toe na ɔde Aaron bɔne firii no. Mfe pii akyi mpo, Kyerɛwnsɛm no kae sɛ Aaron ne n’asefo yɛ nnipa a na wosuro Yehowa.—Dw. 115:10-12; 135:19, 20.
13. Sɛ yesusuw sɛ yɛn nuanom wɔ mmerɛwyɛ bi a, dɛn na ɛbɛboa yɛn ma yɛanya wɔn ho koma?
13 Sɛ yesusuw sɛ yɛn nua bi wɔ mmerɛwyɛ bi a, dɛn na ɛbɛboa ma yɛasuasua Yehowa na yɛanya ne ho abotare? Ade baako a ɛbɛboa yɛn ne sɛ yɛbɛhwehwɛ yɛn ho mu ahu adwene a yɛwɔ wɔ onii no ho. (1 Sam. 16:7) Hwɛ aberante anaa ababaa bi a yesusuw sɛ ne nneyɛe mfa kwan mu. Ebia anigyede biara ɔde ne ho hyem, na hwee mfa ne ho. Sɛn na yɛyɛ yɛn ade wɔ obi a ɔte saa ho? Yɛpere yɛn ho bu no atɛn sɛ onni suban? Adɛn nti na yɛnhwɛ nea yebetumi ayɛ de aboa no mmom? Yebetumi aka no aba yɛn ho na yɛaboa no ma wahu sɛnea obesi gyinae pa. Sɛ yɛyɛ saa a, ɛbɛma yɛanya yɛn nuanom ho koma na ebewie ase no na wɔabɛyɛ yɛn nnamfo a yenni wɔn ho agorɔ koraa.
14, 15. (a) Bere a ehu kaa Elia no, dɛn na Yehowa yɛe? (b) Dɛn na yebetumi asua afi Elia asɛm no mu?
14 Ade foforo nso wɔ hɔ a ebetumi aboa yɛn ma yɛanya afoforo ho adwempa. Ɛne sɛ yɛbɛhwɛ nea Yehowa yɛ maa n’asomfo a wɔabotow. Wɔn mu baako ne Elia. Elia de akokoduru gyinaa Baal adiyifo 450 anim ne wɔn dii asi. Nanso bere a ɔtee sɛ Ɔhemmaa Yesebel repɛ no akum no no, ehu kaa no ma obuu ne kɛtɛ mu de n’ani kyerɛɛ Beer-Seba. Otwaa kwan kilomita 150 kɔhyɛɛ sare so baabi. Oduu hɔ no na owia anoa no ma wayɛ hataa. Afei ogyaa ne ho tenaa dua bi ase, na “ɔsrɛe sɛ ne kra nwu.”—1 Ahe. 18:19; 19:1-4.
15 Bere a Yehowa wɔ soro na ohui sɛ ne diyifo nokwafo no abotow no, dɛn na ɔyɛe? Ɔpoo Elia kae sɛ onni akokoduru anaa? Dabida! Na Yehowa nim sɛ Elia yɛ nipa a ɔyɛ mmerɛw, enti ɔsomaa ɔbɔfo ma ɔkɔhyɛɛ no den. Ɔbɔfo no kɔɔ ne nkyɛn mprenu kɔmaa no aduan dii sɛnea ɛbɛyɛ a obenya ahoɔden atoa n’akwantu so. (Monkenkan 1 Ahene 19:5-8.) Wo deɛ hwɛ, Yehowa yɛɛ aso tiee Elia na ɔboa no ansa na ɔrekyerɛ no nea ɔnyɛ.
16, 17. Yɛbɛyɛ dɛn aboa yɛn nuanom sɛnea Yehowa boaa Elia no?
16 Yɛbɛyɛ dɛn asuasua Onyankopɔn? Mpere wo ho nka nkyerɛ onua bi sɛ ‘yɛ sɛɛ anaa sɛɛ.’ (Mmeb. 18:13) Sɛ onua bi adwene yɛ no sɛ ne ho nhia anaa ‘onni nidi’ biara a, dɛn na wobɛyɛ? Nea edi kan no, yɛ aso tie no na ma onhu sɛ wudwen ne ho. (1 Kor. 12:23) Afei wubehu ne haw no ani so na woahu sɛnea wobɛboa no.
17 Yɛnsan mfa yɛn adwene nkɔ Cynthia so. Bere a ne kunu gyaw ɔne ne mma mmaa baanu hɔ no, na wɔn asɛm ayɛ mmɔbɔ. Dɛn na anuanom bi yɛe? Tie Cynthia anom asɛm: “Bere a yɛfrɛɛ anuanom wɔ fon so kaa nea asi kyerɛɛ wɔn no, simma 45 ntam na wɔadu yɛn fie. Wosui. Nnanu anaa nnansa a edi hɔ no deɛ, wɔannyaw yɛn hɔ koraa. Awerɛhow nti na yɛn anom ato ma yentumi nnidi. Enti anuanom de yɛn kɔɔ wɔn fie kɔtenaa hɔ kakra.” Eyi ma yɛkae asɛm bi a Yakobo kyerɛwee. Ɔkae sɛ: “Sɛ onuabarima anaa onuabea bi da adagyaw na onni aduan a ɛbɛso no da no mpo, na sɛ mo mu bi ka kyerɛ no sɛ: ‘Fa asomdwoe kɔ, na wo ho nyɛ wo hyew na mee,’ na moamma no nea nipadua no hia a, mfaso bɛn na ɛwɔ so? Saa ara na gyidi nso sɛ nnwuma nka ho a, na awu.” (Yak. 2:15-17) Mmoa a anuanom de maa Cynthia ne ne mma no hyɛɛ wɔn den. Ɛno ara ne ade a na wohia. Abosome nsia akyi no, wɔsan gyinaa wɔn nan so, na wɔyɛɛ akwampaefo aboafo adwuma no bi.—2 Kor. 12:10.
18, 19. (a) Yɛbɛyɛ dɛn aboa wɔn a wɔayɛ mmerɛw? (b) Sɛ yɛboa wɔn a wɔayɛ mmerɛw a, henanom na enya so mfaso?
18 Yare aka wo ato hɔ pɛn? Ebia egyee bere ansa na wo ho retɔ wo. Saa ara na ahokyere betumi ama yɛn nua bi ayɛ mmerɛw. Ɛba saa a, ebia ebegye bere na wasan agyina ne nan so bio. Ampa, ɛsɛ sɛ ɔyere ne ho sua ade, ɔbɔ mpae, na ɔde ne ho hyɛ Kristofo dwumadi nyinaa mu. Eyi na ɛbɛhyɛ ne gyidi den. Nanso bere a ɔreyere ne ho sɛ obesi ne dedaw mu no, ehia sɛ yenya ne ho abotare na yɛkyerɛ yɛn dɔ. Sɛ yɛboa wɔn a wɔayɛ mmerɛw saa a, ɛbɛma wɔahu sɛ wɔn ho hia na wɔda yɛn koma so.—2 Kor. 8:8.
19 Ɛnsɛ sɛ yɛn werɛ fi sɛ bere a yɛreboa yɛn nuanom no, yɛn nso yɛn ani gye. Afei nso ɛma yenya tema ne abotare. Anigyesɛm ne sɛ ɛnyɛ yɛn nkutoo na yenya so mfaso. Ɛka asafo mũ no nyinaa ma wɔkyerɛ wɔn dɔ. Nea ɛsen saa no, yɛyɛ saa a na yɛresuasua Yehowa. Yɛn soro Agya no bu obiara sɛ ɔsom bo, enti momma yɛnkɔ so ‘mmoa wɔn a wɔyɛ mmerɛw’ nyinaa.—Aso. 20:35.
^ nky. 4 Charles Darwin kyerɛwee sɛ nipadua akwaa no pii wɔ hɔ a ɛso nni mfaso. (The Descent of Man) Onipa foforo a adannandi agye ne ti nso kae sɛ nipadua akwaa no pii wɔ hɔ a ɛho nhia, ɛwɔ hɔ kwa. Wɔkyerɛ sɛ akwaa yi bi ne nsono dua (appendix).
^ nky. 7 Wɔasesa din no.
“M’ani bɛba wo so, na matu wo fo.”—DW. 32:8.
1, 2. Sɛn na Yehowa hu n’asomfo a wɔwɔ asase so?
SƐ NKWADAA redi agorɔ na wɔn awofo te hɔ rehwɛ wɔn a, wotumi hu nneɛma pii a nkwadaa no betumi ayɛ daakye. Ɛtɔ da a awofo no behu biribi ma wɔn ho adwiriw wɔn. Ebia woahyɛ biribi saa nsow. Abofra bi wɔ hɔ a wuhu sɛ, sɛ ɛba biribi te sɛ bɔɔlbɔ anaa mmirikatu a, ɔbɛyɛ ade paa. Obi nso wɔ hɔ a, ɛba adwinnidi anaa nneɛma adrɔdrɔ a, ɔwɔ ɔdom akyɛde. Ɔdom akyɛde a akwadaa biara wɔ no, awofo ani gye ho sɛ wɔbɛboa no ma wɔakwadare mu.
2 Yehowa nso ani gye ho sɛ obehu nea ne mma a wɔwɔ asase so tumi yɛ. Ohu n’asomfo a wɔwɔ hɔ nnɛ no sɛ “aman nyinaa mu nnepa.” (Hag. 2:7) Nea ɛma wɔsom bo ma no koraa ne wɔn gyidi ne wɔn nokwaredi. Sɛ wode w’ani to fam a, wubehu sɛ yɛn nuanom Kristofo wɔ ɔdom akyɛde ahorow ahorow pii. Ebinom ma ɔkasa a, wuhu sɛ wonim nkyerɛkyerɛ yiye. Afoforo nso nim sɛnea yɛtoto nneɛma. Yɛn nuanom mmaa pii bɔ mmɔden wɔ kasasua ho. Wobɔɔ w’ani ara na wɔasua kasa bi de redi nkurɔfo adanse. Ebinom nso nim sɛnea yɛhwɛ ayarefo, na obi botow a, wobɛhwɛ na wɔadu ne nkyɛn rehyɛ no nkuran. (Rom. 16:1, 12) Sɛ anuanom sei wɔ asafo no mu a, yɛn ani nnye anaa?
3. Nsɛmmisa bɛn na yebesusuw ho?
3 Nanso ebinom susuw sɛ wɔn ho nhia ahe biara wɔ asafo no mu. Ɛyɛ wɔn sɛ wɔwɔ mu a ɛnyɛ ma, wofi mu nso a ɛntɔ sin. Wɔn a ebia wobenya adwene a ɛte saa ne mmofra ne wɔn a wɔbɔɔ asu nkyɛe. Nanso sɛ saafo no hu sɛ wɔwɔ ɔdom akyɛde a ɛso bɛba asafo no mfaso a, ɛbɛkanyan wɔn ma wɔayɛ pii. Ɛnde, yɛbɛyɛ dɛn ama wɔahu ɔdom akyɛde a wɔwɔ? Adɛn nti na ɛsɛ sɛ yesuasua Yehowa na yɛhwehwɛ nneɛma pa a ɛwɔ yɛn nuanom ho?
4, 5. Dɛn na ɛwɔ Atemmufo 6:11-16 a ɛma yehu sɛ Yehowa hu ɔdom akyɛde a ɛwɔ n’asomfo ho?
4 Bible no ma yehu sɛ Yehowa hu su pa a ɛwɔ n’asomfo nyinaa ho. Nanso ɛnyɛ ɛno nko na ohu. Mmom ohu ɔdom akyɛde a asuma mpo. Yɛmfa Gideon nyɛ nhwɛso. Yehowa yii Gideon sɛ onnye Israelfo mfi Midianfo nsam. Yehowa bɔfo ka kyerɛɛ Gideon sɛ: “Ɔkatakyi kokodurufo, Yehowa ka wo ho.” Ebia ɔtee saa no ne ho dwiriw no, efisɛ ɔno deɛ, na onhu ne ho sɛ ɔyɛ “kokodurufo.” Na obu ne ho sɛ asukɔnoma bi a ɔrentumi nni Israelfo anim mpo na wagye wɔn afi wɔn atamfo nsam. Nanso Yehowa hu traa nea Gideon ankasa hu wɔ ne ho. Yehowa hui sɛ Gideon betumi ayɛ adwuma a ɔde ahyɛ ne nsa no.—Monkenkan Atemmufo 6:11-16.
5 Na Yehowa nim sɛ Gideon betumi agye Israelfo no, efisɛ na wahu nneɛma bi wɔ Gideon ho. Ɛho nhwɛso ni: Bere a Gideon reporow awi (ayuo) no, Yehowa bɔfo hui sɛ ɔde n’ahoɔden nyinaa na ɛreyɛ adwuma no. Ɔbɔfo no huu biribi foforo nso. Saa bere no sɛ akuafo reporow awi a, na wɔyɛ no petee mu na mframa atumi ahuw ntɛtɛ no. Nanso Gideon deɛ, ɔkɔhyɛɛ baabi a wokyi nsa sɛnea ɛbɛyɛ a Midianfo no renhu no na wɔabegye nnɔbae kakra a wɔanya no. Eyi kyerɛ sɛ na Gideon wɔ nhumu. Yehowa hui sɛ ɔnyɛ okuafo a onim n’adwuma kɛkɛ, na mmom ɔbarima badwemma a n’ani da hɔ. Yehowa huu Gideon dom akyɛde, na ɔde no yɛɛ adwuma.
6, 7. (a) Dɛn na ɛkyerɛ sɛ Yehowa anhu Amos sɛnea na Israelfo bi hu no no? (b) Dɛn na ɛkyerɛ sɛ na Amos nyɛ obi a n’adwene awu a onim hwee?
6 Odiyifo Amos nso yɛ obi a na ɔhyɛ ne baabi komm. Ɛbɛyɛ sɛ na nnipa pii susuw sɛ, sɛ yɛreka nnipa a yɛto dwom frɛ wɔn a, Amos nka ho. Amos ankasa kae sɛ ɔyɛ oguanhwɛfo a ɔsan fitifiti sikamɔɔ nnuaba ho. Na nnipa bu sikamɔɔ nnuaba sɛ ahiafo aduan. Nanso sɛnea Yehowa ne Amos dii no ma yehu sɛ Yehowa huu ɔdom akyɛde bi wɔ ne ho. Enti ɔpaw no sɛ ɔnhyɛ Israel mmusuakuw du a wɔadan abosonsomfo no ho nkɔm. Ebia Israelfo bi kae sɛ, ‘Enti mmarima asa na Amos kwahweabaa yi na Onyankopɔn apaw no sɛ onkodi dwuma kɛse yi?’—Monkenkan Amos 7:14, 15.
7 Na Amos fi akuraase tuu, nanso na onim tebea a ɛrekɔ so wɔ Israel. Bio na onim ahemfo a wɔatwa ne ho ahyia no ho nsɛm ne wɔn amammerɛ yiye. Ebia na ɔne aguadifo a wɔba ne kurom no di nsawɔso, na ɛno ma ohuu aman horow so nsɛm. Enti na Amos nyɛ te-man-mu-hunu bi a onim hwee. (Amos 1:6, 9, 11, 13; 2:8; 6:4-6) Bible ho abenfo bi ka sɛ na Amos yɛ ɔkyerɛwfo mapa. Wokan ne nhoma no a, wuhu sɛ ne nsɛm mu da hɔ na tumi wom. Otumi yɛ ntotoho de kasakoa si ne nsɛm so dua ma ɛyɛ dɛ. Bio nso na Amos koko yɛ duru. Bere a ɔsɔfo huhuni Amasia pɛe sɛ osiw Amos kwan no, ɔkaa n’anim. Eyi nyinaa yɛ adanse a ɛkyerɛ sɛ Yehowa paw obi a ɔfata de no dii dwuma. Ohuu biribi wɔ Amos ho a ebia nnipa pii anhu.—Amos 7:12, 13, 16, 17.
8. (a) Dɛn na Yehowa hyɛɛ bɔ sɛ ɔbɛyɛ ama Dawid? (b) Sɛ obi bu ne ho abomfiaa a, adɛn nti na asɛm a ɛwɔ Dwom 32:8 betumi ahyɛ no nkuran?
8 Enti Yehowa tumi hu ɔdom akyɛde a n’akoa biara wɔ. Ɔhyɛɛ Dawid bɔ sɛ obedi n’akyi daa na ‘wama n’ani aba ne so.’ (Monkenkan Dwom 32:8.) Adɛn nti na asɛm yi hyɛ nkuran? Ebia yebebu yɛn ho abomfiaa, nanso Yehowa tumi hu ɔdom akyɛde bi a asuma wɔ yɛn mu, na obetumi aboa yɛn ma yɛayɛ nneɛma a yɛnna nnwenee ho da mpo. Sɛnea ɔkyerɛkyerɛfo tumi boa osuani nkakrankakra ma ne ho kokwaw no, saa ara na Yehowa boa yɛn ma yɛde yɛn dom akyɛde di dwuma pii wɔ ne som mu. Bio nso Yehowa betumi ama yɛn nuanom Kristofo aboa yɛn ma yɛahu yɛn dom akyɛde na wɔapusuw yɛn ama yɛayɛ nnam wɔ asafo no mu. Ɔkwan bɛn so?
9. Ɔkwan bɛn so na yebetumi de Paulo afotu no ayɛ adwuma na ‘yɛahwɛ’ nneɛma a ɛfa afoforo ho?
9 Paulo tuu Kristofo nyinaa fo sɛ ‘wɔnhwɛ’ nneɛma a ɛfa wɔn mfɛfo gyidifo ho. (Monkenkan Filipifo 2:3, 4.) Nea na Paulo repɛ akyerɛ ara ne sɛ yɛnhwɛ ɔdom akyɛde a afoforo wɔ na yɛnka ho asɛm. Wo deɛ hwɛ sɛ obi aba wo nkyɛn na wama woahu nneɛma a wobɔ mu mmɔden. Ɛbɛka wo sɛn? Ɛba saa a, ɛbɛka wo ma woayɛ pii. Enti sɛ yɛma yɛn nuanom hu sɛ wɔsom bo a, ɛbɛhyɛ wɔn nkuran ma wɔanya nkɔso wɔ Yehowa som mu.
10. Henanom paa na ɛsɛ sɛ yɛma yɛn ani ku wɔn ho?
10 Obiara pɛ sɛ ohu sɛ ne ho hia. Nanso sɛ yɛreka a, mmerante ne anuanom mmarima a wɔabɔ asu foforo na ɛsɛ sɛ yɛboa wɔn na yɛma yɛn ani ku wɔn ho paa. Ɛbɛma wɔahu sɛ yennyaa wɔn mu, na mmom wɔn ho hia wɔ asafo no mu. Bible no hyɛ anuanom mmarima nkuran sɛ wɔnyere wɔn ho na wɔatumi de asɛyɛde pii ahyɛ wɔn nsa wɔ asafo no mu. (1 Tim. 3:1) Nanso sɛ yɛamma wɔanhu sɛ wɔrebɔ mmɔden a, ebia wɔn abam bebu na wɔrenkeka wɔn ho sɛnea ɛsɛ.
11. (a) Dɛn na ɔpanyin bi yɛ de boaa aberante bi a na ɔfɛre ade? (b) Dɛn na wubetumi asua afi Julien asɛm no mu?
11 Asafo mu panyin bi a ɔde Ludovic kae sɛ bere a ɔyɛ abarimaa no, na anuanom ani ku ne ho, na eyi boaa no paa. Ɔkae sɛ: “Sɛ mema onuabarima bi hu sɛ m’ani ku ne ho a, ɛma onya nkɔso ntɛmtɛm.” Aberante baako a Ludovic boaa no ne Julien. Ludovic hui sɛ Julien yɛ obi a ɔfɛre ade, na sɛ ɛtɔ da na ɔpɛ sɛ ɔkeka ne ho yɛ pii a, na nneɛma ayɛ nwonworann. Nanso Ludovic kae sɛ: “Julien yam ye, na ɛnyɛ no den sɛ ɔbɛboa afoforo wɔ asafo no mu. Enti manka biribi a ɛbɛma n’abam abu. Mmom mehwɛɛ su pa a ɛwɔ ne ho, na mehyɛɛ no nkuran sɛ ɔnyere ne ho.” Akyiri yi wɔpaw Julien asafo mu somfo, na seesei ɔyɛ daa kwampaefo.
12. Dɛn na ehia na yɛatumi aboa yɛn nuanom ma wɔayɛ pii? Ma nhwɛso.
12 Sɛ yebetumi aboa yɛn nuanom ma wɔayɛ pii a, ehia sɛ yɛde yɛn ani to fam. Julien asɛm no ma yehu sɛ ɛsɛ sɛ yɛhwɛ tra wɔn mmerɛwyɛ, na yɛde yɛn ani si su pa a wokura ne ɔdom akyɛde a wɔwɔ so. Saa ara na Yesu yɛɛ ɔsomafo Petro. Ɛtɔ da a na Petro nsi pi, nanso Yesu huu su pa a ɔwɔ na ɔkae sɛ daakye obegyina pintinn sɛ ɔbotan.—Yoh. 1:42.
13, 14. (a) Sɛ yɛhwɛ Marko asɛm no a, dɛn na ɛkyerɛ sɛ na Barnaba wɔ nhumu? (b) Mmoa bɛn na onua bi de maa Alexandre, na dɛn na efii mu bae? (Hwɛ mfonini a ɛwɔ adesua yi mfiase no.)
13 Sɛ yɛhwɛ Barnaba sɛɛ a, na ɔwɔ nhumu, enti otumi boaa Yohane a wɔsan frɛ no Marko no. (Aso. 12:25) Paulo asɛmpatrɛw akwantu a edi kan mu no, na ɔne Barnaba na ɛnam, na na Marko som wɔn. Nanso bere a woduu Pamfilia no, Marko gyaw wɔn hɔ. Paulo ne Barnaba de wɔn ani kyerɛɛ atifi fam toaa akwantu no so. Saa bere no na nsɛmmɔnedifo hyɛ pɔw mu hɔ, nanso wɔbɛyɛ dɛn? Wɔn nkutoo faa hɔ kɔe. (Aso. 13:5, 13) Ampa, Marko de wɔn sii mu, nanso Barnaba amfa n’ani ansi ne mmerɛwyɛ so. Mmom yebetumi aka sɛ ɔhwɛɛ adepa a ɛwɔ ne ho, na ebia ɔmaa Marko ntetee a ohia. (Aso. 15:37-39) Eyi boaa Marko ma ɔbɛyɛɛ Kristoni barima mua. Anikasɛm mpo ne sɛ, bere a Paulo da afiase wɔ Roma no, na Marko wɔ ne nkyɛn. Enti bere a Paulo rekyerɛw krataa akɔma Kristofo a wɔwɔ Kolose no, ɔde Marko nkyia kɔmaa wɔn. Nokwasɛm ne sɛ Paulo kaa ne ho asɛmpa wɔ krataa no mu. (Kol. 4:10) Sɛ wo ne Barnaba a, hwɛ sɛnea anka w’ani begye sɛ Paulo hyɛɛ da kae sɛ ohia Marko!—2 Tim. 4:11.
14 Onua bi a ɔde Alexandre yɛ asafo mu panyin seesei, na ɔkae mmoa a ɔpanyin bi de maa no. Tie n’anom asɛm: “Bere a meyɛ aberante no, ade baako a na misuro paa ne sɛ mɛbɔ mpae wɔ baguam. Ɔpanyin bi kyerɛɛ me nea mɛyɛ de asiesie me ho ansa na mabɔ mpae ne nea mɛyɛ a ehu nka me. Ɔpanyin no anka sɛ ɔremma memmɔ mpae bio. Nokwasɛm ne sɛ na ɔtaa ma mebɔ mpae wɔ asɛnka nhyiam ase. Afei nkakrankakra ehu no brɛɛ ase koraa.”
15. Dɛn na Paulo de kyerɛe sɛ n’ani sɔ nea ne nuanom yɛ?
15 Sɛ yehu su pa bi wɔ yɛn nua Kristoni bi ho a, yegye bere kamfo no anaa? Yɛhwɛ Romafo ti 16 a, yebehu sɛ Paulo kaa anuanom bɛboro 20 ho asɛm, na ɔkyerɛɛ nea ɛwɔ wɔn ho a n’ani gye ho. (Rom. 16:3-7, 13) Ɛho nhwɛso ni: Paulo kae sɛ Androniko ne Yunia ‘baa Kristo mu’ akyɛ sen no, kyerɛ sɛ na wɔwɔ boasetɔ. Bio nso Paulo de ne nkyia kɔmaa Rufu maame, na nea ɔka faa maame no ho ma yehu sɛ na ne yam yɛ na wantoto Paulo agyaagyaamu koraa.
16. Sɛ yɛkamfo mmofra a, dɛn na ebetumi afi mu aba?
16 Sɛ yɛkamfo afoforo a, biribi pa betumi afi mu aba. Yɛnhwɛ abarimaa bi a ofi France a ɔde Rico. Ná ne papa nyɛ Yehowa Dansefo, enti na ɔmpene so sɛ ɔbɛbɔ asu. Eyi maa Rico werɛ howee, efisɛ na osuro sɛ anhwɛ a ɔbɛtena hɔ ara akosi sɛ obefuw abogyesɛ ansa na wabɔ asu. Rico kɔ sukuu nso a, ne mfɛfo mma ne ho ntɔ no; sɛ́ wɔredi ne ho fɛw ara ni. Na ɔpanyin bi a ɔde Frédéric ne Rico sua ade. Frédéric kae sɛ: “Mekamfoo Rico, na mema ohui sɛ ɔsɔretia a ɛte saa mma kwa; nea ɛkyerɛ ara ne sɛ ɔwɔ akokoduru a ɔde ka ne gyidi ho asɛm kyerɛ afoforo.” Asɛm yi hyɛɛ Rico mpamden maa ɔyeree ne ho sɛ obenya nkɔso, na ɔne ne papa ntam nso yɛɛ kama. Eyi nti bere a odii mfe 12 no, ɔbɔɔ asu.
17. (a) Yɛbɛyɛ dɛn aboa anuanom mmarima ma wɔanya nkɔso? (b) Mmoa bɛn na ɔsɛmpatrɛwfo bi de maa anuanom mmerante? Dɛn na efii mu bae?
17 Bere biara a onua bi bɛyɛ biribi a ɛsɔ ani na yɛbɛkamfo no no, ɛkanyan no ma ɔyere ne ho sɛ ɔbɛsom Yehowa yiye. Sylvie* yɛ onuawa bi a watena France Betel mfe pii. Ɔkae sɛ anuanom mmaa nso betumi akamfo anuanom mmarima. Mpɛn pii no, mmaa tumi hu nneɛma nketenkete a mmarima nhu. Enti nkamfo a anuanom mmaa de bɛma no bɛhyɛ nea mmarima a wɔn ho akokwaw de ma no mu den. Onuawa yi kae sɛ: “Mede ayɛ m’asɛde sɛ mɛkamfo anuanom.” (Mmeb. 3:27) Jérôme yɛ ɔsɛmpatrɛwfo wɔ French Guiana. Waboa mmerante pii ma wabɛyɛ asɛmpatrɛwfo. Ɔkae sɛ: “Sɛ mmerante bɔ biribi ho mmɔden wɔ asɛnka mu anaa wɔma mmuae a ɛtɔ asom a, mekamfo wɔn, na eyi pusuw wɔn ma wɔyɛ pii.”
18. Sɛ wo ne anuanom mmerante bom yɛ adwuma a, mfaso bɛn na ɛwɔ so?
18 Sɛ yɛka yɛn nuanom ba yɛn ho anaa yɛne wɔn bom yɛ ade a, yenya hokwan hyɛ wɔn nkuran ma wɔyɛ pii wɔ Yehowa som mu. Nhwɛso bi ni: Ɔpanyin bi betumi ama onua aberante bi atwe nsɛm bi afi jw.org a ebetumi aboa anuanom nkwakoraa ne mmerewa a wonni kɔmputa. Anaa sɛ worekɔyɛ adwuma bi wɔ Ahenni Asa so a, adɛn nti na womma onua aberante bi mmɛka wo ho? Woyɛ saa a, ɛbɛma woahu ɔdom akyɛde a yɛn nuanom nkumaa yi wɔ ne wɔn mmɔdenbɔ na woakamfo wɔn.—Mmeb. 15:23.
19, 20. Adɛn nti na ɛsɛ sɛ yɛboa afoforo ma wonya nkɔso?
19 Bere a Yehowa yii Yosua sɛ onni Israelfo anim no, ɔka kyerɛɛ Mose sɛ ‘ɔnhyɛ Yosua nkuran’ na ‘ɔnhyɛ no den.’ (Monkenkan Deuteronomium 3:28.) Ɛnnɛ, nnipa pii resen yuu ba Yehowa ahyehyɛde no mu, na ɛho hia sɛ yenya mmarima a wobetumi adi anim wɔ asafo ahorow mu. Enti ɛsɛ sɛ asafo no mufo nyinaa boa mmarimaa ne mmarima a wɔabɔ asu foforo ma wotumi keka wɔn ho na wɔyɛ pii. Sɛ yɛyɛ saa a, wɔn mu pii de wɔn ho bɛhyɛ bere nyinaa som adwuma no mu, na bebree nso ‘afata sɛ wɔkyerɛkyerɛ afoforo.’—2 Tim. 2:2.
20 Sɛ yɛwɔ asafo bi mu oo, sɛ nso yɛwɔ kuw bi a ennya nyɛɛ asafo mu oo, momma yɛn nyinaa ntete yɛn nuanom mma daakye. Ade baako a ebetumi aboa yɛn ma yɛayɛ saa ne sɛ yebesuasua Yehowa na yɛahwɛ nneɛma pa a ɛwɔ yɛn nuanom ho.
^ nky. 17 Wɔasesa din no.
1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32
^ ***sn dwom 3 “Onyankopɔn Ne Dɔ”***
Dwom 3
“Onyankopɔn Ne Dɔ”
(1 Yohane 4:7, 8)
1. Nyankopɔn dɔ yɛn, ɔfrɛ yɛn
Sɛ yɛmfa ɔdɔ kwan so.
Yɔnkodɔ ne Nyankopɔn dɔ,
Bɛma yɛayɛ nneɛma pa.
Saa na ɛsɛ sɛ yɛbɔ bra;
Ɛno na yɛbɛyɛ daa.
Ɔdɔ yi na Kristo ky’rɛɛ yɛn.
Ɔdɔ yi tumi kasa.
2. Nyankopɔn dɔ twitwa gye yɛn;
Ɔde ne dɔ no boa yɛn.
Ɔdɔ ma yetu anammɔn;
Yɛde bɛboa obiara.
Ɔdɔ pa, ɛnyɛ ahoɔyaw;
Ne yam ye, ne bo nhaw no.
Momma yɛnkɔ so nnɔ yɛn nua.
Yebenya emu nhyira.
3. Mfa ɔtan nni w’anim da;
Ɛnsɛ sɛ edi wo so.
Ma Nyankopɔn nkyerɛ wo kwan;
Na di n’ahyɛde no so.
Nyankopɔn dɔ ne yɔnkodɔ,
Ɛno ne ɔdɔ pa no.
Momma obiara nhu yɛn dɔ.
Nyankopɔn dɔ te yɛn mu.
(Hwɛ Mar. 12:30, 31; 1 Kor. 12:31–13:8; 1 Yoh. 3:23 nso.)
^ ***sn dwom 65 “Ɔkwan no Ni”***
Dwom 65
“Ɔkwan no Ni”
(Yesaia 30:20, 21)
1. Nokware kwan wɔ hɔ,
Ɛno na woahu no.
Ɛno na woasua no,
Ɛno ne ɔkwan no,
Yesu kyerɛɛ ɔkwan yi,
Ɔkaa ho asɛm.
Ɛyɛ asomdwoe kwan;
Yehu wɔ Bible mu.
(Nnyeso)
2. Ɔdɔ kwan bi wɔ hɔ,
Na ne hwehwɛ nyɛ den.
Nyankopɔn yɛ ɔdɔ;
Ɔky’rɛ yɛn ɔdɔ kwan.
Ne dɔ no yɛ kɛse,
Ɛma aw’rɛkyekye.
Eyi ne ɔdɔ kwan;
Ɛkã yɛn b’ribiara.
(Nnyeso)
3. Ɔkwan pa bi wɔ hɔ,
Na ne hwehwɛ nyɛ den.
Nyankopɔn Asɛm se:
Ɛno ne nkwa kwan,
Ɛma asomdwoe pii,
Ɛno ne ɔdɔ kwan.
Ɛyɛ nkwa kwan no.
Nyankopɔn adom yɛn.
(NNYESO)
Ɔkwan no ni; Nyankopɔn kwan no ni.
Nhwɛ w’akyi, Kɔ w’anim kosi daa.
Nyankopɔn se: ‘Nkwa kwan no ni;
Nhwɛ w’akyi, Eyi ne Ɔkwan no.’
(Hwɛ Dw. 32:8; 139:24; Mmeb. 6:23 nso.)
^ ***sn dwom 84 “Mepɛ na Mɛyɛ”***
Dwom 84
“Mepɛ na Mɛyɛ”
(Luka 5:13)
1. Nyankopɔn Ba no ky’rɛɛ ɔdɔ.
Ofi soro Agya no nkyɛn.
Ɔbɛtenaa yɛn mu
Ky’rɛɛ nokware no.
Daa nyinaa ɔkaa ho asɛm.
Ɔmaa nnipa aw’rɛkyekye,
Na ɔsaa nnipa pii yare.
Ɔde nokware yɛɛ n’adwuma daa.
Ɔkae sɛ: ‘Mepɛ na mɛyɛ.’
2. Hwɛ sɛnea Yehowa boaa yɛn.
Ɔsomaa n’akoa nokwafo.
Yɛne no bɛsom daa,
Yɛde anigye;
Yɛboa nnipa ma wɔnya nkwa.
Wɔn a yɛboa wɔn no behu
Sɛ yefi komam dɔ wɔn yie.
Akunafo ne nnyanka behia wo;
Se wɔn sɛ: ‘Mepɛ na mɛyɛ.’
(Hwɛ Yoh. 18:37; Efe. 3:19; Filip. 2:7 nso.)
^ ***sn dwom 72 Momma Yennya Ɔdɔ***
Dwom 72
Momma Yennya Ɔdɔ
(1 Korintofo 13:1-8)
1. Yɛpɛ sɛ yɛyɛ sɛ Nyankopɔn.
Yɛde mpaebɔ bɛkɔ n’anim daa.
Nanso nea ehia sen b’ribiara
Ne ɔdɔ a ɛyɛ nokware.
Sɛ yɛwɔ ɔdom akyɛde bi,
Nanso yenni dɔ a yɛnsɛ hwee.
Enti momma yennya ɔdɔ pa;
Yɛbɛsɔ yɛn Nyankopɔn ani.
2. Yɛreyɛ asɛnka adwuma,
Ɛnyɛ asɛm no nko na ehia.
Ɛsɛ sɛ yefi komam dɔ wɔn,
Boa wɔn ma wɔsua nokware no.
Ɔdɔ ma yenya boasetɔ nso;
Yetumi gyina ɔhaw ano.
Kae sɛ abɛbrɛsɛ nyinaa mu,
Ɔdɔ to ntwa da, enni huammɔ.
(Hwɛ Yoh. 21:17; 1 Kor. 13:13; Gal. 6:2 nso.)
^ ***sn dwom 77 Fa Bɔne Kyɛ***
Dwom 77
Fa Bɔne Kyɛ
(Dwom 86:5)
1. Yehowa yɛɛ nhyehyɛe,
Ɔnam ne Dɔba no so,
Sɛ ɔde bɔne bef’ri yɛn
Ayi owu afi hɔ.
Yɛsakra fi bɔne ho a,
Ɔde ne nyinaa kyɛ yɛn;
Ɔnam Kristo agyede so.
Yenya faf’ri ne din mu.
2. Yebesua Nyankopɔn,
Yebehu nnipa mmɔbɔ.
Ɛsɛ sɛ yɛde bɔne kyɛ,
Yenya ɔdɔ ne tema.
Bɔ mmɔden nya abotare,
Yi abufuw fi wo mu.
Nya obu ma anuanom daa,
Na nya ɔdɔ daa nyinaa.
3. Momma yenhu mmɔbɔ.
Ɛno na ɛky’rɛ ɔdɔ.
Ɛma yɛkwati abufuw,
Ɛtwe yɛn fi ɔtan ho.
Yebesua Yehowa dɔ no,
Ɛno na edi mũ paa.
Yɛde bɔne bef’ri yɛn nua;
Yɛbɛyɛ sɛ Nyankopɔn.
(Hwɛ Mat. 6:12; Efe. 4:32; Kol. 3:13 nso.)
^ ***sn dwom 79 Ayamye Wɔ Tumi***
Dwom 79
Ayamye Wɔ Tumi
(Efesofo 4:32)
1. Yɛahu Yehowa, yɛn ani agye.
N’Asɛm kyerɛ yɛn sɛ:
Ne nyansa ne tumi no yɛ kɛse,
Ɔyɛ ɔdɔ na ne yam ye.
2. Kristo frɛ wɔn a wɔdi aw’rɛhow
Sɛ wɔntow dadwen ngu.
Ne kɔndua yɛ mm’rɛw; n’adesoa nyɛ d’ru,
Odwo na ɔwɔ ayamye.
3. Yɛn Nyankopɔn ne Aw’rade Yesu,
Momma yensua wɔn daa.
Nea yɛyɛ nyinaa, ɛsɛ sɛ yenya
Tema ne ayamye kɛse.
(Hwɛ Mika 6:8; Mat. 11:28-30; Kol. 3:12; 1 Pet. 2:3 nso.)
^ ***sn dwom 42 “Boa Wɔn a Wɔyɛ Mmerɛw No”***
Dwom 42
“Boa Wɔn a Wɔyɛ Mmerɛw No”
(Asomafo Nnwuma 20:35)
1. Yɛn nyinaa wɔ mm’rɛwyɛ pii,
Ɛma yɛtɔ sin.
Nanso Yehowa dɔ yɛn,
Odwen yɛn ho pii.
Ne mmɔb’rɔhun’ dɔɔso;
Ne dɔ mu yɛ den paa.
Momma yɛnnɔ obiara,
Momma yɛmmoa wɔn.
2. Bible ka kyerɛ yɛn sɛ,
Yenhu mmɔbɔ daa.
Kristo de mogya tɔɔ yɛn,
Na yɛanya nkwagye.
Wɔn a wɔyɛ mm’rɛw no,
Nyankopɔn hyɛ wɔn den.
Enti hu wɔn mmɔbɔ daa,
Popa wɔn nusu.
3. Wɔn a wɔyɛ mmerɛw no,
Yɛbɛyɛ wɔn yie.
Yɛbɛyɛ wɔn adɔe pii
De ahyɛ wɔn den.
Momma yɛmmɔ mmɔden
Nkyekye wɔn werɛ;
Momma yɛnnɔ wɔn nyinaa
Na yɛnhyɛ wɔn den.
(Hwɛ 2 Kor. 11:29; Yes. 35:3, 4; Gal. 6:2 nso.)
^ ***sn dwom 124 Som Wɔn Hɔho***
Dwom 124
Som Wɔn Hɔho
(Asomafo Nnwuma 17:7)
1. Yehowa yi ne yam som ahɔho daa.
Odwen obiara ho, ɔnyɛ nyiyimu.
Ɔma nnipa nyinaa nya nsu ne awia;
Ɔma yɛn koma nya anigye.
Yebesua Yehowa yɛn Nyankopɔn daa.
Yebehu ahiafo mmɔbɔ daa nyinaa;
Yɛn Agya no betua yɛn papayɛ so ka,
Efisɛ ohu yɛn koma mu.
2. Yɛbɛyɛ ahiafo no nyinaa papa.
Ebetumi de mfaso abrɛ yɛn.
Yɛbɛsom ahɔho na yɛanya anigye,
Yɛbɛma wɔn anya nea wɔhia.
Yebesua Lidia aka sɛ: ‘Bra me fie.’
Yɛbɛma wɔanya ahotɔ wɔ yɛn fie.
Wɔn a wɔhu mmɔbɔ, na wɔsom ahɔho,
Yehowa bɛma wɔn akatua.
(Hwɛ Aso. 16:14, 15; Rom. 12:13; 1 Tim. 3:2; Heb. 13:2; 1 Pet. 4:9 nso.)
^ (1 Kor. 15:42-53) Saa ara nso na awufo sɔre te. Wodua no nea ɛporɔw mu, wonyan no nea ɛmporɔw mu. 43 Wodua no animguase mu, wonyan no anuonyam mu. Wodua no mmerɛwyɛ mu, wonyan no tumi mu. 44 Wodua no honam nipadua mu, wonyan no honhom nipadua mu. Sɛ honam nipadua wɔ hɔ a, honhom nipadua nso wɔ hɔ. 45 Saa ara na wɔakyerɛw mpo sɛ: “Onipa a odi kan Adam bɛyɛɛ ɔkra teasefo.” Adam a odi akyiri no bɛyɛɛ honhom a ɔma nkwa. 46 Nanso, ɛnyɛ honhom mu de no na edi kan, na mmom honam mu de no, ɛno akyi ansa na honhom mu de no reba. 47 Onipa a odi kan no fi fam na wɔde dɔte na ɛyɛɛ no; onipa a ɔto so abien no fi soro. 48 Sɛnea nea wɔde dɔte yɛɛ no no te no, saa ara na wɔn a wɔde dɔte yɛɛ wɔn no nso te; na sɛnea nea ofi soro no te no, saa ara na wɔn a wofi soro no nso te. 49 Na sɛnea yɛhyɛɛ nea wɔde dɔte yɛɛ no no suban no, saa ara na yɛbɛhyɛ nea ofi soro no nso suban. 50 Nanso anuanom, eyi na meka, sɛ honam ne mogya ntumi nnya Onyankopɔn ahenni, na saa ara na nea ɛporɔw ntumi nnya nea ɛmporɔw. 51 Hwɛ! Meka mo ahintasɛm kronkron bi sɛ: Ɛnyɛ yɛn nyinaa na yɛbɛdeda owu mu, na mmom yɛn nyinaa bɛsesã 52 ntɛm so, anibu mu, torobɛnto a edi akyiri no mu. Na torobɛnto no bɛhyɛn, na wɔanyan awufo sɛ wɔn a wɔmporɔw, na yɛbɛsesã. 53 Na ɛsɛ sɛ nea ɛporɔw yi hyɛ nea ɛmporɔw, na nea ewu yi hyɛ nea enwu.
^ (Mat. 6:19-34) “Munnyae ademude a mohyehyɛ wɔ asase so no, baabi a nwewee ne nkannare sɛe no, na akorɔmfo bubu kowia. 20 Mmom no, monhyehyɛ mo ademude ɔsoro, baabi a nwewee anaa nkannare nsɛe no, na akorɔmfo mmubu nkowia. 21 Na baabi a w’ademude wɔ no, ɛhɔ na wo koma nso wɔ. 22 “Nipadua kanea ne aniwa. Enti sɛ w’aniwa hwɛ tẽẽ a, wo nipadua nyinaa bɛhyerɛn; 23 nanso sɛ w’aniwa di bɔne akyi a, wo nipadua nyinaa bɛyɛ sum. Na sɛ hann a ɛwɔ wo mu no yɛ sum a, hwɛ sɛnea saa sum no bɛyɛ kɛse! 24 “Obiara ntumi nsom awuranom baanu; efisɛ sɛ wantan obiako na wannɔ ɔfoforo no a, ɔbɛbata obiako ho na wabu ɔfoforo no animtiaa. Muntumi nsom Onyankopɔn ne Ahonyade. 25 “Eyi nti mise mo sɛ: Munnyae sɛ mudwinnwen mo kra ho sɛ dɛn na mubedi anaa dɛn na mobɛnom, anaa mo nipadua ho sɛ dɛn na mobɛhyɛ. So ɔkra no nhia nsen aduan, na nipadua no nsen atade? 26 Monhwɛ ewim nnomaa; wongu aba na wontwa na wɔmmoaboa ano ngu asan so, nanso mo soro Agya ma wɔn aduan. So monsom bo pii nsen wɔn? 27 Mo mu hena na sɛ odwinnwen a obetumi de basafa biako aka ne nkwa nna ho? 28 Bio nso, ɛdefa atade ho no, dɛn nti na mudwinnwen? Monhwɛ wuram sukooko nsua biribi, sɛnea enyin; ɛnyɛ adwuma, na ɛnto asaawa; 29 nanso mise mo sɛ, Solomon anuonyam nyinaa akyi mpo no, wanhyehyɛ ne ho sɛ eyinom mu biako. 30 Afei sɛ Onyankopɔn hyɛ wuram afifide a ɛwɔ hɔ nnɛ na ɔkyena wɔde agu ogya mu no atade a, so ɔrenhyɛ mo atade mmoro so, mo a mo gyidi sua? 31 Enti munnnwinnwen nnka sɛ, ‘Dɛn na yebedi?’ anaasɛ, ‘Dɛn na yɛbɛnom?’ anaasɛ, ‘Dɛn na yɛbɛhyɛ?’ 32 Na eyinom nyinaa ne nneɛma a amanaman no di akyi denneennen. Na mo soro Agya nim sɛ muhia saa nneɛma yi nyinaa. 33 “Enti, monkɔ so nhwehwɛ ahenni no ne Onyankopɔn trenee kan, na ɔde nneɛma a aka yi nyinaa bɛka ho ama mo. 34 Munnnwinnwen ɔkyena ho, na ɔkyena ankasa benya ne dadwen. Da biara mu bɔne ankasa dɔɔso ma da no.
^ ***w13 12/15 nkr. 18-19 “Monkae Saa Da Yi”***
yi wɔbɛfrɛɛ no Nisan no. Saa bere no na ɛyɛ osutɔbere. Onyankopɔn ka kyerɛɛ Israelfo no sɛ saa bosome no da a ɛto so 10 no, womfi ase nsiesie wɔn ho mma biribi a wɔbɛyɛ no Nisan da a ɛto so 14. Saa da no fii ase bere a owia akɔtɔ, efisɛ na Hebrifo kan wɔn nna fi awiatɔ-bere kosi awiatɔ-bere. Eduu Nisan 14 no, na ɛsɛ sɛ abusua biara kum oguan (anaa abirekyi) na wɔde ne mogya srasra wɔn fie apongua ne wɔn pon atifi ho. (Ex. 12:3-7, 22, 23) Na ɛsɛ sɛ abusua no toto oguan no na wɔde paanoo a mmɔkaw nnim ne ɛfan ka ho di. Ná Onyankopɔn bɔfo betwam wɔ asase no so akunkum Egypt mmakan, nanso na ɔremfa ne nsa nka Israelfo asoɔmmerɛwfo no mmakan. Afei Israelfo benya ahofadi na wɔafi Egypt.—Ex. 12:8-13, 29-32.
6 Ampa, Israelfo no nyaa ahofadi, na Onyankopɔn ka kyerɛɛ wɔn sɛ wɔnkae saa da no. Ɔkae sɛ: “Monkae saa da yi na munni no sɛ Yehowa afahyɛ, mo awo ntoatoaso nyinaa mu. Monhyɛ fã no na ɛnyɛ ahyɛde a ɛbɛtena hɔ daa.” Sɛ Israelfo di Twam afahyɛ no Nisan da ɛto so 14 wie a, na wɔde nnanson a edi hɔ bedi afahyɛ foforo bi. Nisan 14 ne Twam da no ankasa, nanso na wotumi frɛ nna awotwe no nyinaa Twam afahyɛ. (Ex. 12:14-17; Luka 22:1; Yoh. 18:28; 19:14) Ná Twam afahyɛ no yɛ afahyɛ ahorow a ɛsɛ sɛ Hebrifo di no afe biara no biako.—2 Be. 8:13.
7 Ná Yesu ne n’asomafo no yɛ Yudafo a wɔhyɛ Mose Mmara no ase, enti na wodi Twam afahyɛ no afe biara. (Mat. 26:17-19) Bere a etwa to a wodii Twam no, Yesu de afahyɛ foforo sii hɔ a n’akyidifo bedi no afe biara. Wɔfrɛ saa afahyɛ no Awurade Anwummeduan. Ɛnde, ɛda bɛn na na ɛsɛ sɛ wodi saa afahyɛ no?
AWURADE ANWUMMEDUAN NO YƐ DA BƐN?
8 Bere a Yesu ne n’asomafo no dii Twam afahyɛ a etwa to no wiei ara na ɔde Awurade Anwummeduan no sii hɔ. Enti ɛda a wodii Twam afahyɛ no ara na wodii Awurade Anwummeduan no. Nanso ɛtɔ da a ɛbere a Yudafo a wɔwɔ hɔ nnɛ di Twam afahyɛ no ne Kristo wu Nkaedi no nsi da koro. Adɛn nti na ɛte saa? Ahyɛde a Onyankopɔn de maa Israelfo no boa ma yenya mmuae no. Bere a Onyankopɔn kae sɛ “Israel asafo mũ no nyinaa nkum” oguan no Nisan 14 no, ɔkyerɛɛ wɔn bere pɔtee a ɛsɛ sɛ wɔyɛ saa.—Monkenkan Exodus 12:5, 6.
9 Exodus 12:6 ka sɛ ɛsɛ sɛ wokum oguan no “anwummere.” Yudafo Tanakh ne Bible nkyerɛase foforo kyerɛ ase “bere a anim rebiribiri.” Ebi nso kyerɛ ase “anwummere a owia akɔtɔ.” Enti na ɛsɛ sɛ wokum oguan no Nisan 14 mfiase, kyerɛ sɛ bere a owia akɔtɔ a hann kakra wɔ hɔ.
10 Akyiri yi Yudafo bi nyaa adwene sɛ na ebegye nnɔnhwerew dodow bi na wɔde akum nguan bebree a wɔde bɛba asɔrefie hɔ no. Enti na wosusuw sɛ “anwummere” a Exodus 12:6 ka ho asɛm no yɛ Nisan 14 awiabere a owia rekɔtɔ kosi bere a owia no atɔ koraa. Sɛ saa na ɛte a, ɛnde bere bɛn na na wobedi aduan no? Ɔbenfo bi a yɛfrɛ no Jonathan Klawans kae sɛ: “Owia kɔtɔ a, na da foforo afi ase. Enti Nisan 14 na wokum oguan no, nanso na Twam no ne adidi no fi ase Nisan 15.” Nanso ogye toom sɛ ɛnyɛ saa na Exodus nhoma no ka. Ɔsan kae sɛ ansa na wɔresɛe asɔrefie no wɔ afe 70 Y.B. mu no, na rabifo nhoma biara nni hɔ a ɛkyerɛ ɔkwan a na wɔfa so di Twam no.
11 Ɛnde, Twam a wodii no afe 33 Y.B. mu no nso ɛ? Wodii no da bɛn? Ɛda a wɔde ‘twam aboa bɛbɔ afɔre’ rebɛn no, Kristo ka kyerɛɛ Petro ne Yohane Nisan 13 sɛ: “Monkɔ na munkosiesie twam no mma yemmedi.” (Luka 22:7, 8) ‘Awiei koraa no bere dui’ sɛ wodi Twam aduan no Nisan 14, bere a owia akɔtɔ. Ná ɛyɛ Yawda anwummere. Yesu ne n’asomafo no dii aduan no, na ɛno akyi no ɔde Awurade Anwummeduan no sii hɔ. (Luka 22:14, 15) Saa anadwo no, wokyeree Yesu dii n’asɛm. Wɔbɔɔ Yesu asɛnduam Nisan 14, ɛrekɔ awiabere; na awia mu hɔ ara na owui. (Yoh. 19:14) Enti da a wokum Twam guan no, saa da no ara na wɔde “yɛn twam guan Kristo” bɔɔ afɔre. (1 Kor. 5:7; 11:23; Mat. 26:2) Wosiee Yesu ansa na Nisan 15 refi ase.—Lev. 23:5-7; Luka 23:54.
NEA WUBETUMI ASUA AFI MU
12 Momma yɛnsan mfa yɛn adwene nkɔ Egypt. Mose kae sɛ Onyankopɔn nkurɔfo bedi Twam no, na na ɛbɛyɛ ahyɛde a ‘wobedi so daa.’ Afe biara wodi Twam no a, mmofra bebisa wɔn awofo nea enti a wodi saa afahyɛ no. (Monkenkan Exodus 12:24-27; Deut. 6:20-23) Enti na Twam no bɛyɛ “nkaedi” a mmofra mpo betumi asua biribi afi mu.—Ex. 12:14.
13 Ná agyanom bɛma nkyirimma ahu nea wobetumi asua afi Twam no mu. Emu biako ne sɛ Yehowa tumi bɔ
^ ***w14 1/15 nkr. 19-20 Si Gyinae Pa Wo Babunbere Mu***
nkyerɛ adwuma kõ a ɛsɛ sɛ woyɛ. Worepɛ adwuma bi ayɛ a, ebia wobɛpɛ nea ne sua rennye bere pii. Mo mu bi tete nkuraase. Ebinom nso tete nkurow akɛse a wodi yiye mu. Enti ɛsono sɛnea mo mu biara te. Ɛsono ntetee a wunyae, wo suban, nneɛma a w’ani gye ho, nea woafa mu wɔ asetenam, ne sɛnea wo gyidi te. Ebia mo tebea gu ahorow sɛnea na Mose ne Hebrifo mmabun a wɔwɔ Egypt tebea gu ahorow no. Ná Mose yɛ ɔdehye a hwee nhia no, nanso na ne mfɛfo Hebrifo yɛ nkoa. (Ex. 1:13, 14; Aso. 7:21, 22) Saa bere no na ehia sɛ wosi gyinae bi a emu yɛ duru. Saa ara na ɛnnɛ nso ehia sɛ yesisi gyinae bi. (Ex. 19:4-6) Ná ɛsɛ sɛ wɔn mu biara si gyinae hwɛ nea ɔbɛyɛ wɔ n’asetenam. Mose sii gyinae pa.—Monkenkan Hebrifo 11:24-27.
8 Yehowa wɔ biribi a ebetumi aboa wo ma woasisi gyinae pa wɔ wo babunbere mu. Ɛyɛ dɛn? Ɔma wuhu Bible mu nsɛm bi a ebetumi aboa wo wɔ tebea biara mu. (Dw. 32:8) Bio nso w’awofo ne asafo mu mpanyimfo betumi aboa wo ma woahu sɛnea wode Bible mu nsɛm bɛyɛ adwuma. (Mmeb. 1:8, 9) Ɛnde, yɛnhwɛ Bible mu nsɛm abiɛsa bi a ebetumi aboa wo ma woasisi gyinae pa nnɛ na daakye woatwa aba pa.
BIBLE MU NSƐM ABIƐSA BI A ƐBƐBOA WO
9 Hwehwɛ Onyankopɔn Ahenni ne ne trenee kan. (Monkenkan Mateo 6:19-21, 24-26, 31-34.) Yehowa di yɛn ni paa. Wo deɛ hwɛ, wama yɛn hokwan a yɛn ankasa de paw nneɛma a yɛpɛ. Ɔnhyɛɛ wo ketee sɛ fa dɔnhwerew sei anaa sei ka Ahenni ho asɛm no wɔ wo babunbere mu. Nanso Yesu ama yɛahu nea enti a mfaso wɔ so sɛ yɛhwehwɛ Ahenni no kan. Sɛ wode Yesu afotu no yɛ adwuma a, ebebue kwan kɛse bi ama wo. Ebi ni: Wubenya hokwan pii de akyerɛ sɛ wodɔ Onyankopɔn ne wo yɔnko nnipa. Bio nso wubenya hokwan de akyerɛ sɛ w’ani sɔ daa nkwa a ɛda hɔ retwɛn yɛn no. Sɛ woredwen aware anaa adwuma ho a, ɛnde susuw ho hwɛ sɛ gyinae a wubesi no bɛma wode w’adwene nyinaa akodi ahonyade akyi anaa ɛbɛma wode nsi ne ahokeka ahwehwɛ Onyankopɔn Ahenni ne ne trenee kan.
10 Som afoforo na w’ani nnye. (Monkenkan Asomafo Nnwuma 20:20, 21, 24, 35.) Yesu asɛm yi yɛ nokware. Sɛ obi som afoforo a, ɔno ankasa ani gye. Ná Yesu ani gye paa efisɛ ɔde nea ɔpɛ too nkyɛn yɛɛ n’Agya apɛde. Ade biako a na ɛyɛ Yesu dɛ ne sɛ obehu sɛ ahobrɛasefo retie asɛmpa no. (Luka 10:21; Yoh. 4:34) Yɛreka yi ebia wo nso woaboa afoforo, na sɛ wokae a w’ani gye paa. Enti gyinae biara a wubesi no, nkɔ nnyaw Yesu asɛm no. Woyɛ saa a, w’ani begye na Yehowa nso koma bɛtɔ ne yam.—Mmeb. 27:11.
11 Ade a ɛma yɛn ani gye paa ne sɛ yɛbɛsom Yehowa. (Mmeb. 16:20) Ɛbɛyɛ sɛ Yeremia kyerɛwfo Baruk werɛ fii saa nokwasɛm yi. Eduu baabi no na anigye a ɔde resom Yehowa atu ayera. Enti Yehowa ka kyerɛɛ no sɛ: “Nneɛma akɛse na worehwehwɛ. Gyae hwehwɛ. Na hwɛ, mede mmusu reba ɔhonam nyinaa so, . . . na mede wo kra bɛma wo sɛ asade, baabiara a wobɛkɔ.” (Yer. 45:3, 5) Wohwɛ a, dɛn na na ɛbɛma Baruk ani agye paa? Nneɛma akɛse a ɔbɛhwehwɛ anaa Onyankopɔn apɛde a ɔbɛyɛ na wanya ne ti adidi mu Yerusalem sɛe no mu?—Yak. 1:12.
12 Sɛ yɛreka wɔn a wɔasom afoforo ma wɔn ani agye a, wɔn mu biako ne onua bi a yɛfrɛ no Ramiro. Ɔkae sɛ: “M’akyi nni bi, akuraase na mifi wɔ Andes Bepɔw so. Enti bere a me nua panyin kae sɛ ɔde me bɛkɔ sukuupɔn no, na ɛyɛ akwannya kɛse. Nanso na mebɔɔ asu bɛyɛɛ Yehowa Dansefo nkyɛe koraa. Mereka yi na ɔkwampaefo bi nso ato nsa afrɛ me sɛ memmɛka ne ho ma yɛnyɛ asɛnka adwuma no wɔ kurow bi mu. Enti misii gyinae sɛ mɛkɔ hɔ. Mekɔɔ hɔ no, mikosuaa etireyi. Ɛno ara na mede yɛ adwuma hwɛ me ho. Kurom hɔfo ani gye asɛmpa no ho paa, enti yɛne nnipa pii suaa Bible.” Akyiri yi Ramiro kɔɔ asafo bi a ɛde kurom hɔ kasa yɛ adesua mu. Wayɛ bere nyinaa som adwuma no mfe du. Ɔkae sɛ: “Sɛ mehwɛ hokwan a manya reboa nkurɔfo ma wɔasua nokware no wɔ wɔn kurom kasa mu a, midi ahurusi me komam. Adwuma biara nni hɔ a metumi de atoto eyi ho.”
13 Fa anigye som Yehowa wo babunbere mu. (Monkenkan Ɔsɛnkafo 12:1.) Nnya adwene sɛ ɛsɛ sɛ wunya adwuma pa yɛ ansa na woayɛ akwampae adwuma no. Saa bere yi a woyɛ aberante anaa ababaa a wunni abusua biara a wohwɛ wɔn yi na wubetumi de wo koma nyinaa asom Yehowa. Sɛ woyɛ ɔbabun a, wo ho yɛ den, wote apɔw, enti asɛyɛde biara a wɔde bɛma wo no, wubetumi aso mu. Bere a woda so ara yɛ ɔbabun yi, dɛn paa na wopɛ sɛ woyɛ ma Yehowa? Ebia wopɛ sɛ woyɛ ɔkwampaefo anaa wopɛ sɛ wusua kasa foforo na woatumi adi ahɔho adanse. Ebia wopɛ sɛ woyɛ pii wɔ w’asafo mu. Botae biara a esi w’ani so wɔ Onyankopɔn som mu no, ehia sɛ wunya biribi yɛ de hwɛ wo ho. Enti bisa
^ ***w14 2/1 nkr. 6-7 Hena Paa na Ɔde Ɔko ne Amanehunu Ba?***
Enti Apɔnkɔsotefo Baanan no Reyɛ Adwuma Ampa?
Ɔpɔnkɔ fitaa; nea ɔte ne so no yɛ ɔhene wɔ soro. Yesu Kristo ne Ɔhene no, na ɔtenaa ne pɔnkɔ so kɔko maa trenee. (Dwom 45:4) Ade a edi kan a na ɔbɛyɛ ne sɛ obeyi Satan ne n’adaemone no afi soro.—Adiyisɛm 6:2; 12:9.
Ɔpɔnkɔ kɔkɔɔ; wɔama nea ɔte no so kwan sɛ “onyi asomdwoe mfi asase so.” (Adiyisɛm 6:4) Efi afe 1914 no, ɔko ateetee adesamma saa ara. Wiase Ko I no akyi mfe 21 pɛ na wiase ko a ɛto so abien pae gui, na ekunkum nnipa pii sen nea edi kan no koraa. Akontaabu bi kyerɛ sɛ Wiase Ko II kunkum nnipa bɛyɛ ɔpepem 60. Efi 1945 reba no, wiase ko biara nsii bio, nanso akokoakoko a akɔ so wɔ mmeaemmeae no nso adi awu saa ara. Abakɔsɛm akyerɛwfo binom ka sɛ efi 1901 kosi 2000 no, nnipa bɛboro ɔpepem ɔha na akokoakoko ama wɔahwere wɔn nkwa.
Ɔpɔnkɔ tuntum; nea ɔte no so no kura nsenia wɔ ne nsam, na ɛkyerɛ ɔkɔm. (Adiyisɛm 6:5, 6) Bere a wiase ko a edi kan no rekɔ so no, Amerika ne n’apamfo siw kwan maa ɔkɔm kunkum nnipa bɛyɛ 750,000 wɔ Germany. Afe 1921 mu no, Russiafo bɛboro ɔpepem abien na ɔkɔm kunkum wɔn, na ankyɛ na ɔkɔm kunkum nkurɔfo wɔ aman foforo so. Wobu akontaa sɛ efi 1901 kosi 2000 no, nnipa bɛyɛ ɔpepem 70 na ɔkɔm akunkum wɔn. Aduan pa a mmofra a wonnii mfe anum nnya nni nti, afe biara wɔn mu bɛboro ɔpepem abiɛsa wuwu.
Ɔpɔnkɔ nsonso; nea ɔte no so no de owuyare kunkum nnipa. (Adiyisɛm 6:8) Efi afe 1901 kosi 2000 no, yare a edi kan a ekunkum nnipa paa ne Spania influensa. Nnipa dodow a wowuwui no, ɛsono nea nkurɔfo ka wɔ ho, nanso akontaa bi a wobui kyerɛ sɛ yare no kunkum nnipa bɛyɛ ɔpepem 50. Nhoma bi ka sɛ: “Yare yi yɛ yare a ekunkum nnipa paa no baako.” (Man and Microbes) Nyarewa akɛse a ɛbae ansa na influensa no reba no mpo ankum nnipa ntɛmntɛm saa. Borɔmpete, atiridii ne nsamanwaw yɛ nsanyare a efi 1901 kosi 2000 no, ɛno nso kunkum nnipa ɔpepepeepee.
^ ***w14 2/15 kr. 10 Oguammaa no Ayeforohyia Adu—Momma Yenni Ahurusi!***
n’ayeforohyia no. Adiyisɛm 21:2 de ayeforo no toto kurow bi ho. Kurow no ne ɔsoro Yerusalem Foforo no, na “wɔahyehyɛ no ama ne kunu.” Saa kurow no wɔ “Onyankopɔn anuonyam,” na ɛhyerɛn “te sɛ ɔbo a ne bo yɛ den paa, ɛte sɛ ahwehwɛbo hyɛnhyɛn.” (Adi. 21:10, 11) Adiyisɛm nhoma no ma yehu sɛ Yerusalem Foforo no yɛ fɛ papa. (Adi. 21:18-21) Odwontofo no kae a ɔmmoa sɛ ayeforo no wɔ “anuonyam nyinaa bi wɔ fie”! Ɛnsɛ sɛ eyi yɛ yɛn nwonwa, adeɛ yi ɔsoro na wɔrehyia ayeforo no.
9 Ayeforokunu no ne Ɔhene Mesia, na ɔno na wɔde ayeforo no rekɔma no. Ɔhene no ‘nam asɛm no so de nsu atew ne ho.’ Ɔyɛ ‘kronkron na dɛm biara nni ne ho.’ (Efe. 5:26, 27) Ɛnde, atade bɛn na ayeforo no bɛhyɛ? Akyinnye biara nni ho sɛ ɔbɛhyɛ atade a ɛho wɔ nyam, na saa ara na Bible ka. Ɛka sɛ ‘wɔde sika anwene n’atade mu; ɔhyɛ ntade a wɔanwene, na wɔde no brɛ ɔhene.’ Wɔama Oguammaa no ayeforo kwan sɛ “omfura nwera pa a ɛho tew hyɛnn, efisɛ nwera pa no gyina hɔ ma akronkronfo no adetrenee.”—Adi. 19:8.
‘AYEFOROHYIA NO ADU’
10 Monkenkan Adiyisɛm 19:7. Bere bɛn na Oguammaa no ayeforohyia no bɛba so? Ɛwom sɛ Adiyisɛm 19:7 ka sɛ Oguammaa no “yere asiesie ne ho” ama ayeforohyia no deɛ, nanso nkyekyɛm a edidi so no nka ayeforohyia no ho asɛm biara. Mmom ɛkyerɛ nea ɛbɛkɔ so wɔ ahohiahia kɛse no fã a etwa to mu. (Adi. 19:11-21) Eyi kyerɛ sɛ ayeforohyia no bɛba so ansa na Ɔhene no awie ne nkonimdi anaa? Dabi. Wohwɛ Adiyisɛm nhoma no mu a, wuhu sɛ wɔanhyehyɛ anisoadehu no sɛnea ɛbɛba nnidiso nnidiso. Dwom 45 ma yehu sɛ Ɔhene Yesu Kristo de ‘nkrante bɛbɔ n’asen akodi n’atamfo so nkonim’ ansa na ayeforohyia no aba so.—Dw. 45:3, 4.
11 Enti yebetumi aka sɛ sei na nneɛma bedidi so aba: Nea edi kan, wɔbɛsɛe “aguaman kɛse” anaa Babilon Kɛse no. Eyi ne wiase atoro som ahemman no. (Adi. 17:1, 5, 16, 17; 19:1, 2) Ɛno akyi no, Kristo bɛsɛe biribiara a aka wɔ Satan wiase bɔne no mu wɔ Harmagedon. Eyi ne “ade nyinaa so Tumfoɔ Nyankopɔn da kɛse no mu ko” no. (Adi. 16:14-16; 19:19-21) Ne korakora no, Ɔhene Kofoni no bewie ne nkonimdi bere a ɔde Satan ne n’adaemone agu amoa donkudonku no mu no. Ɛbɛyɛ te sɛ nea wɔawuwu.—Adi. 20:1-3.
12 Nna a edi akyiri no mu no, sɛ Kristoni a wɔasra no di nokware kosi owuo mu a, wonyan no kɔ soro. Sɛ wɔsɛe Babilon Kɛse no wie a, Yesu bɛboaboa 144,000 no mufo a wɔaka ano ma wɔakɔka ne ho wɔ soro ansa na Harmagedon apae agu. (1 Tes. 4:16, 17) Enti ansa na Harmagedon bɛpae agu no, na Kristofo a wɔasra wɔn a wɔka bom yɛ “ayeforo” no nyinaa wɔ soro dedaw. Afei Harmagedon akyi no, Oguammaa no ayeforohyia no bɛba so. Wo deɛ hwɛ sɛnea ayeforohyia no bɛyɛ anigye afa! Adiyisɛm 19:9 ka sɛ: “Anigye ne wɔn a wɔato nsa afrɛ wɔn Oguammaa no ayeforohyia apontow ase.” Ampa, anigye deɛ ayeforo no fa no kwa. Ayeforokunu no nso ani begye paa, efisɛ ebedu saa bere no na wɔn a
^ ***w14 2/15 nkr. 26-27 Nsɛmmisa a Efi Akenkanfo Hɔ***
NSƐMMISA A EFI AKENKANFO HƆ
Dɛn na tete Yudafo no gyinaa so ‘hwɛɛ Mesia no kwan’?
▪ Osuboni Yohane bere so no, “na nnipa no hwɛ kwan na wɔn nyinaa susuw Yohane ho wɔ wɔn koma mu sɛ: ‘Gyama ɔno ne Kristo no anaa?’” (Luka 3:15) Ɛbɛyɛ sɛ dɛn nti na na Yudafo no hwɛ kwan sɛ Mesia no bɛba saa bere no? Nneɛma pii ntia.
Bere a wɔwoo Yesu no, Yehowa bɔfo baa nguanhwɛfo bi nkyɛn wɔ wuram. Saa bere no na wɔrehwɛ wɔn nguan wɔ baabi a ɛbɛn Betlehem. Ɔbɔfo no kae sɛ: “Wɔawo Agyenkwa a ɔne Awurade Kristo no ama mo nnɛ wɔ Dawid kurom.” (Luka 2:8-11) Ɛno akyi no, “ɔsoro asafodɔm bɛkaa ɔbɔfo no ho yii Onyankopɔn ayɛ sɛ: ‘Anuonyam nka Onyankopɔn wɔ sorosoro, na asomdwoe nka nnipa a wɔsɔ n’ani asase so.’”—Luka 2:13, 14.
Asɛm a ɔbɔfo no kae no kaa nguanhwɛfo no paa. Enti ɛhɔ ara na wosii kwan so kɔɔ Betlehem. Bere a wohuu Yosef ne Maria ne akokoaa Yesu no, “wɔkaa nsɛm a wɔaka akyerɛ wɔn afa abofra kumaa no ho kyerɛɛ wɔn.” Nokwasɛm ni “nea nguanhwɛfo no kae no yɛɛ wɔn a wɔtee nyinaa nwonwa.” (Luka 2:17, 18) Hyɛ no nsow sɛ asɛm a nguanhwɛfo no kae no yɛɛ “wɔn a wɔtee nyinaa” nwonwa. Eyi kyerɛ sɛ ɛnyɛ Yosef ne Maria nko ara na wɔkaa asɛm no kyerɛɛ wɔn; afoforo nso tee. Afei nguanhwɛfo no san wɔn akyi kɔɔ wɔn fie. Saa bere no nyinaa na “wɔrehyɛ Onyankopɔn anuonyam reyi no ayɛ wɔ nea wɔtee na wohui nyinaa ho, sɛnea wɔkaa eyinom kyerɛɛ wɔn no.” (Luka 2:20) Enti bere a nguanhwɛfo no tee Kristo ho asɛmpa no, wɔankata so.
Bere a Maria de n’abakan no baa Yerusalem sɛ ɔde no rebrɛ Yehowa sɛnea Mose Mmara no hwehwɛ no, odiyifobea Hana “bɛdaa Onyankopɔn ase kaa abofra no ho asɛm kyerɛɛ wɔn a wɔretwɛn gye a wobegye Yerusalem no nyinaa.” (Luka 2:36-38; Ex. 13:12) Enti Mesia no ho nsɛm kɔɔ so trɛwee.
Akyiri yi, “nsoromma mu ahwɛfo fi apuei fam baa Yerusalem, na wɔkae sɛ: ‘Ɛhe na nea wɔawo no sɛ Yudafo hene no wɔ? Yɛwɔ apuei fam na yehuu ne nsoromma, enti yɛaba sɛ yɛrebɛkotow no.’” (Mat. 2:1, 2) “Bere a Ɔhene Herode tee eyi no, ne bo tui, ɔne Yerusalemfo nyinaa, na ɔfrɛfrɛɛ ɔman no mu asɔfo mpanyin ne akyerɛwfo nyinaa boaa ano bisaa wɔn faako a wɔbɛwo Kristo no.” (Mat. 2:3, 4) Enti nnipa pii behuu nokwasɛm yi: Nea ɔbɛyɛ Mesia daakye no abedu!
Luka 3:15 a yɛaka ho asɛm dedaw no ma yehu sɛ na Yudafo bi susuw sɛ gyama Osuboni Yohane ne Kristo no. Nanso Yohane kaa biribi ma wohui sɛ ɛnte saa koraa. Ɔkae sɛ: “Nea odi m’akyi reba no wɔ tumi sen me, na memfata sɛ mɛworɔw ne mpaboa. Ɔno na ɔde honhom kronkron ne ogya bɛbɔ mo asu.” (Mat. 3:11) Ebia asɛm a Yohane kae no maa nkurɔfo fii ase hwehwɛɛ Mesia no.
So ebetumi aba sɛ tete Yudafo no de adapɛn 70 a wɔahyɛ ho nkɔm wɔ Daniel 9:24-27 no buu akontaa huu bere a Mesia no bɛba? Ebetumi aba saa, nanso yenni ho adanse biara. Nokwasɛm ne sɛ Yesu bere so no, na obiara wɔ sɛnea ɔte adapɛn 70 no ase. Yɛhwɛ sɛnea yɛte ase nnɛ a, ɛnyɛ saa na na wɔte ase koraa.
Ná Yudafo kuw bi a wɔfrɛ wɔn Essenfo kyerɛkyerɛ sɛ Mesia baanu bɛba bere a mfe 490 rekɔ awiei. Nanso yɛrentumi nsi no pi sɛ Essenfo yi akontaabu no gyina Daniel nkɔmhyɛ no so. Sɛ wɔde wɔn akontaabu no gyinaa Daniel nkɔmhyɛ no so mpo a, ɛbɛyɛ den sɛ Yudafo dodow no ara begye saa ‘mate-me-ho-kuw’ yi akontaabu no atom.
Yesu awo akyi bɛboro mfe ɔha no, na Yudafo bi nso gye di sɛ adapɛn 70 no fii ase afe 607 A.Y.B. bere a wɔsɛee asɔrefie a edi kan no, na ɛbaa awiei afe 70 Y.B., bere a wɔsɛee asɔrefie a ɛto so abien no. Ná ebinom nso susuw sɛ nkɔmhyɛ no baa mu wɔ Maccabeefo bere so bɛyɛ mfe 170 ansa na Yesu reba. Enti yehu wɔ ha sɛ na nnipa dodow no ara adwene nhyia wɔ adapɛn 70 no ho.
Sɛ asomafo no ne tete Kristofo no tumi buu akontaa huu bere a nkɔmhyɛ a ɛfa adapɛn 70 no ho bɛbam a, anka wɔbɛka ho asɛm de akyerɛ sɛ Yesu Kristo baa bere ano sɛ Mesia a wɔahyɛ ne ho nkɔm no. Nanso adanse biara nni hɔ a ɛkyerɛ sɛ tete Kristofo no yɛɛ saa.
Ade foforo nso wɔ hɔ a ɛsɛ sɛ yesusuw ho. Wɔn a wɔkyerɛw Nsɛmpa no twee nsɛm pii fii Hebri Kyerɛwnsɛm no mu, na wɔkyerɛe sɛ ɛbaa mu wɔ Yesu Kristo so. (Mat. 1:22, 23; 2:13-15; 4:13-16) Nanso wɔn mu biako mpo anka sɛ adapɛn 70 no fa Yesu asase so asetena ho.
Sɛ yɛbɔ asɛm no nyinaa mua a, nea yɛbɛka ni: Yɛrentumi nsi no pi nka sɛ Yesu bere so no na nnipa te adapɛn 70 nkɔmhyɛ no ase yiye. Nanso sɛ yɛhwɛ Nsɛmpa no mu a, yehu biribi a na nnipa dodow no ara betumi agyina so ‘ahwɛ’ Mesia no kwan.
[Ase hɔ nsɛm]
Bible nka sɛ bere a wɔwoo Yesu no abɔfo no “too dwom.”
Ebia obi bebisa sɛ: Ɛyɛɛ dɛn na nsoromma mu ahwɛfo no kyerɛe sɛ “nsoromma” a wohuu no apuei fam no fa “Yudafo hene” no awo ho? Bere a wɔretwam wɔ Israel na wɔtee Yesu awo no anaa?
Sɛ wopɛ sɛ wuhu sɛnea seesei yɛte adapɛn 70 no ase a, hwɛ nhoma a wɔato din, Tie Daniel Nkɔmhyɛ No! ti 11.
^ ***w14 3/15 kr. 32 W’anom Asɛm—‘Ɛyɛ Yiw San Yɛ Dabi’?***
bɔ “honam mu.” (2 Kor. 1:17) Mmom na ‘ɔnantew honhom mu.’ (Gal. 5:16) Ɔne afoforo redi nsɛm a, na osusuw wɔn ho yiye. Anokwa, na ne Yiw yɛ Yiw!
WO YIW YƐ YIW ANAA?
Nnipa a wɔmfa Bible mmɔ wɔn bra deɛ wɔhyɛ bɔ a, nea ehia ara ne sɛ wɔanya baabi a ɛhɔ yɛ dɛ anaa asɛm ketewaa bi asi na wɔabu bɔhyɛ no so. Ɛnnɛ nkurɔfo yɛ adwuma ho nhyehyɛe a, wonni so. Wɔkyerɛw adwuma no ho nhyehyɛe to hɔ koraa a, ɛnka huu mma wɔn. Aware mpo anya ne deɛ. Nkurɔfo mmu aware sɛ nnipa baanu ntam apam a ɛsɛ sɛ wodi so afebɔɔ. Ɛnnɛ, nnipa gyae aware sɛ biribi. Eyi nyinaa kyerɛ sɛ nnipa pii bu aware sɛ biribi a yɛka hwɛ kɛkɛ; sɛ ɛnyɛ wo dɛ a na woapɛ wo baabi atena.—2 Tim. 3:1, 2.
Wo nso ɛ? Wo Yiw yɛ Yiw anaa? Sɛnea yɛkae mfiase no, ɛtɔ da a na yɛne obi ayɛ nhyehyɛe bi, nanso wobɛhwɛ na biribi abɛbɔ mu prɛko pɛ, enti twa ara na ɛsɛ sɛ yetwa nhyehyɛe no mu. Ɛnyɛ sɛ nhyehyɛe no nhia wo, na mmom tebea no na worentumi nyɛ ho hwee. Nanso eyi nkyerɛ sɛ, sɛ Kristoni hyɛ obi bɔ a, ɛsɛ sɛ obu no adewa. Mmom ɔbɛyɛ nea obetumi biara adi so. (Dw. 15:4; Mat. 5:37) Obi yɛ saa a, nkurɔfo bu no sɛ ɔyɛ ɔnokwafo, obi a wobetumi de wɔn werɛ ahyɛ ne mu. (Efe. 4:15, 25; Yak. 5:12) Sɛ nkurɔfo hu sɛ wudi nokware wɔ nneɛma nketenkete mpo mu a, ɛrenyɛ den sɛ wɔbɛyɛ aso atie wo bere a woreka Onyankopɔn Ahenni ho asɛmpa akyerɛ wɔn no. Ɛnde, momma yɛn nyinaa nhwɛ sɛ yɛn Yiw yɛ Yiw ampa!
^ ***w14 4/1 nkr. 10-12 Nsuro—Wubetumi Adi Sɔhwɛ So!***
Nsuro—Wubetumi Adi Sɔhwɛ So!
“Me de, manyɛ m’adwene sɛ merekɔhwɛ ponografi. Mewɔ Intanɛt so; mehu ara ne sɛ biribi abɛtɔ so. M’ani baa me ho so na maklik so ma abue.”—CODY.
“Ababaawa sɔɔnɔ bi fii ase de ne ho hyehyɛɛ me wɔ adwumam. Da koro bi de, ɔka kyerɛɛ me sɛ yɛnkɔ hotɛl bi ‘nkɔsɛpɛw yɛn ho.’ Ɔkaa saa pɛ na mihuu nea ɔrepɛ akyerɛ.”—DYLAN.
“HENA na ɛwoɔ sɔ gu n’ano a, ɔntafere?” Nnipa pii taa ka saa asɛm yi de kyerɛ adwene a wokura wɔ bɔne ho, kyerɛ sɛ, wɔn komam paa de, sɛ bɔne de ne ho ba a, wɔremma entwam nkɔ. Nanso ebinom de, wohu bɔne sɛ ɔtamfo a ɔtaataa wɔn. Ɛkaa wɔn nko a, anka wɔadi ne so nkonim. Wo nso ɛ? Sɛ bɔne ba w’akwan mu a, wubegyigye so anaa wobɛko adi so?
Ɛwom, nneɛma nketenkete bi wɔ hɔ a, yɛyɛ a enye, nanso ɛnhyɛ da mfa ɔhaw kɛse bi mmrɛ yɛn. Fa no sɛ biribi nti wɔaka akyerɛ wo sɛ nwe bisket pii, nanso ɛwom ara a na wo kɔn adɔ ama woawia wo ho awe kakra. Ebia ɛremfa ɔhaw kɛse biara mmrɛ wo. Nanso, sɔhwɛ bi wɔ hɔ a, sɛ wugyigye so a, nsunsuanso a ɛde bɛba no nye koraa, ɛnkanka nea ɛfa nna mu ɔbrasɛe ho no. Bible bɔ yɛn kɔkɔ sɛ: “Obiara a . . . [ɔsɛe] aware no nni ti; nea ɔyɛ saa no sɛe ɔno ara ne kra.” —Mmebusɛm 6:32, 33.
Sɛ biribi regyigye wo akɔ bɔne mu a, dɛn na ɛsɛ sɛ woyɛ? Bible ka sɛ: “Eyi ne nea Onyankopɔn pɛ, sɛ mo ho bɛtew, sɛ mobɛtwe mo ho afi aguamammɔ ho; sɛ mo mu biara behu sɛnea ɔbɛhyɛ n’ankasa nipadua so wɔ ahotew ne nidi mu.” (1 Tesalonikafo 4:3, 4) Wobɛyɛ dɛn ahyɛ wo ho so saa? Yɛnhwɛ nneɛma abiɛsa bi a ebetumi aboa wo.
Nea Edi Kan: Hwɛ Yiye na W’ani Ansum Wo Afiri
Sɛ yɛde yɛn ani hwɛ nneɛma a ɛtwetwe nna ho akɔnnɔ a, ebetumi ama adwemmɔne aba yɛn tirim. Yesu ma yehu sɛ obi de n’ani hwɛ biribi a, ne kɔn tumi dɔ dekode no. Enti ɔbɔɔ kɔkɔ sɛ: “Obiara a ɔbɛkɔ so ahwɛ ɔbea anya akɔnnɔ ama no no asɛe aware dedaw ne koma mu.” Ɔtoaa asɛm no so de kasakoa yɛɛ adwuma sɛ: “Sɛ w’aniwa nifa reto wo hintidua a, tu na tow kyene.” (Mateo 5:28, 29) Dɛn na Yesu repɛ akyerɛ? N’asɛm no kyerɛ sɛ, sɛ yebetumi ako atia bɔne a, ɛsɛ sɛ yɛde yɛn nan si fam, na yesi yɛn bo sɛ yɛrenhwɛ biribiara a ɛbɛma yɛanya akɔnnɔ bɔne.
Yɛmfa no sɛ obi de kanea a ano yɛ den paa ato w’ani. Dɛn na wobɛyɛ? Wubeyi w’ani anaasɛ wobɛhan w’ani ahwɛ? Anka ntɛm pa ara wubeyi w’ani ato nkyɛn, ɛnte saa? Saa ara na sɛ w’ani bɔ mfonini a ɛkanyan nna ho akɔnnɔ so wɔ kɔmputa so, television so, nhoma mu, anaa wode w’ani kann hu biribi saa a, ɛsɛ sɛ woyɛ. Yi w’ani ntɛm na ansɛe w’adwene. Juan yɛ obi a bere bi na ponografi hwɛ aka ne hɔ. Ɔka sɛ: “Sɛ mihu ɔbea bi a ne ho yɛ fɛ a, ɛyɛ a na mepɛ sɛ mehwɛ no san hwɛ no bio. Enti mebɔ mmɔden yi m’ani na meka kyerɛ me ho sɛ: ‘Bɔ Yehowa mpae! Bɔ mpae no seesei ara!’ Mebɔ mpae wie a, ɛnkyɛ na saa adwene no afi me tirim.”—Mateo 6:9, 13; 1 Korintofo 10:13.
Afei susuw ɔbarima nokwafo Hiob ho hwɛ. Ɔkae sɛ: “Apam na me ne m’aniwa ayɛ. Enti ɛbɛyɛ dɛn na matumi de m’adwene akɔ ɔbaabun so?” (Hiob 31:1) Wo nso, adɛn nti na wunsi wo bo sɛ wobɛyɛ nea Hiob yɛe no bi?
Sɔ eyi hwɛ: Sɛ w’ani twa mfonini a ɛkanyan nna ho akɔnnɔ so a, yi w’ani ntɛm ara. Yɛ w’ade te sɛ Bible kyerɛwfo a ɔbɔɔ mpae yi: “Mma m’aniwa nnhwɛ ahuhude.”—Dwom 119:37.
Nea Ɛto so Abien: Hwɛ Yiye na W’adwene Annaadaa Wo
Wɔwoo yɛn nyinaa wɔ bɔne mu, enti ɛtɔ da a, yɛn kɔn tumi dɔ bɔne. Bible ka sɛ: “Nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada. Afei sɛ akɔnnɔ no nyinsɛn a, ɛwo bɔne.” (Yakobo 1:14, 15) Wobɛyɛ dɛn na nneɛma annye wo nsam saa?
Sɛ adwemmɔne ba wo tirim a, kae sɛ wopɛ a na wubedi akyi. Enti kõ di saa akɔnnɔ no so. Sɛ adwene bi ba wo tirim na sɛ ɛnyɛ papa a, nsosɔ so; yi fi wo tirim koraa. Troy yɛ ɔbarima bi a ɔhwɛɛ Intanɛt so ponografi araa ma ɛkaa ne hɔ. N’asɛm a ɔkae ni: “Sɛ adwemmɔne ba me tirim a, na mimia m’ani paa yi fi me tirim. Nea na meyɛ ne sɛ midwinnwen nneɛma pa ho mmom. Ná ɛnna fam. Ɛtɔ da bi a, metare a na awae. Nanso mitumi dii adwemmɔne so.” Bere a ɔbea bi a wɔfrɛ no Elsa yɛ abeawa no, na akɔnnɔ bɔne taa ba ne tirim. Nea ɔkae ne sɛ: “Ade a ɛboaa me ma midii adwemmɔne so nkonim ne sɛ, na mentena hɔ kwa; daa na mewɔ biribi yɛ. Afei nso na metaa bɔ Yehowa mpae.”
Sɔ eyi hwɛ: Sɛ adwemmɔne ba wo tirim a, gyae nea woreyɛ biara na bɔ mpae. Nea ɛbɛyɛ na woako atia adwemmɔne no, nea ɛsɛ sɛ wudwinnwen ho ne “biribiara a ɛyɛ nokware, biribiara a ɛsom bo, biribiara a ɛteɛ, biribiara a ɛho tew, biribiara a ɛyɛ fɛ, biribiara a wɔka ho asɛm pa, ɔbra pa biara a ɛwɔ hɔ ne biribiara a ɛsɛ ayeyi.”—Filipifo 4:8.
Nea Ɛto so Abiɛsa: Hwɛ W’anammɔn Yiye
Sɛ bɔne ba obi tirim, na sɛ ade ko no de ne ho ba a, wanhwɛ yiye a, ebeyi no ntɛm. (Mmebusɛm 7:6-23) Dɛn na wobɛyɛ na woantɔ bɔne mu?
Bible ma yɛn saa afotu pa yi: “Onitefo ne nea ohu mmusu na ɔde ne ho hintaw, na ogyimfo de, ɔfa mu, na onya ho asotwe.” (Mmebusɛm 22:3) Enti hwɛ w’anammɔn yiye. Nneɛma a ebetumi de wo akɔ bɔne mu no, di kan fa ho adwene na twe wo ho fi ho. (Mmebusɛm 7:25) Filipe yɛ ɔbarima bi a kan no na ɔtaa hwɛ ponografi. Seesei wagyae hwɛ, na ɔka sɛ: “Mede yɛn abusua kɔmputa no asi baabi a obiara behu nea mereyɛ wɔ so. Afei nso, mede biribi agu kɔmputa no so sɛnea ɛbɛyɛ a mekɔ Intanɛt so a, biribi bɔne biara nyi ne ti. Mehwɛ nso sɛ nnipa wɔ fie ansa na makɔ Intanɛt so.” Troy a yɛadi kan aka n’asɛm no nso ka sɛ: “Menhwɛ sini a ɛtwetwe nna ho akɔnnɔ, na nnipa a wodi nna ho nkɔmmɔ wɔ kwan a ɛmfata so nso, me ne wɔn mmɔ. Mempɛ sɛ mɛyɛ biribiara de afrɛfrɛ bɔne.”
Sɔ eyi hwɛ: Hyɛ da tena ase hwehwɛ wo mu na hu nea ɛwɔ wo ho a ebetumi ama woayɛ bɔne, na da wo ho so.—Mateo 6:13.
MMA W’ABAM MMMU!
Fa no sɛ woayere wo ho denneennen sɛ wubedi sɔhwɛ bi so, nanso nea wuhui ara ne sɛ wahwe ase. Dɛn na wobɛyɛ? Ɛba saa a, mma w’abam mmmu. Bible ka sɛ: “Ɔtreneeni hwe ase mpɛn ason mpo a, ɔbɛsɔre.” (Mmebusɛm 24:16) Yɛn soro Agya no mpɛ sɛ wode ahwease yɛ nna. Ɔpɛ sɛ ‘wosɔre.’ Wobɛma ɔdɔ Nyankopɔn no aboa wo? Ɛnde kɔ so bɔ no mpae. Sua Bible no, na ɛbɛma wo gyidi ayɛ den. Yere wo ho kɔ Kristofo nhyiam daa, na ɛbɛma wo ahoɔden a wode bɛko atia sɔhwɛ. Onyankopɔn ahyɛ bɔ sɛ: “Mɛhyɛ wo den. Mɛboa wo.” Ma saa asɛm no nkyekye wo werɛ.—Yesaia 41:10.
Cody a yɛkaa ne ho asɛm mfiase no, ɔtoa so ka sɛ: “Mebrɛɛ mu paa ansa na meretumi agyae ponografi hwɛ. Mitumi yere me ho ara gyae, na asan agye agu, nanso Onyankopɔn boaa me ma mitumi gyaee koraa.” Dylan nso, yɛaka ne ho asɛm dedaw, na ɔka sɛ: “Midii agorɔ kakraa bi a, anka me ne ababaawa a me ne no wɔ adwumam no dae. Nanso me de me nan sii fam ka kyerɛɛ no sɛ ‘Ɛremma so!’ Ahonim pa a mewɔ no ma me ho tɔ me. Minim sɛ nea meyɛe no nti, Yehowa pɛ m’asɛm paa, na ɛno hia me sen biribiara.”
Wo nso, sɛ woyere wo ho na woamma sɔhwɛ anni wo so a, Onyankopɔn bɛpɛ w’asɛm paa!—Mmebusɛm 27:11.
[Ase hɔ asɛm]
Wɔasesa edin ahorow no.
[Kratafa 11 mfonini]
Sɛ w’ani bɔ mfonini a ɛkanyan nna ho akɔnnɔ so a, yi w’ani ntɛm ara
[Kratafa 11 mfonini]
Sɛ adwemmɔne ba wo tirim a, gyae nea woreyɛ biara na bɔ mpae
[Kratafa 12 mfonini]
‘Mehwɛ sɛ nnipa wɔ fie ansa na makɔ Intanɛt so’
^ ***w14 4/15 nkr. 19-20 “Obiara Ntumi Nsom Awuranom Baanu”***
10, 27, 28) Sɛ mmofra de wɔn ani hu ɔkwan a wɔn awofo fa so som Yehowa na wɔde wɔn aso te nsɛm a daa wɔka fa ne ho a, wosua nneɛma pii fi mu.
NE NSUNSUANSO
8 Ansa na nnipa bi betu bata akɔtena amannɔne no, wogye bere susuw nea wɔbɛfa mu ne ɔhaw a ɛde bɛba ho. Nanso wɔn mu dodow no ara nhu sɛnea akwantu no bɛka wɔn mmusua. (Mmeb. 22:3) Yɛnsan mmra Marilyn asɛm no so. Bere a otuu ne to kɔe ara pɛ na n’ani gyinaa ne kunu ne ne ba no. Afei na ne werɛ ahow. Ne kunu ne ne ba no nso ani gyinaa no. Daa na wɔn ba Jimmy bisa no sɛ, “Mama, adɛn nti na wugyaw me hɔ?” Mfiase no na Marilyn adwene ne sɛ abosome kakra bi akyi no, ɔbɛsan aba, nanso n’ani baa ne ho so no, na abosome kakra no adan mfe pii. Afei ohui sɛ nneɛma resesa wɔ n’abusua mu, na ehu kaa no. Eduu baabi no sɛ ɔne Jimmy rebɔ nkɔmmɔ mpo a, abofra no ntene ne ho nkasa sɛ kan no. Afei na Marilyn werɛ ahow, na ɔkae sɛ: “Mihui sɛ abofra no nnɔ me bio.”
9 Sɛ awofo ne wɔn mma nte faako a, ɛka wɔn nsusuwii ne wɔn abrabɔ mpo. Sɛ mmofra no susua na awofo no kohyem kyɛ a, epira wɔn paa. Marilyn ka kyerɛɛ ne ba Jimmy sɛ ne yiyedi nti na watu bata. Nanso abofra no anhu no saa; nea na onim ara ne sɛ ne maame agyaw no asi hɔ atu kwan. Mfiase no, na ɛyɛ no yaw sɛ ne maame nni hɔ. Nanso akyiri yi deɛ, bere biara a maame no befi akwantu mu abɛsra wɔn no, na ne ho yɛ Jimmy ahi. Na Jimmy tebea te sɛ mmofra pii a wɔn awofo agyaw wɔn hɔ atu kwan. Nea ne maame yɛe nti, na onni ɔdɔ mma no na kampɛsɛ watie n’asɛm.—Monkenkan Mmebusɛm 29:15.
10 Marilyn bɔɔ mmɔden sɛ ɔbɛma ne ba no ani agye, enti na ɔtaa totɔ nneɛma de sika ka ho brɛ no. Nanso ohui sɛ ɛno mmom retwe abofra no fi ne ho. Bio, ohui sɛ ɔrekyerɛ abofra no sɛ sika ho hia sen n’abusua anaa Yehowa mpo. (Mmeb. 22:6) Ewiee ase no, Jimmy ka kyerɛɛ ne maame sɛ mma ɔmma bio; ɔntena amannɔne hɔ na ɔmmrɛ no nneɛma. Marilyn tenaa ase susuw asɛm no ho, na ohui sɛ krataa a ɔbɛkyerɛw ne ba no anaa telefon so a ɔne no bɛkasa kɛkɛ no nyɛ kwan a yɛfa so tete abofra. Ampa, na otumi hu ne ba no anim ne no bɔ nkɔmmɔ wɔ Intanɛt so, nanso ɔkae sɛ: “Worentumi mmam wo ba nyɛ no atuu na saa ara nso na worentumi mfew n’ano wɔ Intanɛt so.”
11 Aniberesɛm a ɛwɔ asɛm no mu koraa ne sɛ na Marilyn ne Yehowa ntam resɛe. Na ɔtaa toto asafo nhyiam ne asɛnka mu; nnawɔtwe biara na ɔkɔ pɛnkoro anaa ɔnkɔ mpo. Bio nso na n’aware da asiane mu. Na n’adwumawura de nna ho asɛm guan ne ho. Esiane sɛ Marilyn ne ne kunu nte faako a wobesusuw wɔn haw ho nti, na wɔne afoforo na ɛfa adwene, na ɛkaa dɛ anka wɔn baanu nyinaa resɛe aware. Ampa, Marilyn ne ne kunu no mu biara ansɛe aware, nanso ohui sɛ wɔn nan si baabi a ɛhɔ yɛ toro. Bible ka sɛ okunu ne ɔyere ani nnye na wonnya nna mu nkitahodi, nanso bere a okunu wɔ ha na ɔyere nso te nohoa yi, ɛbɛyɛ dɛn na atumi ayɛ yiye? Ɛbɛyɛ dɛn na Marilyn ahwɛ ne kunu anim aso no mu, na ɛbɛyɛ dɛn na ne kunu nso abam no aserew akyerɛ no? Ɛbɛyɛ dɛn na wɔn mu biara akyerɛ ‘ne dɔ’ na wama ne yɔnko “nea ɛsɛ”? (Nmd. 1:2; 1 Kor. 7:3, 5) Afei bere a wɔn baanu nni faako yi, ɛbɛyɛ dɛn na wɔne wɔn ba no abom asom Yehowa? Marilyn kae sɛ: “Bere bi mekɔɔ ɔmantam nhyiam bi na wosii so dua sɛ, sɛ obi betumi anya ne ti adidi mu Yehowa da kɛse no a, ehia paa sɛ ɔyɛ abusua som. Mihui sɛ ɛsɛ sɛ mesan kɔ fie.” Marilyn fii ase siesiee ɔne Yehowa ntam, na ɔhwɛɛ nea ɔbɛyɛ ama n’abusua agyina.
AFOTU PA NE AFOTU BƆNE
12 Bere a Marilyn sii gyinae sɛ ɔbɛsan akɔ fie no, ebinom bɔɔ n’aba so sɛ wasi gyinae pa, nanso na ɛnyɛ ebinom dɛ. N’asafo mu mpanyimfo kamfoo no sɛ wanya gyidi ne akokoduru sɛ ɔbɛsan akɔ fie. Nanso ebinom a wɔagyaw wɔn abusua hɔ abɛtena amannɔne no tutuu guu n’asom sɛ mma ɔnkɔ. Wɔka kyerɛ no sɛ “Hwɛ, ɛrenni gyina wobɛsan aba. Fie a worekɔ yi, wobɛyɛ dɛn ahwɛ wo ho?” Ɛnsɛ sɛ Kristofo ka nsɛm a ɛte saa de bu wɔn nuanom abam. Mmom ɛsɛ sɛ ‘wɔkae mmabaa ma wɔdɔ wɔn kununom na wɔdɔ wɔn mma, na wɔyɛ fie nnwuma’ de hwɛ wɔn mmusua “sɛnea ɛbɛyɛ a wɔnka Onyankopɔn asɛm no ho asɛmmɔne.”—Monkenkan Tito 2:3-5.
13 Wɔn a wɔatu bata yi pii nyaa ntetee bi a ɛka wɔn nneyɛe. Wɔn kurom amammerɛ hwehwɛ sɛ wotie wɔn abusuafo, titiriw wɔn awofo. Enti ehia sɛ Kristoni nya gyidi a emu yɛ den na watumi atie Yehowa mmom sen n’abusuafo.
^ ***w14 5/1 kr. 11 So Wunim?***
SO WUNIM?
Adɛn nti na tete no, sɛ wɔrekum abɔnefo a wobubu wɔn nan mu?
Bible ka ɔkwan a wɔfaa so kum Yesu ne abɔnefo baanu wɔ dua so no ho asɛm sɛ: “Yudafo no srɛɛ Pilato sɛ ɔmma wommubu wɔn nan mu na wonyi amu no mfi hɔ.”—Yohane 19:31.
Yudafo mmara kyerɛe sɛ, sɛ wokum ɔbɔnefo na wɔde n’amu sɛn dua so a, wɔmmma amu no “nnsɛn dua so mmma ade nnkye so.” (Deuteronomium 21:22, 23) Ɛbɛyɛ sɛ bere a Romafo di Yudafo so no, sɛ Romafo no kum obi wɔ dua so a, na Yudafo no de mmara koro no ara yɛ adwuma. Enti Yudafo no srɛɛ Pilato sɛ ɔmma wommubu mmarima no nan mu sɛnea ɛbɛyɛ a wobewu ntɛm na ama wɔatumi asie wɔn ansa na owia akɔtɔ ama Homeda afi ase.
Ɔkwan a na wɔtaa fa so kunkum abɔnefo ne sɛ, wɔde nnadewa bobɔ wɔn nsa ne wɔn nan mu fam dua ho. Wowie a, wɔma dua no so de si hɔ. Ɛba no saa a, dadewa no nko ara na ekura onipa no mu, enti ɛma ohu amane paa. Sɛ obetumi ahome nso a, gye sɛ ɔtwe ne mu. Nanso sɛ wobubu ne nan mu a, ɔrentumi ntwe ne mu nhome yiye, na ɛno betumi akum no. Ɛno ankum no a, mogya a entumi nni aforosian yiye nti, obetumi awu ntɛm.
Sɛn na tete no wɔde ataabo dii dwuma wɔ ɔko mu?
Ataabo na Dawid de kum ɔbran Goliat. Ɛbɛyɛ sɛ Dawid suaa ataabo no tow bere a na ɔyɛ oguanhwɛfo no.—1 Samuel 17:40-50.
Tete Egyptfo ne Asiriafo yeyɛɛ ataabo ho mfonini pii. Ná ataabo yɛ aboa nhoma a wɔde ahama abien aso ha aso ha. Aboba kurukuruwa a ɛho yɛ toromtorom na na wɔde hyɛ ataabo no mu tow. Aboba no biara kɛse bɛyɛ sɛ akutu nanso emu yɛ duru kyɛn akutu. Sɛ obi retow ataabo no a, ɔma so kɔ soro paa him n’abasa kɔ ba saa ara, na wagyae ahama no biako mu, na agye hwii akɔbɔ baabi a ɔde bɛkyerɛ no pɛpɛɛpɛ.
Wɔatutu fam wɔ Mediterranea Apuei fam akohu ataabo pii a wɔde dii ako wɔ tete mmere mu. Ɛbɛyɛ sɛ na akofo a wonim ataabo tow paa no tumi tow ma aboba no kɔ ntɛm araa ma sɛ ɛnnɛ a, anka ebesian kar mpo ho. Abenfo bi ka sɛ na ataabo no tumi du akyiri te sɛ agyan. Ɛwom sɛ abenfo bi nnye ntom saa de, nanso sɛnea na etumi di awu no de, wɔn nyinaa gye tom sɛ ɛne agyan yɛ pɛ.—Atemmufo 20:16.
[Kratafa 11 mfonini]
Ɔdan ho mfonini bi. Asiriafo kurakura ataabo retow ahyɛ Yudafo kurow bi a wɔagye ho ban so
[Asɛm Fibea]
© Erich Lessing/Art Resource, NY
^ ***w14 5/15 nkr. 12-15 Momma Yennya Tema Mma Yɛn Atiefo***
3 Sɛ yɛne yɛn nuanom Kristofo redi a, yɛtaa di Yesu asɛm no so. Nanso Yesu anka sɛ yɛn nuanom nko ara na ɛsɛ sɛ yenya tema ma wɔn. Nea na ɔrekyerɛ ne sɛ, ɛsɛ sɛ yenya tema ma obi biara, yɛn atamfo mpo. (Monkenkan Luka 6:27, 28, 31, 35.) Sɛ yɛn atamfo mpo ɛsɛ sɛ yenya tema ma wɔn a, ɛnde wɔn a yedi wɔn adanse no nso ɛ? Kae sɛ saafo no pii betumi abegye nokware no na wɔanya “daa nkwa.”—Aso. 13:48.
4 Yɛrebesusuw nsɛmmisa nnan bi ho, na ma nsɛmmisa yi ntena w’adwenem bere a woreyɛ asɛnka adwuma no: Hena koraa na me ne no rekasa yi? Ɛhe na ɔwɔ? Bere bɛn na ɛfata sɛ mekɔ nkurɔfo nkyɛn? Sɛn na ɛsɛ sɛ me ne wɔn kasa? Nsɛmmisa yi bɛboa yɛn ma yɛanya tema ama wɔn a yedi wɔn adanse no na yɛahu ɔkwan a yɛbɛfa so ne wɔn akasa.—1 Kor. 9:19-23.
HENA KORAA NA ME NE NO REKASA YI?
5 Obiara a yebehyia no wɔ asɛnka mu no, ɛsɛ sɛ yɛkae sɛ ɛsono ne su ne ne ban, baabi a wɔtetee no, ne ɔhaw a ɔrefa mu. (2 Be. 6:29) Sɛ wo ne obi rekasa a, bisa wo ho sɛ, ‘Sɛ me na obi aba me nkyɛn rebedi me adanse a, anka sɛn na mɛpɛ sɛ ɔne me di? Anka ɛbɛyɛ me dɛ sɛ obenya me ho adwene bi bere mpo a onnim me nipaban? Anaa m’ani begye ho sɛ obehu me yiye?’ Sɛ yesusuw nsɛmmisa yi ho a, yebehu ɔkwan a yɛbɛfa so ne obiara adi.
6 Obiara nni hɔ a ɔpɛ sɛ yɛka sɛ ɔyɛ “onipabɔne.” Wo deɛ yɛnhwɛ, Kristofo bɔ mmɔden sɛ ‘wɔbɛma wɔn kasa ho aba nyam’ bere nyinaa. (Kol. 4:6) Nanso yɛnyɛ pɛ, enti wobɛhwɛ na yɛaka biribi a yɛanhyɛ da. (Yak. 3:2) Sɛ biribi saa si a, yenyae a, anka afoforo ate yɛn ase sɛ nneɛma na ankɔ yiye, na mmom ɛnyɛ saa na yɛte. Yɛmpɛ sɛ obi bɛka sɛ “yennwen nnipa ho” anaa yɛyɛ “dwɛɛ.” Ɛnde, sɛ obi ka biribi a yɛn ani nnye ho a, wunnye nni sɛ ɛsɛ sɛ yɛn nso yɛte no ase?
7 Sɛ woreyɛ asɛnka adwuma na wuhyia obi a n’asɛm yɛ den a, mpere wo ho nsusuw sɛ saa na ɔte. Ebia biribi nti na ɔreyɛ saa. Adwumam haw anaa sukuu mu nhyɛso nti na ɔreyɛ saa? Yare dɛɛfoɔ bi na ɛreteetee no anaa? Adanse pii wɔ hɔ a ɛkyerɛ sɛ, sɛ yɛkɔ obi nkyɛn na mfiase no wantew n’anim amma yɛn, na yɛde nidi ne obu ma no a, akyiri yi ɔyɛ aso tie yɛn.—Mmeb. 15:1; 1 Pet. 3:15.
8 Yɛka asɛm no kyerɛ obi biara; yenyi ɔtwe nyi adowa. Mfe kakra a abɛsen kɔ yi, yɛatintim osuahu bɛboro 60 wɔ Ɔwɛn-Aban no fã bi a wɔato din “Bible Tumi Sesa Nnipa.” Nnipa ahorow ahorow suahu apue hɔ: Wɔn a kan na wɔyɛ akorɔmfo, sadweam, ne nsɛmmɔnedifo; wɔn a kan na wɔde nnubɔne ayɛ wɔn aduan na ahuhubra afa wɔn dommum; amanyɔfo ne asɔfo. Ebinom deɛ, na wɔn adwuma adan wɔn nyame. Nanso bere a saa nnipa yi nyinaa tee asɛmpa no, wɔpenee so sɛ wobesua Bible. Afei wɔsesaa wɔn akwan, na wobegyee nokware no. Enti ɛnsɛ sɛ yɛka sɛ ebinom ne nokware no abɔ nsianho. (Monkenkan 1 Korintofo 6:9-11.) Mmom ɛsɛ sɛ yɛkae sɛ “nnipa ahorow nyinaa” betumi abegye nokware no.—1 Kor. 9:22.
ƐHE NA ME NE NKURƆFO REKASA?
9 Yɛtaa ka asɛm no kyerɛ nkurɔfo wɔ wɔn afie. (Mat. 10:11-13) Yɛn fie ne yɛn agyapade ho hia yɛn paa. Enti sɛ obi ba hɔ a, yɛmpɛ sɛ ɔbɛyɛ hɔ basabasa. Yɛba fie a, yɛpɛ yɛn asomdwoe; yɛmpɛ sɛ obiara bɛba abɛhaw yɛn anaa obehuahua yɛn fie nsɛm. Enti sɛ yɛredi adanse afie afie a, ɛsɛ sɛ yɛhwɛ yiye na yɛanyɛ biribiara a ɛbɛhaw ofiewura no.—Aso. 5:42.
10 Ɛnnɛ, nsɛmmɔnedi ne awudisɛm abu so wɔ baabiara, enti sɛ obi hu ɔhɔho sɛ ɔnenam n’afikyiri a, na ehu aka no. (2 Tim. 3:1-5) Sɛ yɛma eyi tena yɛn adwenem a, yɛbɛhwɛ yiye na yɛanyɛ biribiara a ɛbɛma nkurɔfo yam ahyehye wɔn anaa wɔn adwenem ayɛ wɔn nãã. Fa no sɛ woakɔ fie bi mu, na wobɔɔ pon mu no, obiara annye so. Ɛba saa a, ebia wobɛtwe wo kɔn ahwɛ mpomma mu sɛ obi wɔ hɔ anaa. Anaa ebia wobɛnantenantew hɔ ahwɛ sɛ wubehu obi a. Ampa, ɛsɛ sɛ yɛhwehwɛ nnipa na yedi obiara adanse. (Aso. 10:42) Yɛn ho pere yɛn sɛ yɛbɛma obi biara ate asɛmpa no. (Rom. 1:14, 15) Nanso sɛ ofiewura no hu sɛ wonenam hɔ a, ɛrenhaw no anaa? Na wɔn a wɔte mpɔtam hɔ nso ɛ? Wobebu wo sɛn? Ɛsɛ sɛ yɛma yɛn ani da hɔ na yɛanyɛ biribiara a ɛbɛhaw nnipa a wɔwɔ yɛn asasesin mu. Ɔsomafo Paulo kyerɛwee sɛ: “Yɛnto hintidua biribiara mu, na wɔannya yɛn som adwuma no ho asɛm biara.” (2 Kor. 6:3) Sɛ yɛredi adanse na yɛkae sɛ afoforo fie ne wɔn agyapade ho hia wɔn, na yedi wɔn ni a, ebia wɔn kɔn bɛdɔ sɛ wobesua nokware no.—Monkenkan 1 Petro 2:12.
BERE BƐN NA ƐFATA SƐ MEKƆ NKURƆFO NKYƐN?
11 Yɛn mu dodow no ara nni adagyew koraa. Enti sɛ yebetumi ayɛ biribiara wɔano wɔano a, ehia sɛ yɛhyehyɛ yɛn bere yiye. (Efe. 5:16; Filip. 1:10) Sɛ biribi a yɛnhwɛ kwan betwitware yɛn nhyehyɛe mu a, ɛbɛhaw yɛn paa. Yɛpɛ sɛ afoforo hu sɛ yɛahyehyɛ yɛn bere, enti ɛnyɛ biribiara na yebenya bere ne wɔn ayɛ. Sɛ wɔte yɛn ase saa a, ɛyɛ yɛn dɛ. Sɛ yɛma Yesu asɛm no tena yɛn adwenem na ‘nea yɛpɛ sɛ nnipa yɛ ma yɛn no, yɛn nso yɛyɛ saa ara ma wɔn’ a, ɛnde yɛkɔ asɛnka a, yebedi nkurɔfo ni. Ɔkwan bɛn so na yɛbɛyɛ saa?
12 Ɛsɛ sɛ yɛhwɛ bere a ɛfata sɛ yɛkɔ nkurɔfo nkyɛn. Bisa wo ho sɛ: ‘Yɛn asasesin mu ha yi, bere bɛn paa na nkurɔfo wɔ fie? Bere bɛn na wɔbɛyɛ aso atie yɛn? Ehia sɛ yɛtoto nneɛma yiye na yɛyɛ nsakrae a ɛfata na yɛatumi akɔ wɔn nkyɛn bere pa mu. Mmeae bi wɔ hɔ a, anuanom yɛ afie afie asɛnka adwuma no anwummere, efisɛ saa bere no na wɔto nkurɔfo. W’asasesin te sɛn? Sɛ anwummere na wubenya nnipa ma wɔatie wo a, ɛnde adɛn na wonsɔ nhwɛ na wonyɛ afie afie asɛnka adwuma no bi anwummere anwummere? (Monkenkan 1 Korintofo 10:24.) Momma yennya awerɛhyem sɛ, sɛ yɛde yɛn ho bɔ afɔre na yɛka asɛm no bere a nkurɔfo betie a, Yehowa behyira yɛn dodo.
13 Dɛn bio na yɛbɛyɛ de akyerɛ sɛ yebu nkurɔfo a yɛka asɛm no kyerɛ wɔn no? Sɛ yenya obi a n’ani gye asɛm no ho a, ɛsɛ sɛ yedi no adanse kama, nanso ɛnsɛ sɛ yɛtena no so kyɛ ma yɛn ho fono no. Ebia ofiewura no wɔ biribi yɛ. Enti sɛ ɔka sɛ onni adagyew a, yebetumi aka akyerɛ no sɛ yɛrenkyɛ, na ɛsɛ sɛ yedi yɛn asɛm so na yɛma nkɔmmɔ no yɛ tiaa. (Mat. 5:37) Sɛ yɛde nkɔmmɔbɔ no ba awiei a, momma yemmisa ofiewura no bere a ɔpɛ sɛ yɛsan bɛsra no. Adawurubɔfo bi ka sɛ: “Ɛbɛyɛ me dɛ sɛ mɛsan abɛsra wo bio. Wopɛ sɛ mefrɛ wo wɔ fon so anaa meto wo nkra ansa na maba?” Sɛ yesusuw afoforo ho na yɛkɔ wɔn nkyɛn bere a ɛfata a, na yɛresuasua Paulo. Ɔkae sɛ: “Menhwehwɛ nea ehia m’ankasa na mmom nnipa pii de, na ama wɔagye wɔn nkwa.”—1 Kor. 10:33.
SƐN NA ƐSƐ SƐ ME NE WƆN KASA?
14 Fa no sɛ obi afrɛ wo tɛlɛfon so. Wunnim onipa no, nanso obisa wo sɛ, ‘Aduan bɛn na wopɛ?’ Ebia wobɛka wɔ wo tirim sɛ, ‘Onipa yi fi he, na dɛn na ɔrehwehwɛ afi me hɔ?’ Ebia wompɛ sɛ wutwiw fa no so, enti wubetie asɛm a ɔwɔ ka, nanso wubetwa nkɔmmɔ no so ntɛm. Ɛnde, fa no sɛ onii a ɔrefrɛ wo no bɔ ne din, na ɔkyerɛ baabi a ofi, na ɔka kyerɛ wo sɛ ɔboa nnipa ma wohu nnuan a ahoɔden wom. Afei ɔka kyerɛ wo sɛ ɔwɔ asɛm bi a ɛso bɛba wo mfaso. Ebia wobɛyɛ aso atie. Adɛn ntia? Sɛ obi ne yɛn rekasa a, yɛpɛ sɛ ɔda ne ho adi na ɔma yehu n’amanneɛ. Ɛnde, sɛ yɛkɔ asɛnka a, yɛbɛyɛ dɛn adi nkurɔfo ni?
15 Mmeae pii wɔ hɔ a, sɛ yɛredi adanse a, ɛsɛ sɛ yɛma ofiewura no hu amanneɛ a yɛde nam. Ampa, yɛwɔ asɛnhia bi a yɛpɛ sɛ nkurɔfo te, nanso fa no sɛ wonnim baabi a yefi anaa nea enti a yɛaba wɔn nkyɛn; yeduu hɔ ara na yebisae sɛ: “Sɛ wowɔ tumi a wode beyi wiase haw afi hɔ a, emu nea ɛwɔ he na wubeyi afi hɔ?” Ebia yebebisa asɛm a ɛte saa de ahu n’adwene na yɛadan nkɔmmɔbɔ no akɔ Bible so. Nanso anhwɛ a ofiewura no bebisa sɛ: ‘Damfo yi fi he na ɔrebisa me asɛm a ɛte sɛɛ? Wei nyinaa kyerɛ sɛn?’ Enti ɛsɛ sɛ yɛka onipa no koma to ne yam, na n’ani gye nkɔmmɔ no ho. (Filip. 2:3, 4) Yɛbɛyɛ dɛn ayɛ saa?
16 Nea ɔhwɛfo kwantufo bi taa yɛ ni: Ɔkɔto obi a, odi kan kyia no. Afei ɔde kratawa a wɔato din, So Wopɛ sɛ Wuhu Nokware No? ma no, na ɔka sɛ: “Yɛrekyekyɛ kratawa yi ama obiara a ɔwɔ mpɔtam ha. Nsɛmmisa nsia bi wɔ hɔ a nkurɔfo taa bisa, na ɛho asɛm wɔ kratawa yi mu. Wo deɛ ni.” Onua no kae sɛ, sɛ nkurɔfo hu nea enti a waba wɔn nkyɛn a, na wɔn bo atɔ wɔn yam. Ɛba saa a, ɛnyɛ den sɛ wɔbɛbɔ nkɔmmɔ. Afei obisa onii a ɔne no rebɔ nkɔmmɔ no sɛ: “Nsɛmmisa yi mu nea ɛwɔ he na aba wo tirim pɛn?” Sɛ oyi mu baako a, na onua no abue kratawa no mu ne no asusuw nea Bible ka fa saa asɛmmisa no ho. Anyɛ saa nso a, na onua no ankasa apaw asɛmmisa baako ne no asusuw ho. Ɔnyɛ biribiara mfa nhyɛ ofiewura no aniwu. Nea yɛreka yi nkyerɛ sɛ ɔkwan baako pɛ na yɛfa so fi nkɔmmɔbɔ ase. Mmeae bi wɔ hɔ a, wɔn amammerɛ hwehwɛ sɛ woyɛ nneɛma bi ansa na woabɔ w’amanneɛ. Asɛm no ara ne sɛ, ɛsɛ sɛ yehu sɛnea nnipa a yɛredi wɔn adanse no te na yɛyɛ nea ɛbɛma wɔatie asɛm no.
KƆ SO ARA NYA TEMA MA W’ATIEFO
17 Ɛnde, dɛn na yɛasua a ɛbɛboa ma yɛadi Yesu afotu no akyi na yɛanya tema ama yɛn atiefo? Ɛsɛ sɛ yehu sɛ obiara ne ne su ne ne ban. Afei ɛsɛ sɛ yehu sɛ afoforo fie ne wɔn agyapade ho hia wɔn, enti ehia sɛ yedi wɔn ni. Ɛsɛ sɛ yɛhwɛ bere a yɛbɛto nkurɔfo wɔ fie ne bere a wobetumi ayɛ aso atie yɛn na yɛkɔ wɔn nkyɛn saa bere no. Bio, sɛ yɛrefi yɛn nkɔmmɔbɔ ase a, yɛnhwɛ kwan a yɛbɛfa so aka asɛm no ma aka nkurɔfo a wɔwɔ yɛn asasesin mu no koma.
18 Sɛ yɛne nkurɔfo a wɔwɔ yɛn asasesin mu di sɛnea yɛpɛ sɛ wɔne yɛn di a, nneɛma pa pii fi mu ba. Sɛ yenya tema ma afoforo a, na yɛn kanea rehyerɛn, na na yɛreda no adi sɛ yɛde Bible mu afotusɛm reyɛ adwuma. Eyi nyinaa hyɛ yɛn soro Agya no anuonyam. (Mat. 5:16) Sɛ yedi afoforo ni a, wɔn kɔn bɛdɔ sɛ wobesua nokware no. (1 Tim. 4:16) Momma yɛnyɛ nea yebetumi biara nka asɛm no nkyerɛ nkurɔfo. Ɛba saa a, sɛ wotie oo, wɔantie oo, yɛn koma bɛtɔ yɛn yam. (2 Tim. 4:5) Momma yɛn mu biara nsua ɔsomafo Paulo. Ɔno na ɔkae sɛ: “Asɛmpa no nti na meyɛ ade nyinaa, na ama me ne afoforo anya mu kyɛfa.” (1 Kor. 9:23) Enti momma yɛn nyinaa ntie Yesu afotu no na yennya tema mma wɔn a yɛka asɛm no kyerɛ wɔn no.
^ ***w14 6/1 kr. 3 Sigaret Redi Nnipa Awu***
ASƐM A ƐDA SO | ONYANKOPƆN BU SIGARETNOM SƐN?
Sigaret Redi Nnipa Awu
Sigaret yɛ owudifo; ekum nnipa a ɛmmrɛ.
Mfe ɔha a etwaam no, ekunkum nnipa 100,000,000.
Afe biara, ekum nnipa bɛyɛ 6,000,000.
Wokyekyɛ mu a, simma biara ekum nnipa du.
Biribiara nkyerɛ sɛ ebegyae.
Animdefo kyerɛ sɛ, nneɛma ansesa a, ebedu afe 2030 no, na nnipa dodow a sigaret kunkum wɔn afe biara no akɔ soro akodu 8,000,000 ne akyi. Afei nso wɔka sɛ, ɛntɔ ara na afe 2099 nkɔ n’awiei no, na sigaret akunkum nnipa 1,000,000,000.
Ɛnyɛ wɔn a wɔnom sigaret nkutoo na edi wɔn nya. Owu sɛe fie, enti obi nom sigaret wu a, egyaw n’abusuafo awerɛhow na wotumi kɔ ahokyere mu. Wɔn a edi wɔn nya no bi nso ne nnipa a wɔnnom sigaret nanso sigaret wusiw kunkum wɔn afe biara no. Wɔn dodow yɛ 600,000. Ɛho nsunsuanso no ka obiara, efisɛ ɛma apɔwmuden ho ka kɔ soro.
Nsunsuanso bɔne a sigaret de ba no nyinaa, ano aduru wɔ hɔ. Ɛnte sɛ nsanyare a gye sɛ dɔkotafo brɛ wɔn ho ara ansa na wɔanya ano aduru. Margaret Chan yɛ dɔkota a ɔda Wiase Nyinaa Akwahosan Ahyehyɛde no ano. Nea ɔkae ne sɛ: “Sigaret ho nsunsuanso a ɛregye nsam no, nnipa na akɔfa aba. Sɛ aban ahorow ne akuw a ɛnhyɛ aban ase ka wɔn ti pam ho a, wobetumi atu ase.”
Aman pii reyɛ adwumasono de atu sigaret ho nsunsuanso bɔne no ase. Eduu August 2012 no, na aman 175 agye atom sɛ wobetu anammɔn de abrɛ sigaretnom ase. Nanso, nneɛma mmienu bi nti na ase ntui. Afe biara, nnwumakuw a wɔyɛ sigaret ne tawa ho nneɛma no sɛe dɔla ɔpepepem pii de bɔ ho dawuru sɛnea ɛbɛyɛ a wobenya nnipa pii ama wɔafi sigaretnom ase. Nnipa a wɔde wɔn ani si wɔn so paa ne mmea ne mmabun a wɔwɔ aman a afei na wɔasi mpɔntu kwan so mu. Afei nso, sɛ obi hyɛ ase nom sigaret a, ne gyae yɛ den paa. Ɛno nti nnipa ɔpepepem biako a ne nom aka wɔn hɔ dedaw no mu pii bɛnom akɔ owu mu. Sɛ wɔn a wɔnom sigaret seesei no annyae a, mfe aduanan a ɛda yɛn anim no, nnipa dodow a ebekunkum wɔn de, ɛnyɛ asɛm ketewa.
Nnipa pii pɛ sɛ wogyae sigaretnom, nanso daa wɔte ho dawurubɔ, enti wontumi nnyi wɔn adwene mfi so. Afei nso, obi hyɛ ase nom sigaret a, ɛka ne hɔ. Saa na ɛtoo ɔbea bi a wɔfrɛ no Naoko. Ofii ase nom sigaret no, na onnyaa mfe aduonu mpo. Sɛnea na wɔbɔ sigaret ho dawuru nti, ɔtee nka sɛ ɔnom bi a, ɛbɛkyerɛ sɛ n’ani abue. Ná onim paa sɛ sigaretnom na ɛmaa ne maame ne ne papa nyaa ahrawa mu yare wui. Afei nso na ne mma susua, enti anka ɛsɛ sɛ ɔde n’ani to wɔn na ogyae, nanso na ɔda so ara nom. Ɔkae sɛ: “Ná misuro sɛ menya ahrawa mu kokoram; me mma no nso, na misuro sɛ wɔbɛyare, nanso na mintumi nnyae. Ná ɛyɛ me sɛ sigaret de, meyɛ dɛn ara a, mintumi nnyae.”
Nanso, Naoko tumi gyaee. Biribi na ɛboaa no ma otumi gyaee. Ade koro no ara na aboa nnipa mpempem pii nso ama wɔatwe wɔn ho afi sigaret ho. Dɛn na ɛboaa wɔn? Sɛ wokenkan asɛm a edi hɔ no a, wubehu dekode.
[Ase hɔ asɛm]
Anammɔn no bi ne sɛ, wɔbɛkyerɛkyerɛ nkurɔfo ma wɔahu sigaretnom ho nsunsuanso bɔne, wobesiw sigaret ho dawurubɔ kwan, wobetwa tow akɛse ama nnwumakuw a wɔyɛ sigaret no, na wɔaboa nkurɔfo ma wɔagyae nom.
^ nky. 15 (Rom. 16:1-27) Mekamfo yɛn nuabea Foibe a ɔsom wɔ asafo a ɛwɔ Kenkrea mu no kyerɛ mo, 2 na moagye no Awurade mu sɛnea ɛsɛ akronkronfo no, na moaboa no biribiara mu bere a obehia mo no, efisɛ ɔno nso agyina nnipa pii akyi, yiw, m’ankasa meka ho. 3 Munkyia Priska ne Akwila a wɔyɛ me mfɛfo adwumayɛfo wɔ Kristo Yesu mu no mma me, 4 wɔn na wɔde wɔn ankasa kɔn too hɔ maa me kra, na ɛnyɛ me nko na meda wɔn ase, na mmom asafo a ɛwɔ amanaman mu nyinaa nso; 5 na munkyia asafo a ɛwɔ wɔn fie no nso. Munkyia me dɔfo Epaineto a ɔka Kristo mu aba a edi kan wɔ Asia no ho no. 6 Munkyia Maria a wayɛ adwumaden pii ama mo no. 7 Munkyia m’abusuafo ne me mfɛfo nneduafo Androniko ne Yunia a wɔwɔ din pa wɔ asomafo no anim na wɔbaa Kristo mu akyɛ sen me no. 8 Munkyia Ampliato a ɔyɛ me dɔfo wɔ Awurade mu no mma me. 9 Munkyia Urbano, yɛn yɔnko dwumayɛni wɔ Kristo mu, ne me dɔfo Staki. 10 Munkyia Apele a wɔagye no atom wɔ Kristo mu no. Munkyia Aristobulo fiefo. 11 Munkyia me busuani Herodion. Munkyia Narkiso fiefo a wɔwɔ Awurade mu no. 12 Munkyia Trifaina ne Trifosa, mmea a wɔreyɛ adwumaden wɔ Awurade mu. Munkyia yɛn dɔfo Persi a ɔyɛɛ adwumaden pii wɔ Awurade mu no. 13 Munkyia Rufo a wɔapaw no Awurade mu, ne ne maame a ɔyɛ me maame no. 14 Munkyia Asinkrito, Flegon, Herme, Patroba, Herma ne anuanom a wɔka wɔn ho no. 15 Munkyia Filologo ne Yulia, Nereo ne ne nuabea, ne Olimpa ne akronkronfo a wɔka wɔn ho no nyinaa. 16 Momfa mfewano kronkron nkyiakyia mo ho. Kristo asafo ahorow nyinaa kyiakyia mo. 17 Afei anuanom, mitu mo fo sɛ monhwɛ mo ho yiye wɔ wɔn a wɔde mpaapaemu ne hintiduato ba a ɛne nkyerɛkyerɛ a moasua no nhyia no ho, na montwe mo ho mfi wɔn ho. 18 Na nnipa a wɔte saa no nyɛ nkoa mma yɛn Awurade Yesu Kristo, na mmom wɔyɛ nkoa ma wɔn ankasa yafunu; na wɔde tɛkrɛmadɛ ne adɔkɔdɔkɔsɛm daadaa wɔn a wɔn tirim fitaa no koma. 19 Na obiara ahu mo asoɔmmerɛw no. Enti midi mo ho ahurusi. Nanso mepɛ sɛ moyɛ anyansafo wɔ nnepa ho, na moyɛ kronn wɔ nnebɔne ho. 20 Onyankopɔn a ɔma asomdwoe no bɛpɛtɛw Satan mo nan ase ntɛm. Yɛn Awurade Yesu Kristo adom nka mo. 21 Me yɔnko dwumayɛni Timoteo kyia mo, ɔne m’abusuafo Lukio ne Yason ne Sosipatro. 22 Me Tertio a mekyerɛw krataa yi, mikyia mo Awurade mu. 23 Gaio a mekɔsoɛɛ no, a asafo no nyinaa hyia wɔ ne fie no kyia mo. Erasto a ɔyɛ kurow no sohwɛfo no kyia mo, ɔne ne nua Kwarto. 24 —— 25 Onyankopɔn na obetumi ahyɛ mo den sɛnea asɛmpa a meka ne Yesu Kristo ho asɛnka no te. Saa asɛmpa yi ne ahintasɛm kronkron a wɔammɔ so bere tenteenten no adiyi hyia; 26 ahintasɛm yi na afei wɔayi no adi, na wɔnam nkɔmhyɛsɛm a wɔakyerɛw so ayi no adi akyerɛ amanaman nyinaa, sɛnea daa Onyankopɔn ahyɛde te, na ama asoɔmmerɛw afa gyidi so aba; 27 Onyankopɔn a ɔno ne onyansafo koro pɛ no, ɔno na anuonyam mfa Yesu Kristo so nka no daa. Amen.
twi_Latn zul_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk unk unk unk twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn unk twi_Latn twi_Latn twi_Latn tum_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn knc_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn cjk_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn srd_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn